
"Demokratia ja perusoikeudet" päättää neljäntenä ja 

kirjoituksia' Teoksiin on talletettu sanatarkka kuva aktiivisen 
kansalaisen kannanotoista itsenäisen Suomen kehitysvaiheisiin 
liittyviin poliittisiin ilmiöihin. 

Nyt käsillä oleva teos jakautuu kahteen osaan. Ensimmäisen 
osan muodostaa täysin alkuperäispainoksen mukainen v. 1934 
ilmestynyt pamfletti 'Demokratian itsepuolustus'. Sen johdan- 
noksi tekijä on nyt lisännyt historiallisesti mielenkiintoisen 
katsauksen "Miksi kirjoitin Demokratian itsepuolustuksen?" 
Kirjan sanoma on jatkuvasti ajankohtainen: demokratia 
tarvitsee säily äkseen itsepuolustusta, uhkaajat vain vaihtelevat. 

Toisessa osassa Urho Kekkonen vastaa eräisiin Antti Eskolan 
ja Jan-Magnus Janssonin tämän päivän demokratiaa ja 
tulevaisuuden näkymiä kosketteleviin, kustantajan pyynnöstä 
laadittuihin kysymyksiin. Erityistä painoa on pantu demokra- 
tian perustana oleville kansalaisten perusoikeuksille. 

Kirjan lopussa on koko teossarjan käsittävä asia- ja 
henkilöhakemisto. Sen on laatinut maist. Jaakko Hissa. 

MIKSI KIRJOITIN 
"DEMOKRATIAN ITSEPUOLUSTUKSEN"? 



Tämä vaatii pitemmän taustaselvittelyn. 

Olin talven 1931 — 32 ollut väitöskirjatyötäni varten 
opiskelemassa Saksassa, ensin Heidelbergissä ja myöhemmin 
Berliinissä. Juuri silloin elettiin Saksassa kansallissosialismin 
suurta ja villiintynyttä nousuaikaa, jota siten saatoin seurata 
läheltä ei vain sanomalehdistä vaan myös kaduilla, kokouksissa 
ja kodeissakin. 

Asuin Heidelbergissä poliisimajuri Weygandin luona. 
Perheen 15-vuotias poika oli hurmahenkinen, kiilusilmäinen 
natsi. Isä, poliisimajuri, ei ollut vielä perheeseen mennessäni 
tehnyt ratkaisuaan. Englantilaissyntyisen hienoluonteisen 
äidin asema oli vähintään kiusallinen, sillä "Gott strafe 
England" oli yksi pojan mielitunnuksia. 

Perheen päämiehen seurassa olin mukana muutamissa 
hänen ikätovereittensa kneippi-illoissa. Niissä opin tuntemaan 
Weimarin Saksan pikkuporvariston todelliset ajatukset ja 
pyrkimykset. Viinin- ja oluenjuonnin yhteydessä puhuttiin 
ajankohtaisen politiikan johdatuksella Saksan kansan kärsi- 
mistä vääryyksistä. Suurin oli se "puukonisku selkään", jonka 
epäluotettava, maanpetoksellinen työväestö oli kohdistanut 
urhoollisesti taistellutta keisarillista armeijaa vastaan ensim- 
mäisen maailmansodan loppuvaiheissa. Koko maailma oli 

liittoutunut elämästään taistelevaa Saksaa vastaan. Sankari- 
teoin oli hyökkääjät lyöty takaisin, voitto oli jo häämöttänyt. 
Kaikki uhraukset olivat kuitenkin olleet turhia, "umsonst", 
koska bolsevismi oli salakavalasti tunkeutunut saksalaisen 
työmiehen mieleen. Mutta kaikki tämä kerran korjataan, 
Saksan maine ja saksalaisten elinedut turvataan Adolf Hitlerin 
viisaalla johdolla. Tämä oli yleensä keskustelun riehakkaan 
voitonvarma loppupäätös. 

Olin poliisimajuri Weygandin mukana siinä suuressa 
kansallissosialistisessa joukkokokouksessa, jossa majuri tun- 
nusti vihdoin väriä. Se oli valtava, hyvin järjestetty kokous, 
jossa yhtenä pääpuhujana oli natsismiin kääntynyt entinen 
Preussin prinssi August Wilhelm ("Auwi"). Tunnelma oli 
kiihottunut, yleisö oli hurmioitunutta katkeamispisteeseen 
saakka. Ja kun lopuksi suuri auditoriumi yhtyi "Horst 
Wesselin" säveliin, havaitsin, että vieressäni seisonut poliisima- 
juri, aluksi varovaisesti, ikään kuin oikeaa ryhtiä tavoitellen, 
nosti oikean kätensä natsitervehdykseen. Kun sitten seuraavan 
kerran kävin hänen kanssaan viininmaistajaisjuhlassa, hän sai 
tovereiltaan lämpimät onnittelut isänmaallisen kannanottonsa 
vuoksi. 

Tämä Saksassa vietetty talvi oli terveellistä oppiaikaa 
suomalaiselle demokraatille. Kirjoitin "Kainuun Sanomiin" 
pari artikkelia havainnoistani. Loppupäätelmäni oli, että 
kansallissosialismi tulee kukistamaan heikon ja hajanaisen 
Weimarin tasavallan. 

Näine eväineni palasin Suomeen. Täällä äärioikeistolaisuus, 
isänmaallinen kansanliike, fasismi, natsismi, kauniilla lapsella 
on monta nimeä, eli suurta nousuaan. Saksasta käsin olin 
eronnut Akateemisesta Karjala-Seurasta, joka minulle oli aina 
ollut suomalaiskansallisessa hengessä tapahtuvan kansakun- 
nan eheyttämisen instrumentti, mutta joka oli sortunut 
oikeistoradikalismin sormijuotoksi. Silloin tällöin pistäysin 
vanhojen osakuntatovereitteni seuraan Ostrobotnialla. Ker- 

roin heille pelottavia havaintojani Saksasta, mutta ainoa asia, 
jonka he minulta oppivat, oli "Horst Wessel" -laulun sävel ja 
sanat, jotka heille suuressa jalomielisyydessäni opetin. 
Suorastaan pelästyin sitä henkisen ilmapiirin samankaltaisuut- 
ta, joka oli yhteistä ensimmäisessä maailmansodassaan 
pettyneiden saksalaisten ja Ostrobotnian keltanokkien välillä. 
Pienenä episodina kerron, että osakunnan erään vuosijuhlan 
pikkujatkoilla, kun saliin arvokkaan juhlaväen poistuttua oli 
jäänyt joukko meitä nuorempia, syntyi poliittista kiistaa 
aksiläisten kanssa. Ei se vielä edes mahtanut koskea kaikkein 
pyhimpiä arvoja, mutta muuan kiihtynyt vastapuoli julisti 
yhtäkkiä, että jos varatuomari Kekkonen ei heti poistu salista, 
niin hänet jätetään tänne yksin. Ja kun yrittelin vastailla, että 
viihdyn omassa seurassani paremmin kuin tuollaisten pasko- 
jen parissa, niin juhlasali, jonka eteläpäässä olimme istuneet, 
tyhjeni kuin käskystä. Istuskelin aikani ja maistelin kellarissa 
suurella huolella ja perinnäisellä taidolla valmistettua boolia. 
Pelkäsin jo, että pojista on tullut niin aatteen lyömiä, että saan 
yksin istua aamun valkenemiseen saakka. Jouduinkin siinä 
kotvasen odottamaan, kunnes minut jättäneistä yksi kerrallaan 
palasi juhlahuoneeseen, viimeisenä muistaakseni päiväkäskyn 
antaja. Politiikkaa ei enää puhuttu, vaan hilpeän mielialan 
vallitessa muisteltiin vanhoja mukavia sattumuksia opiskelu- 
vuosien ajoilta ja kertoiltiin niitä halukkaasti kuunteleville 
nuoremmille tovereille. 

Nuo 1930-luvun alkupuolen vuodet muilutuksineen, 
Mäntsälän kapinoineen, murhineen, talonpoikaismarsseineen 
olivat vaarallista aikaa ei vain Suomen demokratialle vaan 
myös Suomen itsenäisyydelle. Samoihin aikoihin syntyivät 
Baltian tasavalloissa diktatuurijärjestelmät: Waldemaras Liet- 
tuassa, Ulmanis Latviassa ja Konstantin Päts Eestissä. 
Eestiläinen demokratian lopettaminen oli meille tutuin ja 
läheisin. Se oli myös isänmaallista kansanliikettä vastustaville 
tavallaan ymmärrettävin, sillä Pätsin diktatuuri oli aiheutunut 

vastatoimenpiteenä Eestin oikeistolaisen vapaussoturien liiton, 
"vapsien" vallankaappaushankkeiden johdosta. Suomessa oli 
nimenomaan AKS: n piirissä varsin läheistä toimintayhteyttä 
"vapsien" johtomiesten kanssa. 

Poliittisen elämämme ilmapiiriä seuratessani olin tullut 
siihen johtopäätökseen, että Suomi olisi jo Mäntsälän kapinan 
ja talonpoikaismarssin aikana ollut kypsä demokratianvastai- 
selle valtiokaappaukselle. Onneksemme siltä puuttui kiinteä 
johtoryhmä ja sen keulakuvaksi nostama Johtaja. Vihtori 
Kosola oli poliittisesti luku- ja kirjoitustaidoton, viinaan 
kallistuva, johtajaominaisuuksia vailla oleva, paremman 
puutteessa kärkihahmoksi kopattu talonpoika, sillä talonpoika 
sen Suomessa piti olla, "Jumalan valitsema kansanjohtaja"! 
Hän oli ilmeisesti ollut hyvä voima nuorisoseuransa näytelmä- 
kerhossa. Katsokaapa sitä valokuvaa, jota aikoinaan levitettiin 
kautta Suomen ja jossa Kosola talonpoikaismarssin aikana 
Suurkirkon rappusilla pitämänsä puheen jälkeen nostaa 
oikean kätensä taivasta kohti. Se on vaikuttavimpia poliittisia 
valokuvia, mitä Suomessa on koskaan otettu. Ei tuollainen 
mahtava asento synny aivan amatööriltä. 

Kosola kieltämättä kasvoi tehtävänsä mukana, sillä hän oppi 
aina vain entistä mahtipontisemmin lukemaan toisten kirjoitta- 
mia puheita. 

Miten niin "toisten kirjoittamia puheita"? 

Satunpahan tämän tietämään. 

AKS:ssä olin tutustunut Arvo A. Pylkkänen -nimiseen 
mieheen, joka armeijasta erottuaan oli ryhtynyt kirjanpaina- 
jaksi ynnä kustantajaksi. Hänen ja eräiden Tulenkantajain 
piiriin kuuluneiden kanssa sekaannuin varsin ulkopuolisena 
myös Tulenkantajat-lehden loppuselvittelyihin, joka olisi 
kirjoituksen aihe sinänsä. Arvo A. Pylkkänen otti kerran 
minuun yhteyttä ja kertoi joutuneensä Hotelli Helsingissä 
viettämään iltaa ja yötä Vihtori Kosolan ja muun Lapuan 
liikkeen johtoportaan seurassa. Hän tiedusteli minulta, mitä 

arvelisin, jos hän lyöttäytyisi sakkiin. Olematta itse lapualainen 
— niin hän väitti — häntä kiinnosti liikkeen johdon tuumien ja 
toimien seuraaminen. Eikä minulla ollut vastaan, senkun. Niin 
pääsi Arvo A. Pylkkänen läheltä tutustumaan Lapuan liikkeen 
johtomiesten elämäntyyliin. Joskus hän tavatessamme kertoi 
minullekin yksityiskohtia liikkeen ravintolasta toiseen siirtyile- 
vän päämajan toilauksista. Mistään poliittisista päätöksistä 
Pylkkänen tuskin lienee päässyt selville, sillä sellaiset 
muistaisin. Mutta Pylkkäsen yksityiskohtaiset kertomukset siitä 
mielialasta, joka Lapuan miesten johdon parissa vallitsi, olivat 
kammottavaa kuultavaa. Kaikki toiminta kohdistui mädänty- 
neen demokratian ja puoluevallan väkivaltaiseen kukistami- 
seen. Tilalle oli luotava kansallinen diktatuuri, jonka 
odotuksessa kiihkeästi elettiin. Pikkupienessä sitten hekumoi- 
tiin, miten maanpetturit, mitä väriä he olivatkin, saisivat 
ansaitun palkkansa. 

Mutta kerran tuli Pylkkänen hätääntyneenä luokseni 
pyytäen apua. Kosolan piti jossakin Pieksämäellä, tai missä se 
mahtoi olla, pitää suuri valtiollinen puhe. Pylkkänen lienee 
joskus aikaisemmin leuhkinut kirjoitustaidollaan (julkaisihan 
hän myöhemmin pari romaania), ja kun Kosolan puheiden 
kirjoittajat ilmeisesti sen viikon lopun olivat löytämättömissä, 
oli "kansanjohtaja" vaatinut, että Arvo A:n piti hänelle laatia 
puhe. Ja Arvo A. taas ryntäsi minun luokseni. Hänen 
merkityksensä ja mahdollisuutensa päästä todelliseen sisären- 
kaaseen paranisivat aivan oleellisesti, jos hän kirjoittaisi pulaan 
joutuneelle Kosolalle puheen. Se oli yhtä kuin että minä tuossa 
tuokiossa sysäisin tuon juhlapuheen. 

Mikään suuri vaivahan tuollaisen puheen tekeminen ei 
tosiaan ollut. Olin lukenut tietenkin kaikki Kosolan nimissä 
pidetyt puheet ja yleensä kaiken, mitä Lapuan liikkeen ns. 
ideologiasta oli paperille pantu. Hetken epäröityäni pyysin 
Pylkkäsen tulemaan luokseni parin tunnin kuluttua, niin 
antaisin hänelle puheen. Harvoin olen näin "pystystä 

metsästä" ilman vaivannäköä puhetta suoltanut. Pudottelin 
fraasin toisensa jälkeen, keräilin muististani Kosolalle aikai- 
semmin kirjoitettuja aatteita ja vaatimuksia, säilytin tarpeelli- 
sen jyrkkyyden, mutta en esittänyt mitään uutta ultimaatumia 
enkä sellaista, johon syyttäjäviranomaiset olisivat päässeet 
kiinni, tai oikeammin johon he eivät olisi voineet olla käymättä 
kiinni. Se oli jokaista sanankäännettä myöten Kosolan "oma" 
puhe, samanlainen "oma" puhe kuin aikaisemmat ja 
myöhemmät. 

Seuraavalla viikolla luin lehdistä, että Kosola todella oli 
pitänyt suurin suosionosoituksin vastaanotetun puheensa. 

Kaipa Arvo A. Pylkkänen sai Lapuan liikkeen piirissä 
itselleen uutta luottamusta kirjallisena avustajana, mutta en 
muista, että hän olisi senkään jälkeen päässyt salaisten 
päätösten lähteelle. Ehkä hänestä sentään tuli entistä 
suositumpi toveri epävirallisen politiikanteon pöydissä. Mutta 
ei se yksin Arvo A:sta johtunut, että Lapuan liikkeen 
rahastonhoitaja (ei kai se vain ollut rovasti Kares?) oli hieman 
hämmästellyt suuria kokouskuluja. 

Tuli poiketuksi vähän asiasta. Lapuan liikkeellä ei siis ollut 
määrätietoista johtoa eikä kansan villitsemiseen kelvollista 
johtajaa. Se pelasti suomalaisen kansanvallan ja Baltian 
maiden diktatuurien seurauksia ajatellen Suomen itsenäi- 
syyden. Ne toiset talonpojat, Herttua ja Malkamäki, olivat 
ilmeisesti yksinkertaisia veikkoja, joille ei siinä hengessä 
johdettu poliittinen toiminta, jota liike harjoitti, senkään 
vuoksi sopinut, että he olivat hartaita körttiläisiä. Rovasti Kares 
taas oli poliittinen koiranleuka, huumorintajuinen ja realisti- 
nen mies, joten hän ei missään nimessä olisi voinut käydä 
vallankumousta vetämään. Kerrankin hän oli Turun puolessa 
pitänyt voimallisen puheen, jossa oli osoittanut ja vaatinut, että 
puolueet on hävitettävä. Muuan hänen kansanedustajatove- 
rinsa oli puheen jälkeen ihmetellyt, että kuinka sinä, vanha 
puoluemies, voit tuollaista vaatia. Kares oli lohdutellut: 

luuletko sinä, että puolueet näillä puheilla häviävät? Kares ei 
ollut samasta puusta kuin pappi Tiso, joka Hitlerin avulla piti 
toisen maailmansodan aikana yllä veristä diktatuuria Slova- 
kiassa. 

Vilho Helanen oli aks: Iäisen ylioppilasnuorison ihailtu 
herättäjä ja johtaja, tunteita järisyttävä kansanpuhuja, 
Fiihrer-ajatuksen intomielinen kannattaja, niin intomielinen, 
että meille hänen vanhoille opiskelutovereilleen vakiintui se 
kuva, että hän vakavissaan valmistautui kansamme rakastetuk- 
si johtajaksi. Ainakin hän oli oppinut Adolfilta lujan 
kädenpuristuksen sekä vetoavan, uskollisuutta vaativan, 
pistävän katseen, joka tuntui sanovan: seuraa minua, 
voittomme on taattu. Tämän katseen alla varsinkin nuori fuksi 
oli suuren isänmaan asialle myyty. 

Kun arvelen, että Helasella olisi ollut hyvät edellytykset 
nousta kapinaliikkeen johtoon, tiedän hyvin, että vaikka 
suurilla ihmisjoukkoihin vaikuttavilla puheilla voi kohota 
valtaan, niillä ei vallassa pysy. Mutta lähdenkin siitä, että ei 
kukaan muukaan olisi kyennyt sitä pesää pitemmän päälle 
hoitamaan. Mutta miksi Vilho Helasesta ei tullut Suomen 
fiihreriä? Ehkäpä siksi, että hänellä oli kirjallisia taipumuksia. 
Myöhemmillä vuosillaan hän oli hyvin menestynyt salapoliisi- 
kirjailija. Aiheuttiko tuo kirjallinen sivuharrastus sen, että se 
laimensi hänen poliittisen johtajan imageaan, kuten nyttem- 
min tavataan sanoa, jonka vuoksi häntä ei Lapuan liikkeen 
piirissä pidetty vakavasti otettavana poliittisena ylijohtajana. 
Tämä vaikea ongelma on askarruttanut minua paljon, sillä 
vielä näin perästäpäinkin olen pitänyt Helasta Lapuan liikkeen 
vetäjäksi sopivana henkilönä. Varsinkin olen näin ajatellut, 
kun olen nähnyt, kuinka häneen verrattuna alamittaisilla 
avuilla meillä on synnytetty poliittisia kansanliikkeitä. Mutta 
ehkä Helasen litteräärisiin harrastuksiin liittyvänä selityksenä 
on se arvostelu, jonka USA:n silloinen Pariisin suurlähettiläs 
Morris sanoi Talleyrandista: "Hänellä on taipumusta kirjalli- 

suuteen. Liian suuri taipumus kirjallisuuteen ei ole suositus 
ministerinpostiin. ' ' 

Vakavimmin varteenotettava vallankumousjohtaja meillä 
sittenkin lienee ollut kenraalimajuri Kurt Martti Wallenius, 
monipuolisesti lahjakas, kunnianhimoinen mies. Hän on vielä 
elossa, joten hänestä ei kovin paljon, koska en hänestä liioin 
kovin paljon tiedäkään. Mikä hänen osuutensa todella oli K. J. 
Stählbergin kyyditykseen, jäänee ikuiseksi salaisuudeksi. 
Vakavat historiankirjoittajat pitävät hänen syyllisyyttään 
selviönä, Korkein oikeus on hänet vapauttanut syytteestä. 
Mutta tämä tapahtuma lopetti loistavasti alkaneen ja 
kehittyneen sotilaallisen uran. 

Kun Wallenius ennen Mäntsälän kapinaa otti vastaan 
Lapuan liikkeen pääsihteerin toimen, häneltä olivat sillat siis 
palaneet takaa. Minulla ei ole käytettävissäni asiakirjoja, mutta 
minulla on se vaikutelma, että Mäntsälän kapina ei ollut 
mikään spontaaninen voimannäytös sisäministeriä ja hallitusta 
vastaan jonkun vasemmistolaisen kansanedustajan vaalipu- 
heen johdosta. Se oli huolellisesti suunniteltu yritys vallan 
siirtämiseksi Lapuan kannattajien käsiin. Eikä se ollut mitään 
haihattelua, sillä sen poliittiset taustavoimat olivat todennäköi- 
sesti hyvin vaikutusvaltaisia henkilöitä, jotka olisivat astuneet 
esille yrityksen päästyä myötätuuleen. 

Mäntsälän kapinan epäonnistuminen johtui siitä, että hanke 
pääsi irti kesken valmistelujen, yllättävänä, liian aikaiseen. Pian 
puhjennut tappiomieliala johti sisäisiin ristiriitoihin ja 
juopotteluun. Mies, joka olisi voinut pelastaa kesken 
valmistelujen alkaneenkin yrityksen, Kurt Martti Wallenius oli 
Stählbergin jutun johdosta ilmeisesti saanut " rimakauhun' ' — 
näin vielä suuremmalla syyllä, jos hän oli ollut syytön 
Stählbergin muilutukseen. Hän menetti hermonsa ja pelin. 
Eivät toteutuneet Lapuan liikkeen laulun sanat: 
"Remonttiin tasavalta vaan, 
Lapuan Laki kunniaan, 

Kenraali Martti satulaan 
Il Duce Viktor Kosolaan." 

Jossittelu historiallisia vaiheita kuvattaessa on hyödytöntä ja 
sen vuoksi huono tapa, mutta sen avulla voi yrittää luoda 
kuvaa vallitsevista oloista. Tässä esitetään se olettamus, että jos 
K. J. Stählberg olisi tullut vuonna 1931 valituksi tasavallan 
presidentiksi, niin olisi ollut olemassa hyvin suuri mahdolli- 
suus, että maassa olisi tapahtunut oikeisto vallankaappaus. 
Kiihotus vasemmistoa ja liberaaleja sekä osittain maalaisliittoa 
vastaan oli laajalle levinnyt ja hurmahenkisyys oli vertaansa 
etsivä. Suuri osa upseeristoa ja suojeluskuntien johtoa oli 
jyrkästi Stählbergiä vastaan. Todennäköisesti nekin, jotka 
esim. periaatteellisista syistä vastustivat väkivaltaisia toimenpi- 
teitä, olisi saatu mukaan vetoamalla isänmaallisiin arvoihin ja 
yksimielisyyteen kommunismia vastustettaessa. 

Presidentinvaalitaistelun aikana oli edistysmielisen puolu- 
een toimesta perustettu sanotaan nyt vaikka salainen 
toimintaryhmä — "Pro patria et lege" taisi olla sen nimi — 
jonka tarkoituksena oli mielialojen tutkiminen ja vastatoimen- 
piteiden suunnittelu uhkaavan vallankaappauksen varalta. 
Ryhmään kuului edustajia edistyspuolueesta, maalaisliitosta ja 
ruotsalaisesta puolueesta. Se kokoontui kaupunginjohtaja 
Eero Rydmanin luona, mutta varsinainen henkinen johtaja ja 
laajojen promemorioiden tekijä oli Vaasan läänin entinen 
maaherra Bruno Sarlin. Maisteri Johannes Tamminen ja minä 
edustimme maalaisliittoa. Kuten arvata sopii ryhmän työllä ei 
ollut mitään käytännöllistä merkitystä. Kerran oli asiantuntija- 
na puolustusvoimien komentaja kenraali Sihvo. Hänelle 
esitettiin hälyttäviä tietoja mielialoista upseeriston keskuudes- 
sa. Sihvo vastasi mahtipontisesti: "Minä haluan nähdä sen 
upseerin, joka kieltäytyy tottelemasta antamaani käskyä." En 
tiedä, missä määrin se osanottajia lohdutti, mutta Tammiseen 
ja minuun vakuutus ei jättänyt myönteistä kuvaa. 

Vähän tämä kansanvallan ja lain suojelemiseksi toimiva 
järjestö tiesi tai pystyi toimimaan. Meillä oli kokous 
helmikuussa 1931 tasavallan presidentin vaalin aattopäivänä. 
Kaikki saamamme tiedot puhuivat yhtäpitävästi, että Stählber- 
gin valinta on päivänselvä asia. Suuri oli yllätyksemme, 
mielipahamme ja kiukkumme, kun sitten seuraavana päivänä 
havaittiin, että Svinhufvud oli valittu. Se oli niin masentava 
tappio, että emme tainneet enää sen perästä kokoontua 
pohtimaan poliittisia vastatoimenpiteitä. 

Voidaan sanoa, että maalaisliiton valitsijamiehet oli valittu 
enemmänkin Stählbergin kuin virallisen ehdokkaan Kyösti 
Kallion merkeissä. Svinhufvudin kannatus oli ollut olematto- 
man pieni. Mutta Juho Niukkanen oli saatu siihen käsitykseen 
— pelotella häntä ei juuri voinut — että maata uhkaa 
sisällissota tai ainakin onnistunut vallankaappaus, jos Stähl- 
berg valitaan. Ja niin tämä yksi mies käänsi 69 maalaisliittolai- 
sen valitsijamiehen, joukossa koviakin miehiä, mielet niin, että 
he yksimielisesti äänestivät Svinhufvudia. (Tohtori Hirvikallio 
Suomen tasavallan presidentin vaaleja koskevassa teoksessaan 
katsoo, että suojeluskuntien silloisella ylipäälliköllä kenraali- 
majuri Lauri Malmbergillä olisi ollut suurin vaikutus 
maalaisliittolaisten valitsijamiesten käännyttämisessä.) 

Mahdotonta on sanoa, olisiko maassa tapahtunut oikeistolai- 
nen vallankumous, jos Stählberg olisi valittu presidentiksi. 
Olin niin lujasti Stählbergin valinnan kannalla ja niin 
rajattomasti pettynyt maalaisliiton menettelystä, että vallan- 
kaappauksen vaaran jätin silloin kokonaan mahdollisuuksien 
ulkopuolelle. Mutta myöhemmin olen monesti joutunut 
epäilemään, oliko luottamukseni silloin reaalisella pohjalla, ja 
haluttomasti pohtimaan sitäkin, että Jussi Niukkanen ehkä teki 
elämänsä suurimman valtiollisen teon pakottamalla maalaislii- 
ton valitsijamiehet mitä jyrkimmän vastustuksen jälkeen 
antamaan äänensä Svinhufvudille. 

On tässä ollut aika ja syy pohtia sitäkin, milloin 

oikeistokaappaus olisi parhaiten voinut onnistua Suomessa: 
talonpoikaismarssinko aikana vai Mäntsälän kapinassa. Asetun 
ensimmäisen vaihtoehdon kannalle. Tilanne oli silloin 
selkeentymätön. Kommunisminvastaiset iskulauseet kiersivät 
kautta maan, tavaten vastakaikua paitsi sivistyneistön myös 
maaseutuväestön, nimenomaan myös maalaisliiton johtomies- 
ten piirissä. Sellaiset miehet kuin K. A. Lohi (Uuno Hannulan 
kertoma), Vihtori Vesterinen ja Juho Koivisto (Artturi 
Leinosen kertoma) väpättivät kuin haavanlehdet. Presidentti 
Relander suhtautui vähintään ymmärtäväisesti Lapuan liikkee- 
seen ja sen päämääriin. Hänen päiväkirjansa osoittaa, että hän 
puoluepoliittisissa harrastuksissaan oli yllättävän aktiivinen. 
Mutta vielä enemmän nuo muistiinpanot todistavat hänen 
päättämättömyydestään ja häilyväisyydestään. Minulla on se 
vaikutelma, että Relander ei olisi ollut se voima, joka olisi 
torjunut Lapuan miesten valtaantulon kesällä 1930. Ukko- 
Pekka pääministerinä olisi ehkä voinut sen paremminkin 
tehdä, mutta hän oli pahoin sekaantunut Lapuan miesten 
aatteellisiin ympyröihin, joten jollakin laillisuuden kaavun 
säilyttävällä menettelytavalla hänet kenties olisi voitu saada 
talonpoikaismarssin aikana mukaan. Päättäväinen toiminta, 
ns. järjestyksen ylläpitäminen, kovakourainen vastustavien 
ainesten kuriinsaattaminen, kaikki se, mikä myöhemmiltä 
vuosilta eri maissa on niin tunnettua, olisi johtanut tulokseen. 
Poliittista ja taloudellista voimaa oli takana, mutta puuttui 
häikäilemätön johtorengas. Yksi siis puuttui ja se yksi oli 
tärkein kaikista. 

Mäntsälän kapinan epäonnistumisen pääasiallisin syy oli 
siinä, että se pääsi valloilleen johdotta, kesken valmisteluja. 
Ajan henkikään ei enää ollut yhtä otollinen kuin talonpoikais- 
marssin aikana. Ns. yleinen mielipide ei ollut sillä tavoin 
kapinallisten takana kuin vielä edellisenä vuonna. Maalaisliiton 
piirissä olivat käsitykset selkeentyneet niin pitkälle, että 
järjestettiin joukkokokouksia Mäntsälän miehiä vastaan. 

Suojeluskuntien miehistöä ei kokonaisuudessaan olisi ollut 
saatavissa kapinallisten riveihin, vaikka monet piiripäälliköt 
olivat avoimesti kapinan kannalla. Presidentti Svinhufvud oli 
kaikesta henkisestä myötätunnostaan huolimatta avointa 
kapinaliikettä vastaan. Hän olisi todennäköisesti ollut valmis 
vaikkapa kyseenalaisinkin keinoin kukistamaan kommunis- 
min. Mutta hän oli laillisuusmies, ja avoin aseellinen kapina ei 
olisi kohdistunut yksin kommunisteja vastaan, se olisi 
kohdistunut laillista valtiojärjestystä ja sen ylintä suojelijaa, 
tasavallan presidenttiä vastaan. Hänen johdollaan kapina 
kukistettiin, mutta Svinhufvud sai entisten kannattajiensa 
piirissä pilkkanimen Akka-Pekka. 

Olen näin laajasti kuvaillut poliittista käymistilaa Suomessa 
sellaisena kuin sen olin nähnyt ja kokenut. Tietenkin olin 
joutunut miettimään keinoja, joilla demokratiaa voitaisiin 
puolustaa natsismin ja fasismin voitoista hullaantunutta 
oikeistoradikalismiamme vastaan. 

Mäntsälän kapinan kukistuttua minulla oli se käsitys, että 
oikeiston vallankaappaushankkeet olivat kärsineet niin vaka- 
van takaiskun, ettei mitään välitöntä vaaraa silloin ollut. Mutta 
kun tällainen tunteisiin vetoava joukkoliike voi syntyä 
asiallisesti katsoen vähäisen ulkonaisen aiheen vuoksi tai 
saattaa otollisissa olosuhteissa syntyä ja levitä ilman, että 
kukaan kykenee sitä etukäteen aavistamaan, ei yksikään 
suomalainen Mätsälän jälkeenkään voinut suhtautua luottavai- 
sin mielin demokratiamme tulevaisuuteen. Saksan kansallisso- 
sialistit harjoittivat avoimesti aatteittensa levittämistä ulkomail- 
le, myös Suomeen. Mieltäni askarrutti kysymys, olisiko 
valtiovallalla mitään keinoja estää kaappaushankkeen koitumi- 
nen demokratialle vaaraksi ennen kuin se ehtisi saavuttaa 
sellaisen voiman, että sitä ei enää voisi vastustaa. Näiden 
pohdiskelujen tuloksena syntyi tavallaan yllättäen teos 
"Demokratian itsepuolustus" Snellmanin päivänä vuonna 
1932 olivat eräät Akateemisesta Karjala-Seurasta eronneet, 

minä heidän mukanaan, yhdessä vapaamielisten ylioppilaiden 
kanssa perustaneet Kärki-Seuran, jonka tarkoituksena oli 
taistella Lapuan liikkeen vaikutusta vastaan ylioppilasmaail- 
massa ja vastustaa Lapuan liikettä ynnä myöhemmin sen 
seuraajaksi syntynyttä isänmaallista kansanliikettä. Kärki-Seu- 
ra pyysi minua puhujaksi johonkin tilaisuuteensa. Alustukseni 
aiheeksi olin valinnut demokratian oikeuden itsepuolustuk- 
seen. Jäsentely oli pienenpienellä käsialallani kirjoitettu 
paperiliuskoille ja sen pohjalla puheeni pidin. 1 Tästä — jos 
voidaan sanoa — kertakäyttöjäsentelystä syntyi nopeassa 
tahdissa kirjanen "Demokratian itsepuolustus" Sen keskei- 
nen ajatus oli: "Ei ole maailmassa mitään olemassaolo kelpoista 
elämänilmiötä, jolla ei olisi oikeus itsepuolustukseen. Se täytyy 
olla myös demokratialla." 

Kirjan punaisena lankana on vaatimus, että demokratian on 
turvauduttava tarpeen niin vaatiessa pakkokeinoihin oikealta 
uhkaavan vaaran torjumiseksi. Vetosin siihen, että niin tehtiin 
1930-luvun alussa kommunismin suhteen, vaikka "kommunis- 
mi ei merkinnyt yhteiskunnalle sitä välitöntä vaaraa, mitä se oli 
tiennyt vielä muutamaa vuotta aikaisemmin" Perustellakseni 
mahdollisimman voimakkaasti yhteiskunnan oikeutta puolus- 
taa demokratiaa, viittasin siihen, että myös sosialidemokraatti- 
nen puolue on periaatteelliselta katsomukseltaan valtiollisten 
vapausoikeuksien vastustaja — siitäkin huolimatta, että se on 
antanut liberaaleille useinkin ratkaisevan tuen kansalaisva- 
pauksista taisteltaessa — koska se puolueohjelmansa mukaan 
pyrkii "muuttamaan valtiollisen kansanvallan porvarillisen 
luokan herruuden välikappaleesta työtätekevien luokan 
päämäärien toteuttamisen välikappaleeksi" 

Alun perin ei tarkoitukseni edes ollut tarjota kirjastani 
julkaistavaksi. Kun olin saanut työni valmiiksi, annoin sen 



Olen sattumalta löytänyt tuon alkuperäisen jäsentelyn, joka on facsimilenä otettu tähän kirjaan. 

joidenkuiden tovereitteni luettavaksi. Asiasta sukeutui jossa- 
kin seurassa pujie Martti Haavion kanssa, joka oli Werner 
Söderström Oy:n kirjallisen osaston toimimies. Hän pyysi 
tarinan luettavakseen ja sen jälkeen lupautui huolehtimaan 
sen kustantamisesta. "Demokratian itsepuolustus" on oikeis- 
tonvastainen pamfletti, mutta WSOY sen kuitenkin kustansi 
eikä Martti Haaviota enempää kuin Jalmari Jänttiäkään 
erotettu. 

Demokratian itsepuolustuksen tarkoituksena oli vaatia 
demokratian suojelemisen nimessä pakkotoimenpiteitä La- 
puan liikettä ja isänmaallista kansanliikettä vastaan. Argumen- 
tit kommunisteja ja sosialidemokraatteja vastaan olivat tu- 
kemassa sitä näkökohtaa, että oikeistoradikalistinen toiminta 
on pakkokeinoin estettävä jo tasapuolisuussyistä. 

Ehkä silloiseen poliittiseen ilmapiiriin perehtymätön lukija 
ihmettelee sellaista tasapuolisuutta, jossa kaikkia demokratian 
muotoja avoimesti vastustava fasismi saisi tasapuolisesti saman 
kohtelun kuin sosialismi ja kommunismi, jotka sentään 
vastustajienkin parissa nykyään myönnetään näkemystensä 
mukaisen demokratian edistäjiksi. Jälkiviisaille muistutetta- 
koon, että käydyn kansalaissodan ja muiden rauhanomaista 
demokratiaa järkyttäneiden kokemusten jälkeen maan oppi- 
neistossa ja ns. johtavissa piireissä oli vallalla erittäin kiihkeä ja 
suvaitsematon mieliala. Äärioikeisto sai laajaa tukea. Fasismin 
julmat aikaansaannokset eivät olleet tiedossa, koska niitä ei 
ollut vielä toteutettukaan. Yleinen poliittinen tietoisuus oli niin 
voimakkaasti kallellaan oikealle, että vaatimus äärioikeiston 
laittomien hankkeiden valvomisesta edes tasapuolisesti samas- 
sa määrin kuin oli sekaannuttu vasemmiston lailliseenkin 
toimintaan, oli ennenkuulumatonta epäisänmaallisuutta val- 
koisen Suomen herrasväelle. Siinä ilmapiirissähän meidät oli 
kaikki koulutettu niin papit kuin tuomaritkin. 

Kirjassa on vielä kaksi erillistä lukua. Toinen käsittelee 
kansallisuuskysymystä ja demokratiaa, toinen taas valtiollista 

vaalitapaamme. Edellinen liittyi silloin ajankohtaiseen suoma- 
laisuuskysymykseen, jälkimmäinen käsitteli hallitustemme 
lyhytikäisyydestä aiheutuvaa tehottomuutta. Pelastuskeinona 
ehdotettiin enemmistövaalitavan omaksumista. Perustelin tätä 
käsitystäni mm. jostakin löytämälläni sitaatilla: "Suhteellisten 
vaalien systeemin seurauksena on parlamentaarisen hallitusta- 
van mahdottomuus; parlamentaarinen systeemi ja suhteelli- 
suus eivät sovi yhteen keskenään." (Friedrich Naumann) 

Kun nyt uudelleen luen "Demokratian itsepuolustuksen" 
havaitsen, että olen joutunut muuttamaan käsityksiäni 
muussakin suhteessa kuin enemmistövaalitavan suosittelemi- 
sessa. 

Mutta isänmaallinen kansanliike oivalsi, mikä oli kirjasen 
sanoma ja tarkoitus. Vaikka kirjasta myytiin verraten vähän, se 
muodostui hyvin keskeiseksi aiheeksi oikeistoradikaalien 
kirjoitus- ja puhearsenaalissa. Kirjasen käyttönimi iki: n 
lehdistössä oli "Kekkosen konstit" Tuosta kirjasesta lähtien 
olen ollut Suomen äärioikeiston sylkykuppina. Nimeäni ei 
suinkaan kirkastanut, että vuonna 1938 osaltaan "Demokra- 
tian itsepuolustuksen" luoman ideologian pohjalta sisäasiain- 
ministerinä vaadin oikeudessa isänmaallisen kansanliikkeen 
lakkautettavaksi laittomana järjestönä. Kuten tunnettua 
Helsingin raastuvanoikeus kumosi hallinnollisessa järjestyk- 
sessä annetun lakkauttamispäätöksen äänimäärin 2 — 1. 

Tämän kirjan syntyhistoriaa selvittävän katsauksen jälkeen 
painetaan sanasta sanaan "Demokratian itsepuolustus" 
sellaisena kuin se julkaistiin oikeistokaappauksen varjostettua 
ja varjostaessa 1930-luvun alussa valtiollista elämäämme. Se on 
tieteellisesti tai poliittisesti varsin pinnallinen tutkimus, mutta 
sen ainoa tarkoitus olikin etsiä perusteluja demokratian 
oikeudelle ja velvollisuudelle ryhtyä toimenpiteisiin kansanval- 
taista järjestelmää uhkaavia väkivaltatoimenpiteitä vastaan. 
Vaikka en käytännöllisessä poliittisessa toiminnassani ole 
varsinaisesti pyrkinyt esiintymään minään 'ylevien periaattei- 

den uljaana ratsumiehenä', oli kirjani selvä periaatteellinen 
kannanotto demokratian puolesta sitä uhkaavia diktatuuri- 
hankkeita vastaan. Siinä ei esitetty mitään käytännöllispoliittis- 
ta ohjelmaa demokratian itsepuolustamiseksi tarpeellisista 
toimenpiteistä, mutta kirjanen on mielestäni pohjavireeltään 
sittenkin pragmaattinen: kun vaara on ilmielävänä edessäm- 
me, on itsepuolustuksen periaatteellinen oikeus selvitettävä ja 
sitten toimittava. 

"Demokratian itsepuolustus" oli ajankohtainen kirja, 
ympäristönsä paineessa rohkea puheenvuoro valtaa janoavia 
ja pikaisen vallanoton odotuksessa eläviä vastaan. Tänään 
kirjanen on ensi kädessä historiallinen todistuskappale 
levottomasta ja vaarallisesta ajanjaksosta itsenäisyytemme 
alkuajoilta. Ne pinnalliset näkökohdat, joita on esitetty 
sosialidemokraatteja vastaan, ovat olleet taktillinen sivutuki 
vaadittaessa toimenpiteitä demokratian vaarantavaa oikeisto- 
radikalismia vastaan. Osittain sama tarkoitus on ollut 
kommunisteja koskevilla perusteluilla. Ne kyllä kuvastivat 
varsin yleistä suomalaista mielipidettä, mutta mikään yhtenäi- 
nen esitys kommunistien suhteesta demokratiaan se ei voinut 
olla, sillä sellaista en olisi kyennyt laatimaan. Esitys perustui 
joukkoon eri yhteyksistä poimittuja lainauksia. 

Tämän asian laajempi pohtiminen voidaan jättää, sillä 
kommunistien laillinen toimintaoikeus Suomessa tosiasiallisesti 
on vahvistettu Pariisin rauhansopimuksessa 10. 7. 1947. Sen 6. 
artiklassa sanotaan: 

"Suomen on ryhdyttävä kaikkiin mahdollisiin toimenpitei- 
siin taatakseen kaikille Suomen oikeudenkäyttöpiirissä oleville 
henkilöille rotuun, sukupuoleen, kieleen tai uskontoon 
katsomatta oikeuden nauttia ihmisoikeuksia ja perusvapauk- 
sia, joihin sisältyvät sananvapaus, paino- ja julkaisu vapaus, 
uskonnonvapaus, vapaus poliittisiin mielipiteisiin sekä ko- 
koontumisvapaus. ' ' 

Tässä yhteydessä on mainittava, että oikeuslaitoksemme 

joustavuus on verrattain suuri. Kommunistien toimintavapau- 
den rajoittaminen perustui rikoslain valtiopetospykäliin, joita 
täydennettiin 1930-luvulla. Nämä säännökset ovat sellaisinaan 
edelleen voimassa, mutta niitä ei enää sovelleta kommunisti- 
seen toimintaan kuten 1920- ja 1930-luvulla. 

Fasismia koskeva rauhansopimuksen 8. artikla taas kuuluu: 
"Suomi, joka välirauhansopimuksen mukaisesti on ryhtynyt 
toimenpiteisiin hajoittaakseen kaikki Suomen alueella toimivat 
fasisminluontoiset järjestöt sekä muut järjestöt, jotka harjoit- 
tavat Neuvostoliitolle tai muille Yhdistyneille Kansakunnille 
vihamielistä propagandaa, sitoutuu olemaan vastaisuudessa 
sallimatta senluontoisten järjestöjen olemassaoloa ja toimin- 
taa, joiden tarkoituksena on kieltää kansalta sen demokraatti- 
set oikeudet." 

DEMOKRATIAN 
ITSEPUOLUSTUS 



ALKUSANAT 



On sanottu, että ihmiskunta luo nahkansa joka kolmaskymme- 
nes vuosi. 

Pian alkaa olla ummelleen kolmekymmentä vuotta kulunut 
niistä historiamme suurista päivistä, jolloin yleisen ja 
yhtäläisen äänioikeuden pohjalle rakennettu demokraattinen 
valtio- ja yhteiskuntajärjestys luotiin maahamme. Se tapahtui 
kuin yhdellä iskulla, humauksen tavoin. Mutta mitään 
periaatteellisesti täysin mullistavaa, mitään vallankumouksel- 
lista, se ei valtioelämäämme tuonut, sillä jo vuosisatoja sitä 
ennen kansallamme oli ollut oikeus omien edustajainsa 
välityksellä ottaa osaa valtion asioiden päättämiseen. Tälle 
kansan osanotolle oli vain luotu uudet muodot, sitä oli 
entisestään huomattavasti laajennettu ja sen merkitystä lisätty. 
Eräänä todistuksena tällöin suoritettujen muutosten rauhalli- 
sesta kehity ksenmukaisuudes ta voidaan pitää sitä, että 
voimaansaatettu kansanvaltainen valtiojärjestyksemme nautti 
alusta alkaen arvonantoa ja luottamusta kaikissa yhteiskunta- 
piireissä. Sen aiheutti pääasiallisesti silloin niin voitollisena 
eteenpäin rientävä kansanvaltainen ajatustapa, joka oli 
levinnyt kaikkiin kansankerroksiin, mutta omalta osaltaan 
edisti nimenomaan eduskunnan osakseen saaman luottamuk- 
sen lujittumista se päättäväinen ja tinkimätön, suuntaa 

osoittava työ, minkä kansaneduskuntamme suoritti oikeustais- 
telussamme. 

Paljon on ehtinyt tapahtua näissä vajaassa kolmessakymme- 
nessä vuodessa. On eletty venäläissorron vaikeat ajat. Sen 
pimeimpinäkin hetkinä on rohjettu ajatella suuresti Suomen 
tulevaisuudesta ja rohjettu sen puolesta toimia. On verin 
lunastettu valtakunnan itsenäisyys ja samalla käyty katkera 
veljessota. Nuoren rohkeudella on luotu perustus itsenäisen 
valtakuntamme jatkuvalle kehitykselle. Itsenäisyysajan alku- 
vuodet ovat todistaneet hellittämätöntä uurastusta maan 
kaikinpuoliseksi kohottamiseksi, ja puolueettoman tarkasteli- 
jan on myönnettävä, että itsenäisyytemme ensimmäinen 
vuosikymmen sisältää paljon työtä, joka kestää tulevaisuuden 
vaativan arvostelun. 

Tämä kaikki on suoritettu vuosisadan alussa luodun 
demokraattisen valtiojärjestyksen pohjalla. Olisi ollut inhimil- 
lisesti ymmärrettävää, jos vapaussodan jälkeen, jolloin 
kurittomuudeksi kehittyneestä kansanvallasta saadut koke- 
mukset olivat kirvelevät ja tuoreet, olisi luovuttu kansanvaltai- 
suudesta ja ryhdytty ohjaamaan valtiollista elämäämme 
vastakkaisten periaatteiden mukaan. Sellainen suuntautumi- 
nenhan olikin vapaussotaa välittömästi seuranneena aikana 
kieltämättä voimakas, eritoten sivistyneistömme piirissä. 
Vajaalukuisen eduskunnan suorittama kuninkaanvaali oli 
tämän suuntautumisen voimannäyte. Mutta monarkian 
luominen ei vastannut kansan vakiintunutta mielipidettä, se 
nähtiin vuonna 1919 toimitetuissa vaaleissa, joissa tasavaltalai- 
nen enemmistö muodostui odotettua voimakkaammaksi. 
Silloin kansa lausui tuomionsa "kuninkaanteki joille", jotka 
tähän tuomioonsa tyytyivät. Siten oli lopetettu monarkistinen 
suuntautuminen poliittisena voimatekijänä. Tasavaltamme 
valtiosäännöstä päätettäessä sillä ei enää ollut vaikutusvaltaa 
eikä puolestapuhujia. Valtakunnan perustaminen suoritettiin 
kansanvaltaisella pohjalla. Luottaen ja uskoen rakennettiin 

niille samoille demokraattisille perusteille, jotka vuosien 1917 
ja 1918 vaiheissa olivat pettäneet. Se oli mahdollista ainoastaan 
siksi, että kansanvaltainen järjestelmä nautti nimenomaan 
maaseutuväestömme keskuudessa yhätikin järkkymätöntä 
arvonantoa. Niin syvästi kuin paheksuttiin ja tuomituinkin 
kansanvallan nimessä suoritettua rikollisuutta, ei kuitenkaan 
voitu turvautua mihinkään muuhunkaan valtiolliseen järjestel- 
mään taikka oppiin, sillä kansanvaltaisuus oli kuin osa 
ajattelutavastamme, ja yksinvaltaisesta hallitusmuodosta oli 
yksin Venäjän antama esimerkki jyrkästi luotaantyöntävä. 

Kohta vietetään voimassaolevan hallitusmuotomme 15- 
vuotista muistoa. 

Jokaiselle täytyy olla selvänä, että suhtautuminen demokra- 
tiaan on näinä 15 vuotena muuttunut. Nahan luominen siinä 
näyttää alkaneen. Riippuu kokonaan demokratiamme aatteel- 
lisesta pohjasta ja sen puolustajien siveellisestä rohkeudesta ja 
voimasta, voidaanko demokratiaa vastaan suuntautuvat 
liikehtimiset ohjata työskentelemään kansanvaltaisen valtion 
puolesta. Tämän kirjasen tarkoituksena on nimenomaan 
demokratian itsepuolustusoikeuden valossa tarkastella tätä 
kysymystä. Tekijän kannan oikein ymmärtämiseksi jokaisessa 
yksityiskohdassakin lienee tarpeen tietää, että esitys lähtee 
demokraattisen järjestelmän hyväksymisen pohjalta. Kokonai- 
suuden vaatimukset ja edut voidaan toteuttaa demokratian 
puitteissa, mikäli se on oikein organisoitu ja mikäli sen 
harjoittajien siveellinen pyrkimys on terve. 

VAPAUS JA PAKKO DEMOKRATIAN 
PERUSTEKIJÖINÄ 



Vastaansanomattoman selvänä pitää yleinen valtiollinen 
käsitys sitä, että kaikkein luonteenomaisinta demokraattiselle 
eli kansanvaltaiselle valtiojärjestykselle on pyrkimys toteuttaa 
vapausajatus valtiollisessa elämässä. Kieltämättä vapaus on 
demokratian kannattavia aatteita, mutta sen yksipuolisessa 
korostamisessa helposti unohdetaan, että vapaus yksinomaan 
ei voi olla minkäänlaisen valtiollisen järjestyksen perustana. 
Vapausajatuksen ehdoton toteuttaminen tietää anarkiaa. Jos 
vapaus, joka on tyypillisesti yhden ihmisen aate, asetetaan 
inhimillisen toiminnan ainoaksi ohjenuoraksi, silloin kielletään 
kaiken inhimillisen yhteiselämän mahdollisuus. Se, että 
teoreettinen anarkismi ei tähän lopputulokseen päädy, johtuu 
siitä, että anarkismi käsittelee sitä ihmiskuntaa, jota varten ja 
jonka keskuuteen se tahtoo luoda uuden yhteiselämänjärjes- 
tyksen, ei ihmiskuntana inhimillisine puutteineen, vaan 
jonkinlaisena enkelikuntana, vailla kaikkea sitä ihmisluontoon 
erottamattomasti liittyvää inhimillistä vajavaisuutta, jota ei 
mikään kasvatus eikä mikään uskonto ihmiskunnasta pysty 
poistamaan. 

Inhimillistä yhteiselämää ei voi olla ilman järjestystä. Mutta 
järjestys on vapauden kieltämistä. Vapaus merkitsee riippu- 
mattomuutta ulkopuolisista tekijöistä, järjestys taas merkitsee 

tiettyä riippuvaisuutta, alistumista myös toisten antamiin 
määräyksiin. Järjestetyssä yhteiselämässä yksilö on velvollinen 
kunnioittamaan toisten vapautta. Ja juuri tämä, tarpeen 
vaatiessa pakolla toteutettavaksi määrätty velvollisuus rajoittaa 
yksilön omaa vapautta. 

Valtio, joka on järjestetyn yhteiselämän korkein muoto, on 
pakkoyhteisö. Vaikka vapaus olisi kuinka ehdottomasti 
tahansa korotettu valtion ylimmäksi johtotähdeksi, valtion 
olemukseen kuuluu kuitenkin välttämättömänä osana valtion 
jäsenten, valtionkansalaisten, vapauden rajoittaminen ja sen 
toteuttamiseen tarpeellinen pakko. On kuvaavaa, että rooma- 
laiset käyttivät valtion vertauskuvana kirvestä ja vitsakimppua; 
se oli osoitus valtion pakkoon perustuvasta sisäisestä 
luonteesta. Valtion oma olemus itsessään tekee mahdottomaksi 
absoluuttisen, ehdottoman, vapauden tunnustamisen valtion 
piirissä. Demokratia valtiojärjestyksenä ei siis voi tulla 
määritellyksi vapauden toteuttamismuotona. Demokratiaan 
kuuluu aina myöskin pakon toteuttamista. Näin ollen vallitsee 
vastakohta valtion ja demokratian olemukseen kuuluvan 
pakon ja sen vapauden välillä, jota demokraattinen valtiojär- 
jestys pyrkii toteuttamaan. Voidaan sanoakin, että demokra- 
tian tekijät ovat vapaus ja pakko, vapaus inhimillisenä 
aatteena, jota pyritään valtiontoiminnassa toteuttamaan, ja 
pakko demokratian sisäiseen olemukseen välttämättömästi 
kuuluvana aineosana. 

Demokratiassa yhtyy näin ollen kaksi vastakkaista tekijää, 
kaksi eri suuntiin vaikuttavaa voimaa, vapaus ja pakko. 
Luonnollisena seurauksena tästä on, että demokratian 
vapauselementin ja pakko- eli valtaelementin välillä vallitsee 
pysyvä jännitystila. Mutta niiden vastakohtaisuus ei ole 
pysyvästi samanasteinen. Ne taistelevat ylivallasta ja niiden 
välinen suhde on alituisten vaihtelujen alainen. Demokratian 
pyrkimystä vapauteen vartioi demokratian valtaelementti, 
jonka tehtävänä on pitää huoli siitä, että kansalaisten 

poliittinen vapaus ei käy yhteiskunnalle vaaralliseksi, että se ei 
suuntaudu uhkaavana yhteiskuntaa itseään vastaan. Demokra- 
tian valtaelementti saattaa kansalaisten vapauden yhteiskun- 
nan rakentavaksi voimaksi, muuttaa kansalaisten vapauden 
valtiosta kansalaisten vapaudeksi valtiossa ja valtion hyväksi. 

Monet seikat vaikuttavat demokratian vapaus- ja valtaele- 
menttien voimakkuuteen ja keskinäiseen suhteeseen. Niitä 
ovat muutokset maailmankatsomuksellisissa, valtiollisissa, 
taloudellisissa sekä yhteiskunnallisissa mielipiteissä ja olosuh- 
teissa. Mutta yleispätevänä huomiona voidaan kuitenkin pitää, 
että sellaisissa valtiollisissa oloissa, jolloin demokratia idealisti- 
sena liikkeenä pyrkii saamaan valtiovallan käsiinsä, se 
erityisesti korostaa vapauselementtiä valtion pakkovaltaa 
vastaan, mutta niissä oloissa taas, jolloin demokratia on päässyt 
määräämään valtiojärjestyksestä, sen valtaelementille anne- 
taan entistä vaikuttavampi merkitys vapauselementin kustan- 
nuksella. 

Tämän todistaa meille vapausoikeuksien historiallinen 
kehitys. Inhimillistä vapautta puolustava tieteellinen oppira- 
kennelma syntyi taistelusta ruhtinasmielivaltaa ja katolisen 
kirkon ylivaltaa vastaan. Se perustui oppiin ihmisen luonnolli- 
sista oikeuksista. Lähtökohdaksi otettiin aika ennen syntiinlan- 
keemusta, jolloin ihminen eli rajoittamattomasti vapaana 
onnellisessa alkutilassa. Luontaisoikeus katsoi, että ihminen ei 
yhteiskuntaan liittymisensä jälkeenkään kokonaan kadottanut 
paratiisillista vapauttaan, vaan hän kaikissa olosuhteissa 
luonnonlain voimalla säilytti eräät myötäsyntyiset, luonnolliset 
oikeutensa, oikeuden henkeen, vapauteen ja omaisuuteen, 
joita häneltä ei mikään esivalta voinut riistää ja joista hän 
itsekään ei voinut kerta kaikkiaan luopua. Kun oppi ikuisen 
oikeusidean synnyttämistä luonnollisista oikeuksista näin ollen 
turvasi yksilölle kaikissa olosuhteissa ja kaikkina aikoina tietyn 
loukkaamattoman vapauspiirin, asettui se vastustamaan sitä 
ruhtinaan rajatonta itsevaltiutta, joka sekä teoriassa että 

käytännössä oli keskiajalla ja uuden ajan alkupuolella miltei 
poikkeuksetta vallalla. Tämä oppisuunta piti niin jyrkästi 
kiinni ihmisen syntyperäisistä oikeuksista, että se avoimesti 
julisti kapinan, vieläpä ruhtinaanmurhankin oikeutta, milloin 
ruhtinas oli loukannut alamaistensa luonnollisia oikeuksia. 
Juuri näiden ihmisten luonnollisten, jumalallisten oikeuksien 
puolesta talonpojat ja hurmahenkiset lahkolaiset Saksassa 
uskonpuhdistuksen aikana nousivat kapinaan maallista esival- 
taa vastaan toteuttaakseen raamatussa luvatun vapauden, 
tasa-arvoisuuden ja omaisuuden yhteyden. 

Luontaisoikeus oli opposition oikeusfilosofiaa. Sen poliitti- 
nen vaatimus suuntautui tehokkaan vastavoiman luomiseen 
ruhtinasvaltaa vastaan, jonka jumalallisen alkuperän se 
kuitenkin yleensä tunnusti. Minkäänlainen muu vastavoima ei 
käytännöllisesti katsoen olisi ollut tehokas kuin sellainen, jonka 
perustus liioin ei ollut inhimillisissä järjestelyissä, vaan 
ihmistoiminnan yläpuolella. Siksi luontaisoikeus, pyrkiessään 
itsevaltiuden hylkäämän oikeudenmukaisuuden toteuttami- 
seen, tahtoi löytää ihmistoiminnasta riippumattomat yleispäte- 
vät säännöt yksilön vapausoikeuksien turvaamiseksi valtioval- 
taa vastaan. 

Käsitys ajasta, paikasta ja olosuhteista riippumattomasta 
oikeudesta on tullut oikeustieteessä jo 1800-luvulla yleisesti 
hylätyksi. Mutta luontaisoikeuden luoma oikeusfilosofinen 
perustus on antanut lähtökohdan eräälle maailmanhistorian 
suurimmista aatteista, joka vieläkin ulottuu tähän perustuk- 
seen ja saa siitä edelleenkin tukea. Tämä aate on liberalismi eli 
vapaamielisyys. 

Liberalismi on aate, joka käsittää koko inhimillisen 
yhteiselämän piirin. Kenties tärkeimmältä osalta, persoonalli- 
sena ja taloudellisena liberalismina, se sijoittuu varsinaisen 
valtioelämän ulkopuolelle. Mutta se sisältää myöskin oman 
valtiokäsityksensä, joka elimellisesti liittyy osana sen kokonais- 
oppiin. Tässä tarkastelemme ainoastaan valtiollista libera- 
lismia. 

1800-luvun alkupuolella syntynyt vapaamielinen eli libera- 
listinen oppisuunta perustui Pohjois-Amerikan Yhdysvaltojen 
riippumattomaksi julistautumisessa 1 ja eritoten Ranskan 
vallankumouksessa toteutettuihin vapausaatteisiin, joiden 
sisältönä oli valtiostavapaan toimintapiirin turvaaminen 
yksityiselle, missä tarkoituksessa valtion vaikutuspiiriä oli 
supistettava. Nimenomaan nk. vanhaliberalismille oli ominais- 
ta suuntautuminen valtiota vastaan. Liberalismi pyrki rajoitta- 
maan valtion toiminnan mahdollisimman vähiin ja jättämään 
mahdollisimman suuren vaikutusalan yksityisen vapaudelle. 
Valtio käsitettiin välttämättömäksi pahaksi, joka sai sekaantua 
siihen kuuluvaan yksilöön ainoastaan siinä tapauksessa, että 
oikeusjärjestyksen ylläpito sitä välttämättä vaati. Liberalismi oli 
oppi yksityisen henkilön puolustustaistelusta valtiovaltaa 
vastaan. Siinä mielessä sillä oli tietty valtiovihamielinen leima. 

Tämänpäivän liberalismi on pohjasävyltään sama kuin 
aikaisempikin. Se on puhtaasti individualistinen, yksilöllinen 
oppi, joka asettaa yksityisen ihmisen itsetarkoitukseksi ja pitää 
valtiota välikappaleena yksilöitten onnen edistämiseksi. 

Valtiolla ei liberalistisen käsityksen mukaan ole mitään 
itsenäistä arvoa ja merkitystä, se on ulkopuolisesti konstruoitu 
yksilöiden vapautta rajoittava aparaatti, joka tunnustetaan 
ainoastaan käytännöllisen, väistämättömän välttämättömyyden 
vuoksi. Valtio ei ole mikään arvo sinänsä, se ei ole elävä 
organismi, vaan "yhteisen itsekkyyden solidariteetin ,, toisiinsa 
liittämien valtiokansalaisten summa. Se on yövartija — 
Lassallen tunnettua vertausta käyttääksemme — jonka 



Pohjois-Amerikan Yhdysvaltojen vapautusliikkeen ideapohja käy ilmi Yhdysvaltojen riippumattomuusjulistuk- 
sen (vuodelta 1776) johtolauseesta, joka kuuluu: "Seuraavat totuudet katsomme itsestään selviksi: että kaikki 
ihmiset on luotu tasa-arvoisiksi, että luoja on heidät varustanut eräillä luovuttamattomilla oikeuksilla; että niihin 
kuuluvat elämisen, vapauden ja onneen pyrkimisen oikeus; edelleen, että hallitus tulee luoda turvaamaan nämä 
oikeudet; että hallitus johtaa laillisen valtansa hallittujen suostumuksesta; että mikäli jokin hallitus tästä 
periaatteesta poikkeaa, kansalla on oikeus tämä hallitus muuttaa tai erottaa ja asettaa tilalle uusi, jonka periaatteet 
ja järjestys on niin muodostettu kuin kansa parhaaksi katsoo turvallisuutensa palvelemiseksi ja onnensa 
edistämiseksi." 

Sisällykseltään samansuuntainen oli Ranskan vallankumouksen ihmisoikeuksien julistus vuodelta 1789. 

tehtävänä on suojella ja vartioida yksityisen ominaisuutta, 
hänen vapauttaan ja hänen rauhaansa. Se on aineellisen 
omanedun julistus. 

On luonnollista, että liberalistinen valtiokäsitys jättää meidät 
kylmiksi. Valtiosta tulee matematiikan luoma, ei sydämen eikä 
aatteiden. Se on sieluton koneisto, jonka inhimillinen äly on 
luonut turvaamaan yksilön vapaan saalistamisen. Se on 
kieltoperäistä, siinä ei ole mitään sijaa kiintymykselle ja 
rakkaudelle. Sillä ei ole mitään ominaisuutta, joka yhdistäisi 
sen jäsenet toisiinsa ja valtioon itseensä omanedun yläpuolella 
olevilla pysyvillä, katkeamattomilla siteillä, ei mitään ominai- 
suutta, joka tekisi siitä isänmaan. Puhtaaksiviljeltynä, loppuun 
saakka ajateltuna se kieltää kansallisuusaatteen merkityksen ja 
kaikki ne sisäiset arvot, jotka liittyvät isänmaanrakkauteen ja 
uhrautuvaisuuteen isänmaan puolesta. Turhaan ei ole kysytty: 
kuinka tämän kieltoperäisen kansalaisten matemaattisen 
summan puolesta ihmiset voivat ilomielin panna alttiiksi 
kalleimpansa, henkensäkin? 

Poliittisen liberalismin vapausperiaate on ollut viimeinen 
kehitysvaihe demokratian vapauselementille. Ne eivät ole yksi 
ja sama, vaikka ne ovat yleensä oppositiossa ollessaan 
peittäneet toisensa. Niiden tärkeä periaatteellinen ero on siinä, 
että liberalismille vapaus merkitsi vapautta valtiosta, yksityisen 
valtionkansalaisen oikeuksia valtiota vastaan, kun taas 
demokraattinen vapaus merkitsee vapautta valtiossa, yksilön 
oikeutta toimia valtiossa valtion hyväksi, hänen oikeuttaan ja 
velvollisuuttaan ottaa osaa valtiotahdon muodostamiseen. 
Tässä mielessä valtiollisen liberalismin vapautta joskus on 
nimitetty porvarilliseksi vapaudeksi, demokratian vapautta 
taas valtiolliseksi vapaudeksi. Liberalismin vapaus näinollen on 
luonteeltaan kielteistä, demokratian vapaus taas myönteistä. 
Liberalismille valtio on porvarillista vapautta rajoittava tekijä, 
demokratialle se taas on poliittista vapautta suosiva ja suojaava 
elimistö, joka suorastaan rakentuu yksilön vapaudelle ja siihen 



39 



sisältyvälle velvollisuudelle olla välttämättömänä osallisena 
mukana valtiotahdon luomisessa. 

Kun nyt käymme tarkastelemaan demokratian valtaelemen- 
tin olemusta, niin voimme todeta, että sen historiallinen 
kehitys juontaa juurensa yhteiskuntasopimusopista ja kansan- 
suvereniteettiopista, joilla eri ilmenemismuodoissaan on eräitä 
varsin läheisiä kosketuskohtia luontaisoikeuden kanssa, mutta 
jotka sisäisessä rakennuksessaan siitä kuitenkin voidaan 
erottaa. 

Yhteiskuntasopimusoppi selittää valtion synnyn siten 
tapahtuneeksi, että luonnontilassa elävät ihmiset ovat sosiaali- 
vietin, pelon tai itsepuolustusvaiston takia vapaalla sopimuk- 
sella päättäneet liittyä yhteen, muodostaa valtion ja antaa 
ruhtinaalle vallan hallita. Valtio ei ollut näin ollen syntynyt 
luonnonlain voimasta, vaan vapaasta sopimuksesta, eikä sen 
jäsenillä ollut mitään luonnosta johtuvia, myötäsyntyisiä 
oikeuksia hallitsijaa vastaan, vaan vain ne oikeudet, jotka he 
olivat sopimusta tehdessään itselleen pidättäneet. Sopimuso- 
pin sisin luonto näin ollen kohdistui ihmisten luonnollisten 
oikeuksien kieltämiseen. Mutta kaikkein merkityksellisintä 
sopimusopissa sittenkin oli käsitys hallitsijan vallan alkuperäs- 
tä. Hallitsija ei johtanut valtaansa jostakin ylimaailmallisesta 
tekijästä, se ei ollut jumalallista alkuperää, vaan hallitsijan 
valta oli kansasta ja kansan oikeuksista johdettua. 

Tällä tavoin oli päästy oppiin kansan suvereniteetista, 
kansan täysivaltaisuudesta valtiossa. 

Kärjistetyssä muodossa kansan täysivaltaisuusopin esittää 
Rousseau. Se probleemi, jonka hän asettaa ratkaistavakseen 
"Yhteiskuntasopimuksesta' '-teoksessaan, on seuraava: "On 
keksittävä yhtymismuoto, joka kaikella yhteisellä voimalla 
puolustaa ja varjelee jokaisen yhteisön jäsenen henkilöä ja 
omaisuutta ja jossa kukin sellainen jäsen, liittyessään kaikkiin 
muihin, tottelee vain kuitenkin itseään ja pysyy yhtä vapaana 
kuin ennenkin." Tämä yksilön vapaus voitiin saavuttaa 

ainoastaan siten, että kunkin liittokumppanin tuli luovuttautua 
kokonaan ja kaikkine oikeuksineen yhteiskunnalle. Se 
tapahtui vapaaehtoisella teolla, yhteiskuntasopimuksen solmi- 
misella. Sillä yksilö luovutti kaikki oikeutensa yhteiskunnalle. 
"Niinkuin luonto antaa jokaiselle ihmiselle ehdottoman vallan 
kaikkiin tämän ihmisen jäseniin, niin antaa myös yhteiskunta- 
sopimus valtioruumiille ehdottoman vallan kaikkiin sen 
jäseniin nähden." Tällä tavoin ihminen yksilönä oli valtiossa 
täydellisesti vailla oikeuksia. Mutta kun ylin valtiovalta, 
täysivaltaisuus, ei ollut voinut sopimuksenteossa siirtyä 
kansalta, vaan säilyi edelleenkin luovuttamattomasti sillä, oli 
jokainen yksilö täysivaltaisen kansan jäsenenä ja osana myös 
täysivaltainen. Näin päästään siihen, että valtion jäsenenä 
yksilö oli yhtä vapaa kuin valtion ulkopuolellakin, sillä 
kummassakin tapauksessa hän totteli itseään. 

Ylin valtiovalta kuului kansalle. Sen tahto, yleistahto, oli 
kaiken valtion rajoissa tapahtuvan toiminnan ehdoton ohje. 
Sen siveellinen oikeutus perustui siihen, että kun "ylin 
valtiovalta ei ole muodostunut mistään muusta kuin niistä 
yksityisistä, jotka ovat sen osina, ei sillä ole eikä voi olla etuja, 
jotka olisivat näiden eduille vastakkaisia: ylimmän vallan ei siis 
tarvitse antaa minkäänlaista takuuta alamaisille, koska on 
mahdotonta, että ruumis haluaisi vahingoittaa kaikkia 
jäseniään", eikä se saata vahingoittaa ketään heistä yksityisesti- 
kään. 

Voidaan kysyä, kuinka yksilö, jonka mielipide oli kansan 
tahtoa, so. enemmistön tahtoa vastaan, voi tuntea itsensä 
vapaaksi, kun hänen kuitenkin täytyi totella enemmistön 
tahtoa ja kun hänet voitiin siihen valtion toimenpiteillä 
pakottaa. Tämän selitti Rousseau siten, että minun mielipiteel- 
leni vastakkaisen mielipiteen voitto äänestyksessä osoittaa, että 
minä olin erehtynyt ja että se, mitä minä olin pitänyt yleisenä 
tahtona, ei sitä ollutkaan. Se seikka taas, että kieltäydyttyäni 
tottelemasta yleistahtoa, yhteiskunta voisi minut pakottaa sen 

noudattamiseen, merkitsisi sitä, että minut sillä tavoin vain 
pakotetaan olemaan vapaa. 

Yksityisen vapauden suojaamiseksi korotettu oppirakennel- 
ma päätyi siis lopputuloksenaan mitä raaimpaan absolutismiin, 
jonka ei tarvinnut kunnioittaa mitään yksityistä vapautta. 

Rousseaun demokratia vei näin ollen tyranniaan. Mutta 
tyranniaa ei harjoittanut hallitsija eikä hallitus, vaan kansa itse, 
jolla ei ollut oikeutta luovuttaa täysivaltaisuuttaan edes 
valitsemilleen edustajille. Ylin valtiovalta kuului kansalle, ja 
kansa itse sitä kokonaisuudessaan käytteli. Kansan täysivaltai- 
suutta vastaan ei valtiossa voinut olla mitään vastavoimaa, ei 
ihmisen luonnollisia oikeuksia, ei etuoikeutettuja ryhmiä tai 
säätyjä, eikä ruhtinaan jumalallista alkuperää olevia oikeuksia. 

Rousseaun valtiofilosofia rakentui kuitenkin epähistoriallisel- 
le ja epäluonnolliselle perustalle. Hän itsekin tämän oivalsi ja 
epäili demokratiansa soveltuvaisuutta inhimillisen järjestyksen 
muodoksi. "Jos olisi olemassa jumalten muodostama kansa, 
niin hallitsisi se itseänsä kansanvaltaisesti. Näin täydellinen 
hallitus ei sovellu ihmisille." Niin vastakohtainen itsessään ja 
niin virheellinen johtopäätöksissään kuin hänen oppinsa 
onkin, se kuitenkin on tehokkaasti tuonut esille demokratian 
valtaelementin, kansanvallan oikeuden pakottaa yhteisön 
jäsenet alistumaan kansakunnan kokonaisuuden intressissä 
annettuihin kansanvapauksia rajoittaviin määräyksiin. 

Oppi harkiten solmitusta yhteiskuntasopimuksesta valtion 
synnyn alkuna on hylätty tieteellisesti kestämättömänä, mutta 
käsitys kansan täysivaltaisuudesta valtiossa on toteutettu miltei 
koko sivistyneessä maailmassa. Suomen hallitusmuoto ilmen- 
tää kansan täysivaltaisuuden 2 §:nsä säännöksellä: "Valtiovalta 
Suomessa kuuluu kansalle." 

Demokratia eli kansanvalta merkitsee sellaista valtiollisen 
elämän järjestystä, jossa valtiovalta lähtee kansasta ja jossa 
kansa itse määrää ylimmästä valtiovallasta. Demokratia turvaa 
periaatteellisesti kaikille kansan jäsenille oikeuden ottaa osaa 

niihin valtiotoimintoihin, joilla kansan tahto ilmituodaan. 
Demokraattisen eli kansanvaltaisen valtiojärjestyksen perusa- 
jatus on siinä, että koko kansalle tulee suoda vapaa oikeus olla 
osallisena päättämässä siitä, mikä on katsottava kansan 
parhaaksi. Jos silloin yksilöllisen vapauden rajoittaminen 
kansan parhaan saavuttamiseksi on tarpeen, tulee kansalla olla 
siihenkin oikeus. Kansanvallan valtaelementti astuu tällöin 
esille. Mutta tämä valtaelementti sisältää itsessään periaatteen, 
joka rajoittaa mitä oleellisimmin kansan oikeutta määrätä 
yksilön vapauspiiristä, nimittäin tasa-arvoisuuden, yhdenver- 
taisuuden periaatteen. 

Tasa-arvoisuuden periaate liittyy erottamattomana osana 
kansansuvereniteettioppiin ja demokratian valtaelementtiin. 
Tasa-arvoisuus ei suinkaan merkitse sitä, että ihmiset 
julistettaisiin lahjoiltaan ja luonteenominaisuuksiltaan yhden- 
vertaisiksi, sillä kenenkään ihmisen vallassa ei ole näissä ja 
monissa muissa suhteissa eri ihmisten kesken aina esiintyvien 
erilaisuuksien poistaminen. Tasa-arvoisuuden aate on siinä, 
että ihmiset tunnustetaan luonnostaan yhdenvertaisiksi ja että 
mitään erioikeuksia lain ja hallinnon alalla ei myönnetä 
kenellekään syntyperän, omaisuuden yms. nojalla. Siihen 
tasa-arvoisuuteen pyrkii demokratia, eikä suinkaan kaikkien 
tasapäiseksi tekemiseen. 

Demokratian valtaelementin voimme samastaa tasa-arvoi- 
suusperiaatteen kanssa. Erittäin hyvin tämä käy selville, kun 
vertaamme tasa-arvoisuutta demokratian vapauselementtiin, 
vapausperiaatteeseen. 

Vapaus on individualismia, yksilöllisyyttä, tasa-arvoisuus on 
joukko- eli massailmiö. Vapaus on riippumattomuutta, 
tasa-arvoisuus on rajoitusta ja sidonnaisuutta. Tasa-arvoisuus 
tietää sitä, että vapaa pakotetaan tarpeen mukaan ulkopuo- 
lisen tahdon voimalla mukautumaan oman vapautensa 
kustannuksella toisten vapauden intressistä voimaansaatet- 
tuun yhtäläisyyteen. Järjestyksen aikaansaamiseksi tasa-arvoi- 

suu ei suinkaan ole välttämätöntä, sillä järjestys voi perustua 
erilaisuuteen. Mutta milloin vapaus tehdään järjestetyn 
yhteiselämän kannattavaksi periaatteeksi, silloin tämä yksilölli- 
syyttä tehostava periaate tarvitsee massaa ja kokonaisuutta 
tehostavan periaatteen, tasa-arvoisuuden, toiseksi järjestyksen 
tekijäksi. Ja siinä mielessä voidaan sanoa, että tasa-arvoisuus eli 
yhtäläisyys, milloin se yhtyy jonkinlaiseen vapauteen, merkit- 
see sellaista järjestystä, jossa yksilöllä on itsekohtaista vapautta 
samassa suhteessa kuin hän itse on velvollinen kunnioittamaan 
toisten vapautta. 

Tasa-arvoisuus ei ole liberalistinen periaate. Nk. vanha 
liberalismi asettui puoltamaan omaisuussensukseen perustu- 
valle äänioikeudelle rakennettua kansan edustusta. Yhteiskun- 
tasopimus ja kansan suvereniteetti saattoivat tasa-arvoisuuspe- 
riaatteen tunnetuksi. Yhteiskuntasopimuksen olivat solmineet 
tasa-arvoiset ihmiset, eikä kansan täysivaltaisuus kärsinyt 
yksityisten ja ryhmien etuoikeutettua asemaa eikä privilegioita 
valtiossa. 

Näin selvenevät demokratian perustekijät, vapaus ja pakko, 
vapaus ja tasa-arvoisuus, toisilleen vastakohtaisiksi. Mutta 
samantapaisesti toimivina ne yhdessä muodostavat demokra- 
tian, joka sisältää kansan oikeuden rajoittaa yksityisen 
vapautta siinä määrässä kuin valtion ja kansalaisten edun 
kannalta kulloinkin tarpeelliseksi havaitaan. 

Edellä on ohimennen mainittu demokratian vapauselemen- 
tin ja sen valtaelementin välillä vallitsevasta kilpailusta. 
Vapauselementti on — se yleispätevä huomio voidaan tehdä — 
säännöllisesti antanut värin valtaanpyrkivälle demokraattiselle 
suunnalle sellaisessa valtiollisessa tilanteessa, jossa valtiovalta 
pakkosäännöksillään uhkaa tukahduttaa kansalaisten vapau- 
den. Silloin taisteleva liberalismi ja siihen sellaisessa tilanteessa 
samastuva taisteleva demokratia ovat yleensä kohdistaneet 
hyökkäyksensä valtiota ja sen pakkoluonnetta vastaan 
sellaisenaan, ikään kuin vain valtion tuho olisi voinut 

kansalaisvapaudet kohottaa jälleen arvoonsa. Demokraattinen 
valtaelementti on tällöin täysin unohdettu. 

Sama suhde on yleensä säilynyt vielä silloin, kun idealistinen 
kansalaisvapauksia vaativa suunta on saanut aikaan valtiossa 
vallansiirron joko kumouksen avulla tai ilman sitä. Sen 
välttämättömänä seurauksena on ollut mitä täydellisin 
kansalaisvapauksien julistaminen ja oppositiossa kehitetyn 
vapausilluusion toteuttaminen. On rakennettu liberalistinen 
valtio, jossa on pyritty vapauttamaan yksilö valtiosta niin 
suuressa määrin kuin ajatus sen suinkin sallii. 

Mutta jatkuva kehitys on aikaansaanut osien vaihtumisen. 
Valtiojärjestyksen voimassapitäminen on pian vaatinut valtion 
valtaelementtien huomioonottamisen. Kansalaisvapauksien 
rajoittaminen on piankin osoittautunut tarpeelliseksi joko 
ulkoisen vihollisen uhkan, sisäisten levottomuuksien tai 
taloudellisen ahdingon yms. takia. Valtiovallan asemaa on 
täytynyt käydä lujittamaan. Se on osoittautunut välttämättö- 
mäksi erityisesti sen vuoksi, että valtiovalta voitaisiin säilyttää 
kansalla. Ei ole lainkaan harvinaista, että samat miehet, jotka 
ovat tulleet valtion johtoon mahdollisimman laajojen kansa- 
laisvapauksien vaatijoina, saavat itse, vieläpä valtansa alkuai- 
koina, ryhtyä mitä jyrkimpiin kansalaisvapauksien rajoittami- 
siin. Eräässä katsannossa oikeutettuja ovat tällaisissa tapauksis- 
sa usein toistetut sanat tyrannien vaihtumisesta. Kuinkas 
Robespierre lausuikaan: "Vallankumouksen hallitus on vapau- 
den despotismia tyranniutta vastaan." 

Olosuhteiden tasaannuttua ja valtioon sekä kansanvaltaan 
kohdistuneen uhkan väistyttyä vapauselementti taas alkaa 
astua etualalle. Liberalistinen valtio ei periaatteessa tunnusta 
minkäänlaisten pakkotoimenpiteiden oikeutta kansanvallan 
turvaamiseksi. Mutta tämä voi olla mahdollista ainoastaan 
sellaisissa oloissa, joissa liberalistinen ajattelutapa on järkky- 
mättömästi valtion hallituksesta määräämässä niin, että sen 
jatkuvaa vallassapysymistä eivät mitkään vastaliikkeet näytä 

voivan häiritä ja horjuttaa. Sellaisessa valtiollisessa tilanteessa 
voi liberalistinen valtio olla luja ja se voi mitä hedelmällisim- 
mällä tavalla edistää taloudellista hyvinvointia ja sivistyksellistä 
kehitystä. Loistavan esimerkin tästä tarjoaa 1800-luvun 
suurenmoinen taloudellinen nousu. Se oli mahdollista 
ainoastaan liberalismin vallitessa. 

Mutta yhteiskuntaelämä ei valitettavasti ole aina niin vapaa 
hankauskohdista. Kuta uhatumpi kansanvallan asema on, sitä 
enemmän demokraattisessa tietoisuudessa astuu esille demo- 
kratian valtaelementti. 

DEMOKRATIAN ITSEPUOLUSTUS 



Varsin yleinen käsitys demokratiasta on, että se on jotakin 
pysyväistä, kerta kaikkiaan täsmällisesti määrättyä, jossa ei ole 
varaa poikkeamisille puoleen eikä toiseen. Demokratia 
esitetään silloin, tavallisesti kuitenkaan varautumatta demok- 
ratian sisällyksen määrittelemiseen, jonakin rajoiltaan mate- 
maattisen tarkasti määrättynä, kiinteänä mallina, joka voidaan 
asettaa jokaisen valtiojärjestyksen kohdalle ja sillä mitata, onko 
valtiojärjestys demokraattinen tai missä suhteessa se siitä ehkä 
poikkeaa. Demokratiasta on tahdottu tehdä prototyyppi, malli, 
jonka avulla muka vääjäämättömästi voidaan todistaa, onko 
siihen verrattavaksi otettu valtiollisen elämän ilmiö luonteel- 
taan demokraattinen vai ei. Vain tällaisesta dogmaattisesta 
opista voivat johtua nuo tavantakaa uusiutuvat tuomiot jonkin 
valtiollisen suunnitelman tai ehdotuksen apriorisesta epäde- 
mokraattisuudesta jne. 

Tällainen käsitys demokratiasta ei kuitenkaan ole oikea. 
Demokratia ei ole mikään prototyyppi, se ei ole pysyväinen, ei 
aina sama, vaan alinomaisten vaihtelujen, alinomaisen 
käymisen ja kehityksen alainen. 1 Tämä vaihtelu aiheutuu juuri 



Siksi demokratiasta on niin vaikea antaa muodollisesti täsmällistä määritelmää. 

siitä vastakohtaisuudesta ja jännitystilasta, mikä vallitsee 
demokratian vapaus- ja valtaelementtien välillä. Valtiollinen 
vapaus ja kansan täysivaltaisuus yhtyvät ainoastaan välittömis- 
sä demokratioissa, joissa päätetään kansankokouksissa kaikki 
yhteiset asiat, niissäkin sillä edellytyksellä, että kaikki 
täysi-ikäiset jäsenet sukupuoleen katsomatta ovat niissä 
äänivaltaisia. 1 Mutta muissa demokraattisissa valtiojärjestyksis- 
sä voidaan vapauselementin voimakkuudessa havaita lukemat- 
tomia eri vivahduksia. Kuta laajempi on se kansalaisten piiri, 
joka on oikeutettu ylimmästä valtiovallasta päättämään, ja kuta 
laajempi on kansalaisten asiallinen toimikelpoisuus valtioelä- 
män alalla, sitä laajempi on kansan poliittinen vapaus. 
Valtaelementin voimakkuus vaihtelee vastaavasti. Kuta laajem- 
mat valtuudet kansa oman osanotto-oikeutensa kustannuksella 
on antanut toimeenpanovallalle, kuta enemmän kansalaisten 
valtiollista vapautta kansan omalla suostumuksella rajoitetaan 
keskusvallan hyväksi, sitä voimakkaammin demokratian 
valtaelementti on valtiojärjestyksessä esillä. 

Demokratia on elävä valtio-oppi, se ei ole harmaa teoria. 
Demokraattisen ajatustavan tulee herkästi seurata kaikkia 
elämän ilmiöitä ja inhimillisen kehityksen kulkua, se ei saa 
jättäytyä miksikään kaavoihin kangistuneeksi oppirakennel- 
maksi, joka tahtoo pakottaa inhimilliset virtaukset omiin 
muuttumattomiin muotoihinsa. Se ei ole "hämärää professori- 
viisautta", joksi Bismarck liberalismin määritteli, se on 
käytännöllistä taitoa kaikissa olosuhteissa puolustaa kansan 
oikeutta ylimmän valtiovallan harjoittamiseen. Silloin se on 
hengeltään puhdasta ja eteenpäin suuntautuvaa. Silloin se ei 
ole alentunut korulauseeksi, fraasiksi, mikä tietäisi elävän 
aatteen denaturoitumista ja joutumista näytepulloon sulje- 
tuksi. 



■Liberalismin porvarillinen vapaus niissä sitä vastoin useinkin jää kaikkea huomiota vaille. 

Hyvin tavallinen ja demokratialle hyvin vahingollinen on se 
käsitys, että kaikkein demokraattisinta on aina ja kaikkialla, 
kaikissa olosuhteissa, suosia sellaista toimintaa, joka pyrkii 
enentämään kansalaisten poliittisia vapauksia. Ei liene näet 
vaikeata huomata, että tällainen teorian sanelema, dogmaatti- 
nen pyrkimys saattaa monessakin tapauksessa koitua suoras- 
taan kohtalokkaaksi kansanvallan säilymiselle. Inhimillinen 
toimintahan on vajavaista, ja demokratian vallitessa voi 
esiintyä väärinkäytöksiä, jotka kansalaismielipide — syystä tai 
syyttä — panee demokratian tai jonkin sille oleellisen 
toimintamuodon viaksi. Demokratia itse voi suorastaan 
synnyttää ja kehittää vaikeita valtiollisia epäkohtia. Sellaisissa 
oloissa demokratian puoltajien on oltava valmiit juuri 
kansanvallan säilymiseksi tarpeen tullen luopumaan jostakin 
demokratialle vähemmän, tai ehkä enemmänkin, oleellisesta, 
voidakseen pelastaa sen, minkä turvin kansanvalta voi sitä 
vastaan kohonneen myrskyn ajan säilyä ja sitten olosuhteitten 
rauhoituttua puhdistuneena ja selkeentyneenä taas kehittyä 
demokratian sisäistä olemusta enemmän vastaaviin muotoihin. 
Tällaisissa vaikeissa tilanteissa tekevät demokratialle eniten 
vahinkoa sen kamariviisaat puolustajat ja ne ihanteittensa 
huikaisemina henkisesti sokeat poliitikot, jotka eivät uskalla 
tunnustaa terveen kehityksen vaativan joskus taka-askelei- 
takin. 

Demokratian eräille teoreetikoille tämän "kiinniriippumi- 
sen sanassa" saattaisi antaa anteeksi, vaikkapa se koituisikin 
demokratian tuhoksi, sillä teoreetikothan nyt kerta kaikkiaan 
yleensä ovat rajoittuneita käytännöllisen valtiotaidon alalla. 
Kuka käski heihin mennä luottamaan? Mutta millä voivat 
puolustaa itseänsä valtiolliset puolueet, jotka ovat ottaneet 
tehtäväkseen toimia juuri käytännöllisessä valtioelämässä 
edustamiensa yhteiskuntaluokkien taikka aatteiden hyväksi, 
jos ne omaksumissaan opinkappaleissa joustamattomasti 
pysyen ovat tällä menettelyllään valmistaneet lyhyen lopun 

koko kansanvallalle? Havainnollisen kouluesimerkin puoluely- 
hytnäköisyydestä tarjoaa Italian viimeaikainen historia. Sodan- 
jälkeisissä levottomissa oloissa Italian sosialidemokraatit 
kieltäytyivät äärimmäisyysainestensa pelosta antamasta tu- 
keansa millekään pysyvälle hallitusyhtymälle. Heinäkuussa 
1922 oli fasistien yhä tehostuva toiminta saattanut sosialistit 
sikäli pelon valtaan, että he vihdoin olivat valmiit tukemaan 
liberaalista hallitusta, jos sisäinen rauha palautetaan. Mutta se 
oli silloin liian myöhäistä. Saman vuoden syksyllä tapahtui 
fasistien Rooman marssi, ja Mussolinin valta alkoi. 

Jos kansanvaltaisilta teoreetikoilta ei voidakaan vaatia 
käytännöllisen valtioelämän tarpeiden huomioonottoa, niin 
sitä voidaan sen sijaan vaatia nimenomaan puolueilta. 
Teoreetikot elävät useinkin vain kirjojen ja aivojensa luomien 
kuvien maailmassa, puolueet sitä vastoin toimivat elämän 
keskellä ja elämää varten työskennellen ne ovat velvolliset 
ottamaan sen edellytykset, mahdollisuudet ja välttämättömyy- 
det huomioon. Elleivät ne sitä tee, vaan päästävät kansanvallan 
ainakin hetkelliseen perikatoon, ei ole olemassa muuta 
lohdutusta kuin se, että kansanvalta oli liian hyvä valtiomuoto 
moisten puolueiden hoitoon jätettäväksi. 

Ei ole maailmassa mitään olemassaolokelpoista elämänilmiötä, 
jolla ei olisi oikeutta itsepuolustukseen. Se täytyy olla myöskin 
demokratialla. 

Mutta varsin yleinen on käsitys, joka kieltää demokratialta 
kaikki itsesuojelu- ja itsepuolustustoimenpiteet. Erikoisen 
hyvin tämän käsityksen olemassaolon ovat oivaltaneet nimeno- 
maan kansanvallan vastustajat. He ovat saaneet sen varman 
vakaumuksen, että kansanvalta on jonkinlaista poliittista 
nahjusmaisuutta, jonka korkein tunnuslause on alistunut 
"hällä väliä" Ja tämän vakaumuksensa mukaisesti, tietoisina 
siitä, että kansanvalta ei hyväuskoisuudessaan ryhdy minkään- 
laisiin puolustustoimenpiteisiin, he ovat ohjanneet toimintansa 

usein erittäin häikäilemättömässäkin muodossa vastustusky- 
vyttömänä pitämäänsä kansanvaltaa vastaan. Meillä on kaikilla 
henkilökohtaista kokemusta, minkälaisiin muotoihin kommu- 
nismi puki kansanvallanvastaisen taistelunsa Suomessakin 
ennen vuotta 1930. Vedoten kansanvallan heillekin suomiin 
vapauksiin ja niitä väärinkäyttäen kommunismin kannattajat 
kohtelivat kansanvaltaista valtiojärjestystämme suorastaan 
rienaavasti. Mutta samantapaiseen toimintaan ovat ylipäänsä 
tehneet itsensä syypäiksi toisiltakin tahoilta löydettävät 
kansanvallan viholliset ja vastustajat. Siihen on johtanut, niin 
puolella kuin toisellakin, kokemuksen antama tietoisuus 
kansanvallan periaatteellisesta haluttomuudesta ja käytännölli- 
sestä kyvyttömyydestä puolustaa itseään kaikkein vaarallisim- 
missakin muodoissa esiintyvää vihollisuutta vastaan. 

Kansanvallan puolustustahdon puute on nimenomaan 
ruokkinut sitä ylenkatseen henkeä, mikä niin usein ilmenee 
kansanvallanvastaisessa toiminnassa. Kansanvallan kannatta- 
jien keskuudessa ei ole selvitetty edes kansanvallan itsepuolus- 
tuksen periaatteellista oikeutusta, puhumattakaan niistä 
keinoista, joilla kansanvaltaa olisi pyrittävä suojelemaan. 
Ainoaksi itsepuolustuskeinoksi on useinkin jäänyt alituisesti ja 
kaikkialla kaikuva huuto: "Kansanvalta on vaarassa." Se 
saattaa jonkin aikaa koota kansanvallan kannattajat vaaleihin, 
mutta ajan mittaan se aiheuttaa tappion psykoosin, häviötun- 
nelman kansanvaltaisissa kansalaispiireissä, joiden vastustus- 
voima katoaa päivä päivältä. Tuo alituinen toistelu kansanval- 
lan uhanalaisesta asemasta, sikäli kuin sitä harjoitetaan 
kansanvallan ystävien taholta, valmistaa tietä niille voimille, 
jotka todella tekevät kansanvallasta lopun. Enemmän kuin 
varoittavana esimerkkinä tästä on Saksa, jossa demokraattiset 
voimat kulutettiin voivotteluun kansanvaltaa uhkaavasta vaa- 
rasta. Seurauksena oli, että diktatuuri käänsi lyhyessä ajassa 
puolelleen suurimman osan entisistä vastustajistaan, jotka 
kaiketi huomasivat, että oman kyvyttömyytensä takia kuole- 

maantuomittua ei kannata palvella. 

Käsitys demokratiasta nahjusmaisuutena on peräisin libera- 
lististen oppien elävän elämän valitettavilta välttämättömyyk- 
siltä ilmatiiviisti suljetusta varuskamarista. Liberalismia luon- 
nehtivat iskulauseet: "antaa mennä", "elää ja antaa toistenkin 
elää", "jokaisen tulee sallia tulla uskollaan autuaaksi" ynnä 
monet muut samantapaiset, ylevät ja kauniit viileässä 
ylimaallisessa ylhäisyydessään, mutta perin vähän elämän 
syövyttävää pesua kestävät, ne ne juuri ovat luoneet maaperän 
ajatukselle, että kansanvallan ei ole nostettava sormeakaan 
itsepuolustukseksi, milloin se koetetaan, vaikkapa väkivallalla, 
tuhota. Kuvaavana näytteenä liberalismin ajatustavasta jäljen- 
nämme tähän otteen erään myöhäisliberalismin tunnetuim- 
man tiedemiehen Ludwig Misesin kirjoituksesta: "Liberaalisen 
hengen syvin perustietoisuus on siinä, että yhteiskunnan tulee 
rakentua liberaalisille opeille ja että vastakkaisten aatteiden 
pohjalle ei voida jatkuvaa yhteiskuntaelämää rakentaa. Elleivät 
ihmiset vapaaehtoisesti yhteiskunnallisesta tietoisuudesta tee, 
mitä heidän yhteiskunnan säilymisen ja hyvinvoinnin edisty- 
misen nimessä olisi tehtävä, ei heitä voida viekkaudella eikä 
keinokkuudella viedä oikealle tielle. Jos he erehtyvät, heidät 
on opettamalla valistettava. Jos he eivät voi valistua, jos he 
pysyvät erehdyksessään, silloin ei ole mitään tehtävänä 
perikadon välttämiseksi. Liberalismille ei jää muuta tietä kuin 
saada kansalaiset vakuuttuneiksi vapaamielisen politiikan 
välttämättömyydestä. Tämä valistustyö on ainoa, mitä 
liberalismi voi suorittaa ja mitä sen täytyy suorittaa, jotta, sikäli 
kuin se sille kuuluu, voitaisiin vastustaa sitä perikatoa, mikä 
tänään yhteiskuntaa uhkaa." 

Tällainen vapaamielisyys julistaa valtiossa sallituksi kaiken- 
laiset valtiolliset virtaukset, vaikkapa ne suorin sanoin 
ilmoittaisivat valtaan päästyään tekevänsä lyhyen lopun 
kaikesta vapaamielisyydestä. On kyllä järkevää ja oikein, jos 
tuollaisiin virtauksiin ja oppeihin ei valtion taholta vakavasti 

puututa, silloin kun ne ovat valtiojärjestykselle täysin 
vaarattomia, silloin kun ne jäävät jonkun harmittoman 
haihattelijan, tai keinottelijankin, vastakaikua tapaamattomak- 
si äänenpidoksi. Mutta vapaamielisyys menee hyvänahkai- 
suudessaan paljon pitemmälle. Se sallii kansalaisvapauksien 
väärinkäytön aina siihen hetkeen saakka, jolloin tämä 
väärinkäyttö, luotuaan mahdollisuuden vapaamielisen valtio- 
ja yhteiskuntajärjestyksen väkivaltaiseen kumoamiseen, sen 
myöskin todella toteuttaa. Silloin vapaamielisyys ryhtyy 
suonenvedontapaisiin puolustustoimenpiteisiin, mutta se on 
myöhäistä. Vapaamielisyys on liiallisella suvaitsevaisuudellaan 
valmistanut itselleen lopun. 

Vapaamielisyys turvautuu olemassaolontaistelussa kansa- 
laisvalistukseen, se luottaa kansalaisten terveeseen järkeen ja 
ajattelutapaan. Mutta se unohtaa silloin, että kansalaismieliala 
voidaan nykypäivien viimeiseen saakka tutkituilla ja tehoste- 
tuilla propagandakeinoilla muodostaa ja muuttaa varsin 
nopeasti. Se jättää huomioonottamatta joukkopsykologiset 
tekijät, se ei pane arvoa sille vaikutukselle, minkä valtiovallan 
hempeämielisyys ja saamattomuus tekevät juuri terveeseen 
järkeen. Turhaan ei suomalainen sananlasku sano: "Kaikki 
liha pelkää kuria." Ihmisen järki ja tunne sittenkin ihailevat 
voimaa ja voimakkaita tekoja. Heikkoudella ei vapaamielisyyt- 
täkään puolusteta. 

Nimenomaan meillä Suomessa tämä vapaamielinen käsitys 
kaikkien valtiollisten mielipidesuuntien kahlitsemattomasta 
toimintavapaudesta on viime vuosiin saakka ollut yleinen ja 
tunnustettu. Vaikka asemamme kaikki vapaamielisyyteen 
kuuluvat kansalaisvapaudet ihmisvereen hukuttaneen Venä- 
jän naapurina on aivan poikkeuksellisen vakava ja vaaranalai- 
nen, ei meillä poliittisen todellisuuden tajunta ole ollut niin 
voimakas, että se olisi aikaisemmin kyennyt muuttamaan 
Venäjän vallan vuosina kansaamme juurtunutta vakaumusta 
siitä, että valtioelämä voi rakentua ainoastaan valtiollisten 

vapauksien rajoittamattomuudelle. 

Kuitenkin on pidettävä mielessä, että ne perusvaatimukset, 
jotka on asetettava valtiolle ja kansalaisten suhtautumiselle 
valtioon, ovat erilaiset vapaassa, itsenäisessä valtakunnasssa 
kuin epävapaassa rajamaassa. Venäjän vallan aikana, eritoten 
sortovuosien alettua, maan omaperäisyyden ja vapauden asia 
oli Suomessa mitä läheisimmässä yhteydessä vapaamielisyyden 
kanssa. Suomen autonomia voitiin pitää yllä ainoastaan siten, 
että luotiin mahdollisimman laajat kansalaisvapaudet ja ne 
pidettiin loukkaamattomina. Mikäli kansalaisvapauksia, ni- 
menomaan juuri vaali- ja sananvapautta sekä yhdistys- 
ja kokoontumisvapautta, olisi rajoitettu, olisi se koitunut 
Venäjän sortopolitiikan hyväksi ja sen helpottamiseksi. Sen 
takia oli valtiollinen vapaamielisyys kansallisen olemassaolo- 
taistelumme paras tuki. Ne henkilöt, jotka näinä vuosina olivat 
mukana valtiollisessa elämässä taikka siihen varttuivat, eivät 
voi vapautua silloisena aikana saamastaan vakaumuksesta, 
jonka mukaan valtiollinen toimintavapaus oli periaatteessa 
myönnettävä kaikille. Mutta heidän vakaumuksensa ei ole ollut 
ehkä niinkään suuresti maailmankatsomuksellinen asia, sillä 
niin syvälle eivät monenkaan valtioelämässä mukanaolevan- 
kaan henkilön poliittisen vakaumuksen juuret yletä, kuin 
pelkästään käytännöllisen valtiollisen välttämättömyyden syn- 
nyttämä. Päämääränä oli maan autonomisen aseman säilyttä- 
minen, sen keinona vapaamielisyyteen perustuvat kansalaisva- 
paudet. Näinollen voisi odottaa, että kun käytännölliset 
valtiolliset välttämättömyydet nyt ovat toiset, myös poliittinen 
suuntautuminen muuttuisi uusia vaatimuksia vastaavaksi. 
Mutta syynä siihen, että niin ei voi tapahtua, on se, että sama 
sukupolvi ei hevillä luovu vakaumuksestaan, vaikka sen 
perusteet osoitettaisiinkin vääriksi. Vapaamielisyyskin on siinä 
suhteessa peräti vanhoillista. 

Ilmeisesti tarvitaan uusi sukupolvi, jonka valtiolliset 
vakaumukset muodostuvat maan valtiollisen aseman ja 

valtiollisten välttämättömyyksien mukaisiksi, uusi polvi, jolle 
kansalaisvapauksien rajoittamaton säilyminen ei ole sellainen 
hengen ja elämän asia, niinkuin se sortovuosina toimineille 
täydestä todesta ja hyvällä syyllä oli. Tarvitaan sukupolvi, joka 
on varttunut itsenäisessä Suomessa, oppinut tuntemaan sen 
vaaranalaisen aseman, jossa me Venäjän naapurina elämme, 
imenyt veriinsä uskon Suomen itsenäisyyden oikeutuksesta, 
sen puolustamisen välttämättömyydestä ja koko Suomen 
suvun kansallisesta pelastamisesta. Tämä sukupolvi muodostaa 
poliittisen kantansa näiden tosiasioiden pohjalla, eikä ole 
ihmeteltävissä, jos se hylkää riippuvaisuusajan ja sortovuosien 
valtiollisen ideologian. 

Aivan viime vuosina vasta on valtiollisissa piireissämme 
tekoihin saakka riittävällä selvyydellä ja päättäväisyydellä 
alettu käsittää, että valtioelämämme vaatimukset ovat nyt toiset 
kuin esim. v. 1906. Siihen ei ole ollut syynä mikään ulkonainen 
tekijä, ei kommunistisen toiminnan kehittyminen niin laajaksi 
ja häikäilemättömäksi, että sille oli asetettava sulku, kuten 
yleinen selitys v. 1930 kommunisminvastaisen liikkeen 
synnystä kuuluu, vaan jokin selittämätön yhteiskunnan 
itsetiedoton, vegetatiivinen vaisto, samantapainen kuin se, joka 
myrkkyä ottaessaan ihmisessä voi saada aikaan oksennuskoh- 
tauksen ja puhdistaa ruumiin hengenvaarallisesta aineesta. 1 
On näet syytä panna merkille, että vuosina 1929 ja 1930 ei 
Venäjältä johdettu kommunistinen liike enää ollut Suomessa 
laajuudeltaan ja laadultaan yhteiskunnalle välittömästi yhtä 
vaarallinen kuin sanokaamme vuosien 1922 — 1925 vaiheilla. 
Sen teho oli vähentynyt, usko siihen oli alkanut sen omissa 
riveissä horjua, se oli sisäisesti rappeutunut. Siltä puuttui 



Toisarvoiseksi seikaksi laajemmasta näkökulmasta tarkastettuna jää niiden piirien toiminta kommunisminvastai- 
sen liikkeen synnyttämiseksi, jotka laskivat sen avulla voivansa tuhota koko kansanvaltaisen yhteiskuntajärjestyk- 
semme. Se toiminta tosin edisti tämän liikkeen kehitystä, jolle kuitenkin oikean elinvoiman antoi yhteiskunnan 
oma, itsetiedoton itsepuolustuskouristus. Vuoden 1930 jälkeiset ajat ovat osoittaneet, kuinka vähäinen tuo 
kansanvallanvastainen joukko toisista erilleen ahdistettuna oli. 

iskuvoima ja sen vallankumouksellinen moraali oli painunut 
alhaalle, mistä monien johtavien salaisen työn tekijäin 
siirtyminen valtiollisen poliisin avustajiksi on todistuksena. 
Tavattoman ankarat sisäiset suunta- ja henkilöriidat olivat 
hajottaneet sen yhtenäisyyden. Valtiovallan asema samanaikai- 
sesti oli niin suuressa määrin lujittunut, että kommunismi ei 
enää merkinnyt yhteiskunnalle sitä välitöntä vaaraa, mitä se oli 
tiennyt vielä muutamaa vuotta aikaisemmin, jolloin vain jokin 
yksinäinen ja yksinäiseksi jäänyt ääni oli noussut vaatimaan 
myöskin voimassaolevan lain puitteissa pysyttelevän kommu- 
nistisen toiminnan lopettamista. 1 

Vuosina 1929 ja 1930 syntynyttä meidän oloihimme katsoen 
odottamattoman voimakasta kommunisminvastaista liikettä ei 
voida näinollen selittää sen aiheuttamaksi, että kommunistinen 
liike olisi kasvanut kohtapäätä uhkaavaksi vaaraksi. Se ei liioin 
ollut jonkin ulkonaisen seikan (esim. punapaitojen riisuminen 
Lapualla) esilleloihtima. Pääasiallisin syy siihen oli kansalais- 
mielialan vähittäisessä, hiljaa ja itsetiedottomasti tapahtunees- 
sa muutoksessa oivaltamaan, että itsenäinen, aina ulkonaisen 
vaaran uhkaama valtakunta on oikeutettu — vieläpä 
velvoitettukin — olemassaolonsa suojelemiseksi tarttumaan 
sellaisiinkin keinoihin, joita epäitsenäinen, rajoitettua autono- 
miaansa puolustava suuriruhtinaskunta oli pitänyt vastarinta- 
taistelunsa menestyksen kannalta vahingollisina ja turmiollisi- 
na. Sen, joka demokratian ystävänä tarkastelee ja arvioi 
kommunisminvastaista kansanliikettä, täytyy noiden rauhatto- 
mien vuosien kehityksessä panna päähuomio tälle seikalle ja 
pitää sittenkin toisarvoisena sitä valtiollisten pyyteiden pohjaa, 
jolle tuon liikkeen ensimmäisiin riveihin kiivenneet henkilöt 



Lienee syytä sentään mainita, että ei ole kummeksittava näiden vaatimusten huomiottajättämistä. Ne eivät 
perustuneet ajatukseen demokratian puolustamisen välttämättömyydestä, ne oli yleensä sanellut vihamielisyys 
kansanvaltaa vastaan, jonka yhdeksi oleelliseksi aineosaksi vaatimusten esittäjäin taholla kommunismi käsitettiin. 
Näistä sen ajan kommunisminvastaisista mielipiteistä saatu vaikutelma oli se, että ne olivat jonkinlaista 
riittämättömästi ajateltua valtiollista taantumuksellisuutta. 

olivat rakentaneet. Nämä suurisanaiset johtajat edustivat tuota 
kaikkein terveimpienkin valtiollisten joukkoliikkeiden mukaan 
välttämättömästi liittyvää holtittomuutta ja keinottelua, joka 
aikaansai paljon pahaa, joka siitti itsessään käsittämättömiä 
rikoksia ja joka suorastaan yritti riistää kansan liikehtimiseltä 
koko sen oikeutuksen, so. oikeutuksen kansanvallan puolusta- 
misen nimessä vaatia kansanvallan vastaisten voimien hävittä- 
mistä. 

Nyt voidaan sanoa, että yleinen kansalaismielipide meillä on 
periaatteessa luopunut sellaisesta yksilön vapauden sallimises- 
ta, joka saattaa valtion vapauden vaaranalaiseksi. Pääasiallisin 
syy tähän kehitykseen on edellä selvitetty. Mutta monet 
muutkin ilmiöt niin valtiollisen kuin taloudellisenkin elämän 
alalla ovat tähän vaikuttaneet. Eräs kaikkein merkityksellisim- 
piä niistä on ollut taloudellinen maailmanpula. Se on 
pakottanut valtion toisensa jälkeen turvautumaan korkeisiin 
tullimuureihin, suuriin vientipalkkioihin, erikoislaatuisiin 
elinkeinonharjoittajien taloudellisen vapauden jyrkkiin rajoit- 
tamisiin, valtion toimenpiteisiin taloudellisiin vaikeuksiin 
joutuneiden kansanluokkien aseman turvaamiseksi jne. 
Käsitys valtion velvollisuudesta suojella väestöään taloudellis- 
ten vaihtelujen tuottamalta tuholta on arvaamattomassa 
määrässä lujittanut tietoisuutta valtion tehtävästä tarttua, 
olosuhteiden niin vaatiessa, lujalla kädellä talouselämäänkin ja 
rajoittaa vapaan talouselämän vallitessa mahdollista saalistusta 
kokonaisten kansanluokkien tuhon ja kärsimysten kustannuk- 
sella. Taloudellinen liberalismi, voimakkaan vapaus sortaa 
heikompaansa, on vuoden 1928 jälkeen siirtynyt oppikirjoi- 
hin, sitä ei voida vallitsevissa olosuhteissa toteuttaa. Ja varmaa 
lienee, että koko talouselämän rakenne ehtii näinä talouspulan 
vuosina muuttua talouspulan torjumisen merkeissä siinä 
määrin, että taloudelliseen liberalismiin tulevina hyvinä 
vuosina taas varsin vaikeasti päästään. 

Nimenomaan taloudellisen elämän alalla on eri valtioissa 

opittu entistä selvemmin huomaamaan, kuinka suuressa 
määrin kansallinen talouselämä on riippuvainen kansainväli- 
sistä taloudellisista tekijöistä. Millään maalla, taloudellisesti 
vahvimmallakaan, ei ole mahdollisuutta ajan mittaan muista 
maista piittaamatta määrätä talouspolitiikastaan. Valtakunta ei 
esim. voi noudattaa ehdotonta vapaakauppaperiaatetta, jos 
kaikki sen kauppakumppanit nostavat ympärilleen tullimuure- 
ja, huonontavat rahansa arvoa ja edistävät vientiään valtion 
avustusten turvin. Ennen pitkää vapaakauppamaiden on 
turvauduttava oman kauppansa ja oman taloutensa puolusta- 
miseen suunnilleen samoja keinoja käyttäen kuin mihin niiden 
kauppalangot olivat ryhtyneet. Talouselämän alalla tämän- 
suuntainen kehitys on yleensä ollut nopea. Se johtuu siitä, että 
raha huomaa herkemmin kuin mikään muu olosuhteiden 
muuttumisen, jonka vuoksi talouselämä mukautuu joustavasti 
välttämättömyyden asettamiin vaatimuksiin. 

Mutta sama on asian laita puhtaasti poliittisellakin alalla. 
Valtiolliset virtaukset eivät voi olla ulottumatta maasta toiseen. 
Diktatuurimaitten ympäröimä valtakunta joutuu vaikeuksiin 
toteuttaessaan vapaamielistä polittiikkansa. 

Diktatuurin ja demokratian rajanaapuruutta voimme 
valaista kansainvälisten suhteiden alalla pysyttelevällä esimer- 
killä, ja ottakaamme silloin mieluummin liian raju kuin liian 
lievä vertaus. Jos maa julistetaan koleran saastuttamaksi, silloin 
jokainen sen naapuri sulkee rajansa ja ryhtyy aivan 
erikoisluontoisiin toimenpiteisiin koleran leviämistä vastaan. 
Yhtä päättävästi on estettävä ulkomaisten diktatuurioppien 
tuominen demokraattiseen maahan, sillä niiden omaksuminen 
voi helposti saattaa maan itsenäisyyden vaaraan, puhumatta- 
kaan siitä, että vierasperäisen diktatuuriopin jäljitteleminen, 
milloin se pääsee voitolle, joka tapauksessa johtaa jäljittelijät 
aatteellisen isänmaansa poliittiseen talutusnuoraan. Ei siinä 
silloin kysytä, mikä on kansallista politiikkaa, mikä ei, kun on 
pakko seurata vahvempaansa. Tällainen vaara ei suinkaan ole 

vähäinen, sillä diktatuurimaissa yleensä on vallalla mitä 
voimakkain laajenemis- ja valloitus tahto. Niiden siis, jotka 
haluavat kansallisen politiikan nimessä apinoida jotakin 
ulkomaista diktatuuria, sen ohjelmia ja ulkonaisia muotoja, 
tulisi toki ottaa huomioon, että heidän omaksumansa tie 
saattaa helposti johtaa maan riippuvaisuusasemaan, jossa 
vahvempi määrää, kuinka kansallisia opetuslapset, kahden 
isänmaan miehet, saavat olla. 

Diktatuurimaan naapuruus taikka muu kiinteä yhteys 
diktatuurimaan kanssa asettaa demokratian jonkinlaiseen 
tehostettuun tarkkaavaisuustilaan. Sen on oltava valmis 
taisteluun dikta tuuria jatuksen maahan tunkeutumista vastaan. 
Oikeaoppinen liberalismi ei tosin tällaisissakaan oloissa halua 
luopua kansalaisvapauksien rajoittamattomuudesta, vaan se 
sallii vieraiden diktatuurioppien räikeänkin julistamisen, 
mikäli se pysyy muodollisesti lain rajoissa. Harkitusti ja 
kylmäverisesti johdettu kumousliike voi helposti täyttää 
vaatimuksen muodollisesta lainmukaisuudesta, vaikka se 
jokaisella toimenpiteellään huutaisikin tuhoa lailliselle halli- 
tukselle ja kiihottaisi kannattajiaan voimassaolevaa valtiojär- 
jestystä vastaan. Uhkaava vaara silmien edessä vapaamielisyys 
kuitenkin enemmän luottaisi omaan sisäiseen voimaansa, 
kansan edistyneisyyteen ja sen terveeseen järkeen kuin 
poikkeuksellisiin toimenpiteisiin, joita se pitäisi periaatteelli- 
sesti väärinä. 1 Mutta silloin voi helposti sattua, että ulkoapäin 
tuotu diktatuurioppi pääsee kaiken vapaamielisen terveen 
järjen vastaisesti valtaan ja lopettaa liberalismin, jolle ei jää 



Tässä yhteydessä sallittaneen taas muutama ote Mises In kirjoituksista: 

"Taistelua tyhmyyttä, mielettömyyttä, erehdyksiä ja pahuutta vastaan käy vapaamielinen hengen aseilla, ei 
raa'alla väkivallalla." 

"Ihmisiä ei vasten heidän tahtoaan voi tehdä onnellisiksi." 

"Esiintyy tosin tilanteita, joissa liberalismin demokraattisista periaatteista luopumiseen on suuri houkutus. Kun 
järkevät miehet huomaavat, että heidän kansansa taikka kaikki maailman kansat ovat perikatoon johtavalla tiellä, 
silloin herää ja saa kannattajia ajatus parhaiden diktatuurista, kaikkien intressissä harjoitetusta väkivalta- ja 
vähemmistö herruudesta. Mutta väkivalta ei kuitenkaan ole koskaan keino näiden vaikeuksien voittamiseksi. 
Vähemmistön tyrannia ei ole pysyväinen 

silloin muuta lohdutusta kuin muisto opinkappaleille uskolli- 
sesta politiikasta, jolle sen kannattajien piireissä sitten 
toivotaan nälkään kuolleen runoilijan kohtaloa: tunnustusta 
tulevien vuosisatojen historioissa. 

Joskus esitetään poliittisten pakkotoimenpiteiden käyttämis- 
tä vastaan periaatteellisten hylkäystuomioiden ohella sellaisia 
hyötylaskelmia, kuinka muka "hätäsuojeludiktatuurilla hel- 
posti raivataan tietä pysyvälle diktatuurille", niinkuin eräs 
vapaamielinen valtiomiehemme äskettäin kirjoitti. Perusteeton 
pelko, sillä enemmistöön päässyt diktatuuripuolue panee 
ohjelmansa täytäntöön, olipa demokratia valtansa päivinä 
esiintynyt kuinka lempeästi tahansa ja varonut kaikkia 
diktatorisia toimenpiteitä. Demokratia ei viettele diktatuuri- 
puolueita diktatuurin harjoittamiseen, silloin ne pääsevät 
valtaan. Kyllä ne osaavat sen muutoinkin. 

Mikään ei ole sen enemmän kansanvaltaisen ajattelutavan 
vastaista kuin tuollainen "aisoilleen heittäytyminen" valtio- ja 
yhteiskuntavastaisen kiihotustoiminnan edessä. Demokratia 
on syntynyt taistelusta yksinvaltaa vastaan ja taistellen se on 
saavuttanut voittonsa. On näinollen luonnollista, että milloin 
demokratiaa uhataan tuholla, se on valmis taistellen tämän 
vaaran torjumaan. Vaikka demokratia on perusteiltaan 
idealismia, se ei aatteellisuudessaan kuitenkaan kadota 
tosiasioita näköpiiristään ja siksipä se ei vapaamielisyyden 
tapaan usko kauniiden päämääriensä ja valtiollisten ihanteit- 
tensa välttämättömyyden pakosta tapahtuvaan voittoon, jonka 
hyväksi ei muka tarvittaisi muuta kuin lujaa uskoa. 
Demokratia on käytännöllisessä valtioelämässä kehitetty 
oppisuunta ja siinä saavutettu taito turvata kaikissa olosuhteis- 
sa kansalle osanotto-oikeus sitä itseään koskevien kysymysten 
ratkaisuun. Tämän toteuttamiseksi demokratian on tarpeen 
tullen osattava turvautua vapauden rajoituksiin ja pakkokei- 
noihinkin itsepuolustuksekseen. 

Edellisessä luvussa pyrittiin muutamalla sanalla tekemään 

selkoa demokratian ja vapaamielisyyden välisestä erosta. Niin 
suuri kuin tuo ero eräissä periaatteellisissa katsomuksissa 
saattaakin olla, se kuitenkin käytännöllisessä politiikassa usein 
jää kokonaan huomaamattomaksi, sikäli yksiin käyvät demo- 
kratian ja vapaamielisyyden poliittiset pyrkimykset. Opposi- 
tiossa oleva demokratia yhtyy täydellisesti oppositiossa olevaan 
vapaamielisyyteen. Vallassaoleva demokratia on poliittisesti 
normaaleina aikoina vapaamielistä, mutta kuohunta-aikoina, 
milloin demokratiaa uhataan, se voi jyrkästikin poiketa 
vapaamielisyydestä. Silloin tulee esille demokratian valtaele- 
mentti, silloin demokratiaan kuuluva pakko nousee etualalle. 
Demokratia on vapauden ja pakon yhteenliittymä, jossa 
pakkoa on esillä niin runsaasti kuin kulloinkin on tarpeen 
vapauden puolustamiseksi. Siinä onkin lausuttuna ohje 
kansanvallan itsepuolustuksen laadulle ja laajuudelle. Itsepuo- 
lustus ei saa ulottua laajemmalle kuin vapauden säilyttäminen 
ja yhteiskunnan hyvä ehdottomasti vaatii. 

Mutta demokratia on tähän itsepuolustukseen ei vain 
oikeutettu vaan myöskin velvoitettu. Milloin valtiossa esiintyy 
toimintaa, joka julistaa päämääräkseen demokratian tuhoami- 
sen ja "järjestelmän", so. voimassaolevan valtio- ja yhteiskun- 
tajärjestyksen kukistamisen, silloin demokratian tulee siekaile- 
matta ja päättävästi pakkokeinoillaan estää tuollainen valtion- 
vastainen toiminta, mikäli se uhkaa koitua demokratialle 
vaaraksi. 

Tämä käsitys demokratian itsepuolustusoikeudesta ja 
-velvollisuudesta antaa demokratialle sille itselleenkin vaaral- 
lisen aseen, aseen, jonka käyttelyssä voidaan helposti hairahtua 
väärinkäytökseen ja epäoikeudenmukaisuuteen. Jos demokra- 
tia pakkotoimenpiteisiin turvautuessaan erehtyisi hätävarje- 
luksen liioitteluun, se olisi demokratialle yhtä vaarallista kuin 
itsepuolustuksen täydellinen puute. Demokratia ei saa käyttää 
pakkoa yli tarpeen. Jos se sen tekee, on kyseessä hirmuhallitus, 
ei mikään demokratia. 

Milloin demokratia on joutunut tilanteeseen, jossa sen eteen 
astuu kysymys valtiollisen vapauden rajoittamisen muodossa 
suoritettavasta itsepuolustuksesta, silloin on syytä omistaa 
erityistä huomiota demokratian olemukseen kuuluvalle vä- 
hemmistöjen suojelemisen periaatteelle. Demokratian vallites- 
sa tulee vähemmistöllä olla mahdollisuus kivuttomasti ja ilman 
väkivaltaa päästä enemmistöksi. Kansalaista ei demokratiassa 
ole asetettu sellaiseen ahdistukseen, että hänen, ajatellessaan 
toisin kuin hallitus, olisi joko tuhouduttava tai ryhdyttävä 
toimenpiteisiin koko valtiokoneiston tuhoamiseksi. Hänelle on 
päinvastoin annettu oikeus ja varattu tilaisuus yhdessä 
samoina jattele vien kanssa rauhallisin, valtion lainsäädännössä 
edellytetyin keinoin aikaansaada muutos hallituksessa, tulla 
hallitusta vähemmistöstä hallitsevaksi enemmistöksi. Määräai- 
kaiset kansanvaalit luovat demokratiassa tämän mahdolli- 
suuden. 

Mutta demokraattinen vähemmistösuoja vaatii, että kaikki 
valtiossa esiintyvät mielipidesuunnat ja valtiolliset ryhmät, niin 
vastakkaisia kuin niiden pyrkimykset ja päämäärät saattavat- 
kin olla, lähtevät yhdessä suhteessa kaikki samalta pohjalta: 
että ne jokainen enemmistöön päästessään kunnioittavat sitä 
vapautta, joka niille itselleen teki mahdolliseksi enemmistöön 
pääsyn, so. kaikkien osapuolten tulee noudattaa sovittuja pelin 
sääntöjä. Kaikkien demokratian vallitessa toimivien ryhmien 
tulee hyväksyä se periaate, että ne enemmistönä ollessaan 
tulevat laillisesti turvaamaan vähemmistöjen valtiolliset oikeu- 
det ja tekevät niihin käsityskantansa ehkä vaatimia muutoksia 
vain laillisia muotoja noudattaen. Vähemmistö, joka ei tätä 
rajoitusta hyväksy, ei ole oikeutettu nauttimaan sitä suojaa, 
jonka demokratia vähemmistöille takaa. 

Joku voisi nyt väittää, että edellä esittämämme käsitys 
demokratiasta itse asiassa merkitsee kaiken valtiollisen 
toimintavapauden kieltämistä ja että sen käytännöllispoliitti- 
nen arvo on yhtä vähäinen kuin vanhoissa perustuslaeissa, 

mm. vuoden 1789 yhdistys- ja vakuuskirjassa, tavattavat 
säännökset, joiden mukaan ei ollut sallittua tehdä esitystäkään 
perustuslain muuttamisesta tai selittämisestä, vaan että se oli 
oleva peruuttamattomasti voimassa ikuisiksi ajoiksi. Kaikki 
sellaiset säännökset ovat jääneet, niinkuin hyvin tunnettu, 
kuolleiksi kirjaimiksi. 

Tähän on vastattava, että demokratia ei merkitsekään 
rajoittamatonta valtiollista vapautta. Vapaus on demokratiassa 
niin laaja kuin yhteiskunnan hyvä ja hyvinvointi edellyttää. 
Yhteiskunnan hyvä taas vaatii sellaista yhdessäelämisen 
järjestystä, jossa valtioelämää ei ole päästetty niiden alkukan- 
taisten vaistojen ja oppien varaan, joille valta ja enemmistö 
merkitsevät vastustajien säälimätöntä murskaamista ja hävittä- 
mistä "lukujen tyhmällä ja mykällä karkeudella". Demokratia 
ei suinkaan kiellä muutosten ja korjausten ajamista valtioelä- 
mässä, sillä eräs demokratian kaikkein kannattavimpia 
käytännöllisiä katsomuksia on se, että juuri valtiollisen 
vallansiirron mahdollisuus on parhain turva estämään 
hallitsevat ryhtymästä mielivallan harjoittamiseen ja antautu- 
masta tapojenturmelukseen, jotka ilmiöt ovat aina vallassaoli- 
joita lähellä. Mutta demokratia kylläkin vaatii yhteiskuntaelä- 
män rauhan vuoksi, että politiikan korkeimmaksi ohjeeksi 
vastustajien käsittelyä varten ei hyväksytä meilläkin julkisuu- 
dessa esitettyä iskulausetta: "Musertakaa ne roistot." 

Valtiollinen historia aivan viime ajoiltakin opettaa, että jos 
jokin demokratiaa vastustava valtiollinen ryhmä pääsee 
vaikkapa vain mitättömän pieneksi mutta pysyväksi enemmis- 
töksi valtiossa, sille ennen pitkää käy mahdolliseksi, tarpeen 
tullen laittomuuteen turvautumalla, hankkia käsiinsä yksinval- 
ta ja lopettaa demokratia. Tämä tapahtuu sitä nopeammin ja 
varmemmin kuta selvemmin epädemokraattinen tuo puolue ja 
sen johtajat ovat enemmistöön pyrkiessään olleet. Demokra- 
tian velvollisuus ja oikeus tällaisten kokemussääntöjen 
vallitessa on ryhtyä hyvissä ajoin taistelemaan sellaisia 

valtiollisia liikkeitä vastaan, jotka demokratian omia keinoja 
käyttäen pyrkivät kumoamaan demokratian. 

On vaikea sanoa mistä syystä, uskostako hyvyyden voittoon, 
uhmastako, elämään kyllästymisestäkö vai sokeudestako mies 
joskus antaa aseen käteen sille, joka on uhannut hänet tappaa. 
Paljon helpommin on selvitettävissä, mistä aiheutuu, jos 
demokraattisessa valtiossa sallitaan kommunistista liikettä. 
Sanotaan, että se aiheutuu vapaamielisestä valtiokäsityksestä, 
mutta aiheuttajan oikea nimi on sokeus. Kommunismihan 
avomielisen julkeasti vahvistamiensa teesien ja toimintaohjeit- 
tensa mukaan julistaa demokratian vähemmistösuojaa hyväk- 
seenkäyttäen pyrkivänsä valtaan pystyttääkseen proletariaatin 
diktatuurin so. työtätekevän luokan väkivallan porvariston 
tuhoamiseksi. Kommunismi oivaltaa hyvin, mitä apua 
vapaamielinen demokratia sen voimaanpääsylle tarjoaa. Asiaa 
valaisevat hyvin eräät Leninin lauseet: "Mitä täydellisempi 
demokratia, sitä lähempänä on se hetki, jolloin se käy 

tarpeettomaksi." "Laillisuuden fetisismi ei voi meillä 

versoa" "Legalismin lyijypaino ei kytke jalkojamme" 

"Demokratialla on sangen suuri merkitys työväenluokan 

taistelussa kapitalisteja vastaan vapautumisensa puolesta. 
Mutta demokratia ei ole lainkaan se raja, jonka yli ei pääse, 
vaan ainoastaan yksi majapaikoista matkalla feodalismista 
kapitalismiin ja kapitalismista kommunismiin." 

On tullut tavaksi puolustaa kommunistien toiminnan 
esteetöntä sallimista, mikäli se ei ole muodollisen lain vastaista. 
Sitä muka vaatii oikeusvaltion periaate. Siksi lienee syytä aivan 
lyhyesti tarkastella, millaista kommunistien laillisuus on. 
Siteeratkaamme mahdollisimman todistusvoimaista argument- 
tia: Kommunistisen Internatsionaalen 2. kongressissa v. 1920 
hyväksyttyä päätöslauselmaa Kommunistisen Internatsionaa- 
len päätehtävistä: "Että kaikkien laillisten kommunististen 
puolueitten on viivyttelemättä muodostettava laittomia järjes- 

töjä laittoman työn järjestelmälliseksi harjoittamiseksi ja 
täydelliseksi valmistumiseksi sitä hetkeä varten, jolloin 
porvarilliset vainot puhkeavat. Erittäin tärkeä on laiton työ 

armeijan, laivaston ja poliisin keskuudessa . Toisaalta 

on myös välttämätöntä, että ei missään tapauksessa rajoituta 
ainoastaan laittomaan työhön vaan myös toteutetaan laillista, 
voittaen tässä suhteessa kaikki vaikeudet, ja perustaen mitä 
erilaatuisimmilla ja, jos välttämätöntä, yhtenään vaihtuvilla 

nimityksillä laillisia lehtiä ja laillisia järjestöjä. 

Laittoman ja laillisen työn yhdistämisen ehdotonta periaatteel- 
lista välttämättömyyttä eivät määrää ainoastaan proletariaatin 
diktatuurin nykyisen aattokauden erikoisolot, vaan myöskin 
se, että on välttämätöntä porvaristolle osoittaa, että ei ole eikä 
voi olla mitään alaa ja työkenttää, mitä eivät kommunistit 
valloittaisi." 

Sitaatteja voisi jatkaa, mutta ne ovat tarpeettomia. Asia on 
selvä. Kommunismi tahtoo käyttää hyväkseen jokaista 
heikkoutta, jonka demokraattinen valtiojärjestys on itsepuo- 
lustusrintamaansa jättänyt, se tahtoo kukistaa demokratian 
siihen valtiolliseen vapauteen, jonka se kansalaisille myöntää. 
Mutta jos demokraattinen vapaus käsitetään sillä tavoin kuin 
edellä on pyritty osoittamaan, silloin demokratia on oikeutettu 
estämään kommunistien "laillisen" samoinkuin laittomankin 
toiminnan. Ja kommunistisen toiminnan estämisessä on 
valtion lisäksi seurattava sitä joustavuutta, jolla kielletty 
toiminta hakeutuu uusiin muotoihin "yhtenään vaihtuvilla 
nimityksillä" 

Periaatteellisesti sama asenne demokraattiseen valtioon kuin 
kommunismilla on myöskin fasismilla ja kansallissosialismilla. 
Ne katsovat, että demokratian tietä ja demokraattisin keinoin 
ei kansan todellista tahtoa voida esilletuoda ja että demokraat- 
tinen kansanedustussysteemi on suorastaan rakennettu siten, 
että kansantahto, silloin kun sen luojina ovat poliittiset 
puolueet, jotka etsivät yhden kansanosan tai -luokan etua, 

eivätkä koskaan koko kansan etua, tulee väärennettynä ja 
vääristeltynä esiin. Demokratian tilalle nämä uudet valtiolliset 
oppisuunnat haluavat luoda hierarkisen valtion, jossa kaikki, 
mitä valtion piirissä esiintyy, yksityiset kansalaiset, valtio-, 
talous-, sivistys- ym. elämä, on täysin alistettu vallassaolevan 
puolueen tai yksityisen henkilön tahdon alaiseksi. Puolue tai 
henkilö selitetään silloin kansakunnan todellisen tahdon 
oikeaksi, väärentämättömäksi ja ainoaksi edustajaksi. Se 
valtio-oikeudellinen periaate, jonka Mussolini on pukenut 
sanoihin: "Kaikki valtion hyväksi, ei mitään ulkopuolella 
valtion, ei mitään valtiota vastaan", merkitsee siis: "Kaikki 
vallassaolevan puolueen tai sen johtajan hyväksi, ei mitään 
ulkopuolella tätä puoluetta tai sen johtajaa, ei mitään niitä 
vastaan." Käsillä on itsevaltiuden tai harvainvallan nykyaikais- 
tettu muunnos. 

Myöskin meillä Suomessa on viime vuosina esiintynyt 
valtiollisia liikkeitä, jotka tosin ovat olleet olemukseltaan varsin 
epäselviä ja poliittisesti varsin vaikeasti luokiteltavissa, mutta 
joille on ollut yhteistä fasismin tai kansallissosialismin oppien 
ja iskusanojen esittäminen, taistelu demokraattista "järjestel- 
mää" vastaan ja tavan takaa uusiintuvat uhkailut, kuinka he 
valtaan päästyään panevat vastustajansa "häkkiin" taikka 
vähintään asettavat heille "ruodon kurkkuun", esittääksemme 
pari näytettä uudesta kansallisesta valtiollisesta terminologias- 
ta. Ne julistautuvat koko kansan edustajiksi ja kieltävät 
demokraattisilta puolueilta oikeuden puhua kansan nimissä ja 
puolesta. Ne ovat ohjelmassaan ja julistuksissaan, mutta 
vieläkin selvemmin käytännöllisessä valtiollisessa toiminnas- 
saan, mitä jyrkimmässä vastarintataistelussa valtiovaltaa 
vastaan. Niiden toiminnan sävy on selvästi vallankumouksellis- 
ta, minkä ne yleensä tunnustavatkin. 

Tällä tavoin nämä liikkeet asenteessaan demokraattiseen 
valtioon muodollisesti ovat läheisessä vertaussuhteessa kom- 
munismin kanssa, josta ne kuitenkin jyrkästi eroavat 

aatteellisessa pohjassaan. Mutta eräs erikoinen piirre puhtaasti 
muodollisessakin suhteessa erottaa ne kommunismista. Ne 
näet julistavat noudattavansa laillisuutta taistellessaan valtio- 
vallasta. Mutta nämä laillisuusvakuutukset — eräiden antajien 
vilpittömyydestä huolimatta — lienee sittenkin otettava tietyllä 
varovaisuudella. Mitä merkitsevät vastustajien lakituvalla 
uhattua annetut vakuuttelut, kun niitä vastaan voidaan asettaa 
tällaisten liikkeiden koko aatteellinen rakennelma, sikäli kuin 
se on niille itselleen selvinnyt ylistämiensä ulkomaisten oppien 
ja esikuvien hieman vaikeatajuisista ohjelma- ja ohjekirjoituk- 
sista. Se tapa, jolla näiden liikkeiden esikuvajärjestöt ovat 
suorittaneet valtiollisen elämän uudistamisen siellä, missä ovat 
saaneet vallan käsiinsä, osoittaa meille erehtymättömällä 
varmuudella, että nämä kotimaiset matkimisliikehtimiset 
tulisivat enemmistöön päästyään välttämättömällä johdonmu- 
kaisuudella hylkäämään demokraattisen vähemmistösuojan ja 
perustamaan enemmistödiktatuurin. Ne ovat demokratian 
vastaisia ja turvautuvat demokraattiseen vapauteen vain sen 
tuhotakseen. Ne voivat muodostua demokratialle vaaraksi. 
Demokratian tulee tietää niidenkin kohdalla tehtävänsä ja 
etsikkoaikansa. 

Mitä erityistä meillä Suomessa esiintyviin fasismia tai 
kansallissosialismia jäljitteleviin valtiollisiin suuntiin ja puo- 
lueisiin tulee, niin voidaan panna merkille, että niillä voi olla 
vakavaakin yhteiskuntaa rakentavaa tarkoitusta, niihin on 
liittynyt mukaan myös kansan kaikkein terveimpiä aineksia, 
mutta kaikki tämä hyvä on pantu taistelemaan voimassaolevaa 
valtiojärjestystä ja valtiota vastaan sinänsä. Valtiolla on myös 
kasvatustehtävänsä. Sen on toimenpiteillään suunnattava 
näissä vallankumouksellisissa liikkeissä oleva valtiota rakentava 
tahto oikean demokratian palvelukseen valtiovallan lujittami- 
seksi. Jos näiden uudistusliikkeiden ohjelma ja vaatimukset 
olisivat kasvaneet elimellisesti kotoisesta maaperästä, omista 
oloistamme ja omasta hengestämme, niin ne voisi ja ne tulisi 

ottaa vakavasti, mutta kun niiden ohjelma on niin perinpohjai- 
sesti ulkomaista lainatavaraa, että siksi on orjallisesti 
suomennettu saksalaisen esikuvapuolueen ohjelma, niin tätä ei 
voi enää pitää terveenä ilmiönä. Se, että tuollainen puolue vielä 
esiintyy suomalaiskansallisena, ja ainoana sellaisena, on 
suorastaan huijausta. 

Olemme tässä tarkastelleet eräiden sellaisten puolueiden ja 
ryhmittymien suhtautumista demokraattiseen valtioon, jotka 
avoimesti julistautuvat demokratian vastustajiksi. Mutta on 
tarpeen tarkastella myöskin sitä, missä määrin demokratian 
kannattajina esiintyvät puolueet periaatteessa ovat demokra- 
tian kannalla. 

Tällöin ei ole vaikea huomata, että sosialidemokraatti- 
nen puolue, niin hyvin kuin muissakin maissa, on pää- 
määriltään ja tarkoitusperiltään epädemokraattinen puo- 
lue. Kommunismi ja marxilainen sosialidemokratia ovat 
lähtöisin samoista opeista, joita ne pyrkivät toteuttamaan 
kumpikin omia teitään, kommunismi johdonmukaisella 
häikäilemättömyydellä, pitäen silmällä vain väkivaltaisen 
vallankumouksen avulla suoritettavaa sosialismin toteuttamis- 
ta; sosialidemokratia samoin luokkataisteluun ja tavallisen 
käsityksen mukaan myös väkivaltaiseen vallankumoukseen 
turvautuen pyrkimällä anastamaan valtiovallan käsiinsä ja 
järjestämällä valtion sosialististen periaatteiden mukaan, so, 
toteuttamalla sosialismin. 1 Sosialismissa, olipa se syntynyt mitä 
kehitystietä hyvänsä, valtio rakentuu ns. työtätekevän luokan 
so. proletariaatin herruuteen. Sosialistinen puolue, jolla olisi 
koko valtiovalta hallussaan, olisi sosialistisessa valtiossa ainoa 
sallittu valtiollinen yhteenliittymä, joka ei tuntisi millään 
inhimillisen toiminnan alalla rajoituksia vallassaan. Sosialisti- 
nen yhteiskunta muodostaisi periaatteessa samanlaisen valtio- 



" Kommunismi aineellisessa tuotannossa ja anarkismi henkisessä tuotannossa tulee olemaan perusmuotona 
sosialistisessa tuotantotavassa" (Kautsky). 

kuvan kuin mistä edellä fasismin ja kansallissosialismin 
yhteydessä mainitsimme. Tärkeä ero on tosin siinä, että 
sosialistinen valtio on atomistinen, jossa yksilöt yhdistää 
toisiinsa vain luokkaedut, kun taas fasistisella valtiolla sinänsä 
on erikoinen arvokorostus. Mutta tärkein ero on sittenkin 
siinä, kenellä on valta — itsevaltaisella fasistisella vaiko 
itsevaltaisella sosialidemokraattisella puolueella. 

Demokratialla ja sosialidemokratialla ei ole mitään periaat- 
teellista yhteyttä, sillä sosialidemokratiahan päämäärässään 
hylkää demokratian. Kokemus osoittaa, että sosialismin oikea 
muoto — milloin se on joutunut, säännön mukaan väkivallan 
tietä, toteutetuksi — ei ole suinkaan demokratia, vaan 
absolutismi, määrätyn vallassaolijaluokan yksinvalta. 

Tähän voidaan sanoa, että sosialidemokraattiset puolueet- 
han koko olemassaolonsa ajan, kun on taisteltu valtiollista 
itsevaltiutta vastaan monarkioissa ja puolustettu demokratiaa 
kansanvalloissa, ovat olleet demokraattisen ajatustavan var- 
mimpia kannattajia ja valtiollisten vapausoikeuksien esitaisteli- 
joita. Tätä ei voida kieltää. Mutta se ei suinkaan ole johtunut 
siitä, että sosialidemokratia olisi periaatteelliselta katsomuksel- 
taan demokraattinen ja vapaamielinen suunta, vaan poliittises- 
ta välttämättömyydestä ja taktiikasta. Erityisesti vapausoikeuk- 
sien osalta se käy selvästi ilmi. Vapausoikeudet perustuvat 
individualistiseen käsitykseen, joka korottaa yksilön, yksityisen 
henkilön, inhimillisen toiminnan korkeimmaksi päämääräksi. 
Se on vapaamielisyyden eli liberalismin lähtökohta. Sosialide- 
mokratia taas on kollektivismia, jolle yksilöllä sellaisenaan ei 
ole merkitystä, vaan vain luokkansa jäsenenä. Periaatteelliselta 
katsomukseltaan sosialidemokratia näinollen on vapaamieli- 
syyden jyrkkä vastustaja, joka päämäärässään onnistuttuaan 
kieltäisi kaikki vapausoikeudet, sillä nehän saattaisivat asettaa 
esteen proletariaatin vallan täydellisyydelle. Siitä huolimatta 
tuo yksilönvastainen, anti-liberaalinen liike on antanut 
liberaaleille useinkin ratkaisevan tuen kansalaisvapauksista 

taisteltaessa. Syynä siihen on ollut se, että liberalismi valmistaa 
sosialidemokraattisen käsityksen mukaan tietä heidän valtaan- 
pääsylleen. 

Samaten kuin kommunismi valmistuskautenaan kannattaa 
vapausoikeuksia ja demokratiaa voidakseen paremmin niiden 
turvin suorittaa vallankumouksellista työtänsä niiden tuhoami- 
seksi, samaten sosialidemokratiakin hakee näistä turvaa ja 
tukea toiminnalleen sosialistisen yhteiskunnan luomiseksi. Se 
on selvin sanoin tunnustettu, paitsi sosialidemokratian 
johtavien tiedemiesten kirjoituksissa, myöskin Suomen sosiali- 
demokraattisen puolueen v. 1930 hyväksytyssä ohjelmassa, 
jossa luemme: "Sosialidemokraattisen puolueen menestyksel- 
lisen luokkataistelun tärkeimpiä edellytyksiä on valtiollinen 
kansanvalta, jota puolue pyrkii muuttamaan porvarillisen 
luokan herruuden välikappaleesta työtätekevien luokkien 
päämäärien toteuttamisen välikappaleeksi. Puolue pyrkii 
saamaan valtiollisen kansanvallan mahdollisimman laajaksi. 
Valistamalla mahdollisimman laajoja kansanjoukkoja kansan- 
vallan merkityksestä niiden yhteiskunnallisen vapautuksen 
välikappaleena puolue pyrkii luomaan takeita kansanvallan 
säilyttämiselle." (Menettelytapaohjeet I.) 

Näiden näkökohtien valossa on arvosteltava sosialidemo- 
kraattiemme suurisanaista demokratian ja kansalaisvapauk- 
sien puolustelua. Heille demokratia on vain välikappale yhden 
yhteiskuntaluokan yksinvaltaan pyrittäessä, ja sen takia heidän 
yrityksiltään esiintyä demokratian ainoina uskollisina ja 
vääjäämättöminä puolustajina on pohja poissa. Sosialidemok- 
ratia ei tulisi kunnioittamaan demokraattista vähemmistösuo- 
jaa valtaanpäästyään, ja siksi demokraattisen valtion on pakko 
itsesuojeluksekseen turvata tarpeen tullen demokratia sosiali- 
demokratian uhalta. Meillä Suomessa siihen on erityisen 
pätevät syyt: vestigia terrent. 1 Vielä 16 vuoden takaakin. 



Jäljet pelottavat. 



70 



Valtiovallan suhtautuminen sellaisiin valtiollisiin puolueisiin 
ja liikehtimisiin, jotka suuntaavat toimintansa valtiota vastaan, 
on hyvin suurelta osalta tarkoituksenmukaisuuden kysymys. 
"Laillisen" kommunistisen toiminnan samoin kuin muunkin 
epädemokraattisen toiminnan kieltäminen riippuu siitä 
vaarasta, minkä tuollainen toiminta demokratialle tarjoaa. 
Yhteiskunnan tulee rakentua vapaudelle ja vapaamielisyydel- 
le, milloin siitä ei koidu yhteiskunnalle vaaraa, se on 
demokratian vapausperiaate. Jos vapautta vastaan taisteleva 
suunta on merkityksetön, silloin ei valtiovallan kannata siihen 
kiinnittää huomiotaan. "Kyllä maailmaan ääntä mahtuu." 
Mutta jos on olemassa vaara, että valtionvastainen kiihotus, 
mikäli valtiovalta sallii sen vapaasti kehittyä, saattaa joidenkin 
erikoisten olosuhteiden ja seikkojen vuoksi kasvaa niin 
voimakkaaksi, että se muodostuu vaaraksi demokraattiselle 
valtiolle, silloin on valtiovallan velvollisuus demokratian 
itsepuolustukseksi ryhtyä vastatoimenpiteisiin tällaisten val- 
tionvastaisten ja valtiolle vaarallisiksi käyvien liikkeiden 
kurissapitämiseksi. Valtiollismoraalinen pohja näihin toimen- 
piteisiin on olemassa silloin kun demokratian vapauksia 
käytetään vain vallantavoittelun välikappaleena. Toimenpitei- 
den aloittaminen ja niiden laatu jäävät valtiotaidon kysymyk- 
siksi. 

Kun täten olemme kaikessa lyhykäisyydessä tarkastelleet 
epädemokraattisia puolueitamme ja koettaneet selvitellä 
kysymystä siitä, mihin demokratia itsepuolustuksensa nimessä 
on oikeutettu ja velvollinen niiden suhteen, lienee vielä 
paikallaan muutama sana siitä merkityksestä, mikä näillä 
ryhmillä on maamme ulkomaisiin suhteisiin. Silloin voidaan 
panna merkille, että demokratian vastaiset puolueemme ovat 
poikkeuksetta ulkomaisten aatteiden, oppien, ohjelmien tai 
tapojen innoittamia, ovatpa muutamat niistä suorastaan 
julkisessa riippuvaisuussuhteessa joistakin ulkomaisista järjes- 

töistä. Kommunistisen puolueen toimintaa ohjattiin Moskovas- 
ta, ja Suomen eduskunnassa oli aikoinaan kolmattakymmentä 
venäläisen imperialismin palkattua avustajaa. Eräät "kansalli- 
set" liikkeemme ovat suomentaneet itselleen vierasperäisen 
puolueohjelman, omaksuneet vieraat tunnusmerkit, pukeutu- 
mistavan ja tervehdykset. Sosialidemokraattinen puolue on 
sitoutunut noudattamaan kansainvälisen keskusjärjestönsä 
päätöksiä, niinkuin se ohjelmassaan julistaa: "Tarkoituspe- 
riensä toteuttamiseksi puolue on kosketuksessa toisten maiden 
sosialidemokraattisten puolueiden kanssa ja ottaa toiminnas- 
saan varteen Sosialistisen Työväen Internatsionaalen ohjeet" 
— — — "Esiintymisessään Kansainliiton toimintapiiriin 
kuuluvissa asioissa puolue ja sen edustajat noudattavat 
Sosialistisen Työväen Internatsionaalen tekemiä päätöksiä." 

Punaiset ja mustat paidat, sirpin ja vasaran tai hakaristin 
kuvat, punaiset liput yms. ovat kaikkein vähäisimpiä osoituksia 
siitä kansainvälisten oppien rautaisesta siteestä, jolla epäde- 
mokraattiset puolueemme ovat kiinnitetyt joidenkin ulkomai- 
den talutusnuoraan. Kun näin on asianlaita, ei silloin tällaista 
suuntaa auta se, että sen johto julistaa ja vakuuttaa ajavansa 
kaikkein kansallisinta politiikkaa: Pahimmassa tapauksessa 
nämä vakuutukset ovat totta, mutta kansallinen ei silloin ole 
suomalaiskansallista, vaan esim. saksalaiskansallista. Tottahan 
toki silloin olisi parempi, että kansallinen kysymys jätettäisiin 
omalla suomalaisella pohjalla toimivien yhteenliittymien 
asiaksi. Sillä se, mikä on kansallista Saksassa, on Suomessa 
juuri epäkansallista. 1 

Tietysti on totta, että uudet aatteet ja maailmankatsomukset 
ovat sellaista henkistä omaisuutta, jotka aina leviävät ja 
vaikuttavat yli maiden rajojen. Totta on sekin, että ne voivat 
toiseen maahan tuotuina jossakin määrin kadottaa synnyin- 



Se seikka, että esim. saksalaiskansallinen tuomitaan Suomeen siirrettynä, ei sellaisenaan merkitse sen 
tuomitsemista Saksassa. 

maansa kansallista väriä. Mutta se tapa, millä meidän 
poliittisessa elämässämme on holtittomasti ja ilman tarpeellista 
pidättyväisyyttä omaksuttu ulkomailla esitettyjä kansainvälisiä 
valtiollisia oppeja, se tapa voi helposti koitua vaaraksi 
kansalliselle itsenäisyydellemme. Meillä on riittävästi esimerk- 
kejä niin itsenäisyytemme alkuvuosilta kuin myöskin aivan 
viime päiviltä, kuinka diktatuuripuolueittemme ulkomaiset 
sympatiat voivat vakavissa poliittisissa ja taloudellisissa 
kysymyksissä johtaa ne toimimaan maan etuja vastaan tavalla, 
joka uhkaa tuholla poliittista ja taloudellista riippumattomuut- 
tamme, tavalla, joka on tai joka lähentelee maanpetosta. 

Edellisessä on moneen eri otteeseen puhuttu pakkokeinoista 
ja valtiollisen vapauden rajoittamisesta demokratian turvaami- 
seksi. Lienee vielä kerran syytä erityisesti korostaa, että ne eivät 
ole normaalin demokratian ilmiöitä. Rauhallisina aikoina, 
valtiollisen ja taloudellisen elämän nousukausina, vapaamieli- 
syys on demokratian hallitseva aate. Mutta epänormaaleissa 
oloissa demokratian tulee olla valmis siitä luopumaan. 
Tavallista kuitenkin on, että vapaamielinen oppi pitää yleensä 
liian kauan vielä normaalien vuosien loputtua kiinni sellaisista 
normaaliajan katsomuksista, jotka eivät voi kestää taloudelli- 
sen ja valtiollisen hädän vallitessa. Sellainen menettely tekee 
poliittiset ja taloudelliset pulailmiöt vaikeiksi. Demokratian 
elävänä ja elämää varten kehittyneenä maailmankatsomukse- 
na tulee joustavasti sopeutua elämän välttämättömyyksiin, 
joista ei päästä ne kieltämällä, vaan ne voittamalla. 
Kansanvallan ja kansalaisvapauden säilyttämiseksi on pakko 
joskus turvautua vapaudenriistoon. 

Mutta demokraattisen pakon toteuttaminen vaatii poik- 
keuksellista poliittista taitavuutta. Saattaa olla, että pakkotoi- 
menpiteisiin turvautuminen perustuu vilpittömään haluun 
turvata kansanvaltaa, mutta jos se alkaa väärällä hetkellä tai 
kestää liian kauan, jos se suoritetaan liian ankarasti tai liian 
miedosti tai jos se muuten hoidetaan huonosti, silloin on 

seurauksena niiden epäonnistuminen. Pahimmassa tapaukses- 
sa pakkotoimenpiteet silloin antavat demokratian vastustajille 
käsiin ratkaisevat aseet demokratian kukistamiseksi. Ja silloin 
ei se poliitikko, joka pakkoon turvautui, voi puolustautua 
tarkoitusperiensä puhtaudella, sillä politiikassa ei kerta 
kaikkiaan tekoja tai laiminlyöntejä arvostella tarkoitusperien 
vaan saavutettujen tulosten mukaan. Hyvä tahto mutta huono 
seuraus saa historialta huonomman arvolauseen kuin paha 
tahto mutta hyvä seuraus. 

Pakkokeinoihin turvautuminen demokratian suojelemiseksi 
on näinollen kaksiteräinen miekka. Ellei siihen tartu, uhkaa 
demokratia luhistua väkivaltaoppien järjestettyjen hyökkäys- 
ryhmien jalkoihin, ja jos sen ajattomalla ajalla tai taitamatto- 
masti suorittaa, tulos on sama. Politiikkaa on verrattu sadun 
sfinksiin, joka syö jokaisen, ken ei taida ratkaista sen 
arvoitusta. Demokratian itsepuolustus pakkokeinojen avulla 
on, jos mikä, sfinksin arvoituksen ratkaisemista. Siinä 
onnistuminen on sitäkin vaikeampaa, koska ei ole olemassa 
mitään yleispäteviä ohjeita, jotka antaisivat tukea siihen 
ryhtyvälle. 

Eräs suoritusaikaan kohdistuva määräys kuitenkin voidaan 
asettaa huomioonotettavaksi demokratian itsepuolustuksessa. 
Pakkotoimenpiteisiin ei yleensä saa ryhtyä aikaisemmin, ennen 
kuin on rehellisesti ja ennakkoluulottomasti koetettu saada 
aikaan parannuksia ja korjauksia niissä epäkohdissa, jotka 
demokratian vallitessa ovat saattaneet kehittyä ja jotka eräältä 
osalta ehkä ovat ruokkineet väkivaltaan turvautuvia uudistus- 
liikkeitä. Tähän voidaan kyllä sanoa, että vanha sääntö kuuluu: 
vallankumouksen uhatessa ei ole viisasta tehdä myönnytyksiä, 
ne käsitetään heikkoudeksi. Se saattoi pitää paikkansa 
yksinvaltaisesti hallituissa maissa, mutta ei kansanvalloissa, 
joissa vallan väärinkäyttö ei koskaan voi kohota siihen 
asteeseen, minkä monien monarkioiden historia meille esittää. 
Kansanvaltaisesti hallituissa maissa on tilaisuus jatkuvasti 

tehdä parannuksia ja parannusehdotuksia, ja vielä silloin, kun 
epädemokraattiset ainekset uhkaavat muodostua vaaraksi 
valtiolle, on valtiollisen ja taloudellisen elämän epäkohdat 
korjattava. Se on ensimmäinen askel demokratian itsepuolus- 
tuksen tiellä. 

Onhan suoraan tunnustettava, että demokratian vallitessa 
esiintyy valtiollisessa elämässä epäkohtia ja puutteellisuuksia, 
jotka kylläkin suurimmaksi osaksi aiheutuvat ihmisluonteen 
heikkouksista. Mihinpä inhimilliseen laitokseen ne eivät 
vaikuttaisi sitä turmelevasti? Mutta sitä paitsi demokratia on 
rakenteeltaan sellainen, että se suorastaan suosii määrätynlai- 
sia epäkohtia. Väärien johtopäätösten välttämiseksi on jo tässä 
sanottava, että mikään valtiojärjestys ei ole vastaavanlaisesta 
ilmiöstä vapaa. Lisäksi on pidettävä mielessä se historiallinen 
tosiasia, että korruptio, tapojenturmelus, saa aina jalansijaa, 
jos jokin valtiollinen järjestys on pitemmän aikaa yhtäjaksoi- 
sesti voimassa. Vallan vaiheilla on aina omat loiseläimensä, ja 
demokratiakaan ei ole niistä, herra paratkoon, vapaa. 

Demokratialla on omat puutteensa. Oikea valtiotaito pyrkii 
niiden poistamiseen. Ja välttämätöntä on, että ennen kuin 
demokratia turvautuu pakkoon niiden taivuttamiseksi demo- 
kratian mukaisuuteen, jotka ovat sitä vastaan nousseet, sen 
tulee niin tehokkaasti kuin olevissa oloissa on mahdollista 
suorittaa demokratian sisäinen puhdistustyö. Se edellyttää 
rehellistä etsintää ja ankaraa itsekritiikkiä. On nimenomaan 
korostettava, että itsekritiikki saa olla ja että sen tulee olla 
ankaraa, kunhan se vain perustuu tosiasioihin ja lähtee 
demokratian puolustamisen tahdosta. Se vaatii objektiivisuutta 
ja rohkeutta, mutta se vaatii myös rakkautta. Mainita sopii, että 
Ranskan tasavallan entisen presidentin ja moninkertaisen 
pääministerin Raymond Poincaren säälimätön arvostelu ranska- 
laisen demokratian heikkouksista oli monestikin suorastaan 
purevaa, mutta se hankki hänelle kunnianimen "kansanvallan 
miekka" 

Mainitsimme demokratian arvostelun ehdoksi sen, että sen 
tulee perustua pyrkimykseen puolustaa demokratiaa. Tämä ei 
kuitenkaan merkitse sitä, että vastustajien suorittama arvostelu 
pitäisi jättää kokonaan vaille huomiota, kuten epäterve 
demokraattinen ajattelu pyrkii menettelemään. Demokratian 
vastustajien arvostelussa on usein totta pohjalla, ja siihen 
suhtautuessa tulee noudattaa eno-Sakerin elämänohjetta: 
"Jokainen neron merkki, vaikka pieni kuin saivar, pitää 
oikeutensa saaman; ei auta." Pahassakin tarkoituksessa 
lausutussa arvostelussa voi olla oppimista, siitä on vain 
kuorittava pois tendenssi ja parjaus ja löydettävä tosiasia, niin 
vaikea kuin se usein onkin eritoten arvostelun aiheuttaman 
sanomalehtikiistelyn vallitessa. On kaikkein selvin merkki 
demokratian rappeutumisesta, ellei se uskalla tunnustaa omia 
vikojaan, eikä ottaa vastaan totuutta, jos se sattuu tulemaan tai 
saamaan kannatusta vastustajan taholta. Danaiolaispelko on 
silloin kehittynyt liian pitkälle. Se on merkkinä siitä, että 
demokratian henki ei enää ole terve. 

Meillä on valitettavasti esiintynyt sellaista suhtautumista 
rehelliseen demokratian arvosteluun, joka ei ennusta hyvää. 
Sen vielä voi ymmärtää, jos demokratian vastustajien 
arvosteluun sisältyvä oikea jätetään huomioonottamatta, 
varsinkin milloin se on piilotettu hillittömän parjauksen ja 
perusteettomien johtopäätösten sisälle. Mutta meillä on 
julkisessa elämässä saatu havaita, että kun demokratian taattu 
kannattaja koettaa vilpittömästi etsiä syitä valtiollisessa 
elämässämme esiintyvään rikkinäisyyteen ja niihin epäkohtiin, 
jotka sen aiheuttavat, ja sen yhteydessä helposti ymmärrettä- 
vässä positiivisessa mielessä esittää jonkin arvostelevan sanan, 
niin hänet leimataan suorastaan demokratian luopioksi, 
ostetuksi petturiksi. Se alkaa olla merkki poliittisesta 
mädännäisyydestä, jota ei voine parantaa muu kuin demokra- 
tian diktatuuri. Sen tehtävänä on panna kylmät kääreet 
demokratian mielettömien puoltajien samaten kuin sen yhtä 

mielettömien vastustajien päähän. Ellei sitä diktatuuria 
pystytetä demokratian voimilla, saattaa käydä, että nousee 
antidemokraattinen diktatuuri. Ja se ei tyydy, kuten tietty ja 
Suomessakin kuultu, vastustajien päitä käsitellessään kylmiin 
kääreisiin. 

Väkevää kielenkäyttöä, sanottaneen. Kylläkin. Mutta eivät 
mitkään sanat ole liian voimakkaita, joilla tuomitaan kaiken 
kehityksen edellytyksenä olevan itsekritiikin kieltäminen. 
Parempi liian ankara kuin liian mieto itsekritiikki. 

Tämän kirjasen varsinainen tarkoitus: demokratian itse- 
puolustusoikeutta ja itsepuolustusvelvollisuutta koskevan 
kysymyksen selvittely, on nyt täytetty. Demokratian itsekritiik- 
kiin emme tässä puutu muuta kuin kahden kysymyksen osalta, 
nimittäin niiden, joista demokratiamme kehittyminen, puhdis- 
tuminen ja säilyminen käsityksemme mukaan ensi kädessä 
riippuu. Tarkoitamme kansallisuuskysymystä ja kysymystä 
vaalitavasta. 

KANSALLISUUSKYSYMYS JA DEMO- 
KRATIA 



Maamme olot ovat erikoislaatuiset siinä suhteessa, että vaikka 
Suomi yleisten sääntöjen mukaan on kansallisvaltio, suomen- 
kielisen väestönosan edustaessa lähes 90 %:a maan asukaslu- 
vusta, meillä kuitenkin 10 %:n vähemmistökansallisuus näytte- 
lee ratkaisevaa osaa valtio- ja talouselämässä ja muodostaa 
demokratiamme maaperässä sen suonsilmäkkeen, joka estää 
vakavasti pystyssäpysyvän kansanvallan harjoittamisen. 

Valtiollisessa elämässämme esiintyvän suomalaisuussuun- 
nan poliittista luonnetta on eritoten viime vuosina pyritty usein 
määrittelemään. Kaikkein yleisintä on ollut sen leimaaminen 
taantumuksellisuudeksi ja epädemokraattisuudeksi. Niin pal- 
jon kuin mielipiteitä saattaakin sekoittaa se, että suomalaisuus- 
kysymys on nyttemmin otettu erään ulkomaisia diktatuuriop- 
peja jäljittelevän puolueemme ohjelmaan, johon paljon 
paremmin edelleen olisi sopinut tuo arvatenkin käytännöllisen 
maanviljelijän kokemuspiiristä lähtenyt sovinnonlause: "Ei- 
vät kysy tämän maan pellot, mitä kieltä kyntäjä puhuu", on 
kuitenkin totuus se, että suomalaisuuskysymyksen ajaminen 
on demokratian edistämistä. Sanomme vieläkin enemmän: 
suomalaisen kansallisvaltion luominen on välttämätön ehto 
demokratiamme puhdistumiselle ja säilymiselle. 

John Stuart Millin mielipiteen mukaan demokratia ei voi 

menestyä muualla kuin kansallisvaltiossa. Se johtuu siitä, että 
demokraattisen valtiojärjestyksen tulee rakentua yhtenäisen 
yleisen mielipiteen luomalle pohjalle. Kansallisuudeltaan 
kirjava valtio ei voi synnyttää mitään yhtenäistä yleistä 
mielipidettä, jolloin siltä puuttuu pääedellytys demokraatti- 
seen valtiojärjestykseen. 1 

Kansallisvaltion luominen meillä tietäisi sitä, että se 
riitakysymys, joka on tullut sisäpolitiikkamme keskeisimmäksi, 
kysymys suomen kielen saattamisesta sille kuuluvaan asemaan 
valtakunnassa, olisi saatu lopullisesti poistetuksi valtioelämästä. 
Suomen valtio, samalla kuin se olisi turvannut ruotsalaisen 
väestön kielelliset oikeudet sen asuma-alueella, olisi luopunut 
antamasta sille sitä erikoisturvaa, mitä se tähän saakka on 
nauttinut, ja ruotsin kielen säilyminen Suomessa olisi jäänyt 
riippumaan sen käyttäjien omasta sivistystietoisuudesta ja 
halusta omaperäisyyteen. Kansallisuuskysymyksen ratkaisun 
jälkeen ruotsalaisten täytyisi valtiollisessa elämässä lähestyä 
niitä suomalaisia puolueita, joiden aatteelliset tai taloudelliset 
päämäärät ovat heitä lähimpänä, ja luopua niistä laillistamatto- 
mista avioliitoista tai suorastaan hetkellisistä suhteista, joihin 
he nykyään ovat antautuneet kielellisten etuoikeuksiensa 
turvaamiseksi, sen kysymyksen antaessa värin heidän koko 
politiikalleen. On siis täysin kiistämätöntä, että kansallisuusky- 
symyksen ratkaisu edistäisi yhtenäisen yleisen mielipiteen 
syntymistä, joka on edellytyksenä demokraattisen valtiojärjes- 
tyksen säilymiselle ja kehittymiselle meidänkin maassamme. 
Suomalaisuusliike, joka näinollen luo pohjaa kestävälle 
kansanvallalle, on vaikutuksiltaan ja sisimmältä luonnoltaan 
demokraattinen. 

Mutta huomattavasti kouraantuntuvampi on suomalaisuus- 



Sveitsissä, jonka oloihin meillä ruotsalaisella ja ruotsalaisystävällisellä taholla niin yleisesti viitataan, on 
kansallisuudeltaan yhtenäisillä kanttooneilla täysi itsenäisyys ja laaja toimipiiri, joten keskushallituksen tehtävät 
ovat varsin vähäiset. Vertaus on meidän oloihimme sovellettuna siis täysin perusteeton. 

liikkeen merkitys demokraattisten periaatteiden edistäjänä sen 
kohdistuessa valtiollisen, yhteiskunnallisen ja taloudellisen 
yhdenvertaisuuden toteuttamiseen. Suomalaisuusliikkeen ko- 
ko luonteen ja sen vaatimusten lähempi tarkastelu näet 
osoittaa, että se on kohdistettu yksinomaan ruotsalaista 
yläluokkaa ja sen etuoikeuksia vastaan. Varsinainen ruotsalai- 
nen rahvas, ruotsalainen maaseutuväestö, tulisi kaikkein 
radikaalisimpienkin suomalaisuusohjelmien mukaan nautti- 
maan täydellistä kielellistä suojaa asuma-alueellaan. Sen sijaan 
ruotsalainen sivistyneistö, jolla vielä tähän asti on ollut 
etuoikeutettu asema niin hyvin virkakunnassa ja sivistystyön 
alalla kuin taloudellisessakin elämässämme, tulisi suomalai- 
suusliikkeen päästyä tarkoitustensa perille menettämään 
erityisesti ruotsalaisen yhteenkuuluvaisuudentunteen käytän- 
nöllisessä elämässä sille takaamat etuoikeudet. Lisäksi on 
huomattava, että näiden lopettaminen ei itse asiassa kovinkaan 
suurelta osalta koskisi varsinaisen ruotsinkielisen asujaimis- 
tomme asemaa, sillä huomattavan suuri osa ruotsinkielistä 
sivistyneistöämme on joko väärentämättömästi suomalaista 
alkuperää taikka sitten ulkomailta, Saksasta, Ruotsista, Baltian 
maista tai Venäjältä tänne muuttaneita ja heidän jälkeläisiään, 
jotka eivät omalta osaltaan kohtuudella voi vaatia omaksumal- 
leen kielelle valtiovallan erityistä suojelusta. 

Suomalaisuusliikkeen demokraattista luonnetta selvittää 
erittäin hyvin se historiallinen tosiasia, että yhteiskunnallisesti 
suomalaisuusliike liittyy mitä läheisimmin työväenluokan 
valtiollisen ja taloudellisen vaikutusvallan nousuun. Ilman 
Snellmanin ja Yrjö-Koskisen suomalaisuustyötä ei työväestö 
kuluvan vuosisadan alussa olisi voinut suorittaa sitä esiinmur- 
tautumista valtiollisessa ja yhteiskunnallisessa elämässämme, 
mikä silloin tapahtui. Ja samoin on varmaa, että suomalaisen 
työväestön kohoaminen valtiolliseen vaikutusvaltaan on 
omalta osaltaan huomattavasti edistänyt suomalaisuuden 
voittokulkua. Valitettavaa vain on, että sosialidemokraattinen 

puolueemme on nimenomaan itsenäisyytemme aikana joutu- 
nut ruotsalaismielisten ja -kielistenkin johtajien talutusnuo- 
raan ja tästä syystä sekä taktillisten hyötylaskelmien takia ollut 
valmis kieltämään velvollisuutensa suomalaisen työväestönkin 
kannalta välttämättömään oikeudenmukaisten kielellisten 
olojen järjestämiseen maassamme. 

Mihin sekasortoon kielellisten riitakysymysten ratkaisemat- 
tomuus ja alituisesti jatkuva kahina niin suuressa kuin 
pienessäkin niiden ympärillä vie nimenomaan demokratian 
säilymisen kannalta olosuhteita arvostellen, sen osoittaa koko 
valtiollinen elämämme. Kansanvaltainen valtiojärjestys voi 
säilyä vakavalta vastustukselta ja puolustautua hyökkäyksiä 
vastaan vain sillä edellytyksellä, että se pystyy ylläpitämään 
valtiovallan auktoriteettia, että se voi puolustaa valtakunnan 
etuja ulos- ja sisäänpäin, että se ei ole joutunut tilapäisten 
voimatekijäin leikkikappaleeksi, sanalla sanoen, edellytyksellä, 
että se on tehokas. Tarkastelkaamme, voiko suomalaisen 
demokratian sanoa täyttävän näitä ehtoja. 

Silmäänpistävimpänä vikana valtioelämässämme on pidetty 
hallitusten lyhytikäisyyttä ja vaihtelevaisuutta. Parlamentaris- 
mimme ei ole voinut luoda sellaisia pysyviä ryhmien 
yhteenliittymiä, jotka olisivat taanneet hallitusten vakavuuden. 
Eräänä syynä tähän on se, että meilläkin omaksuttu 
parlamentarismi on tehokas vain kaksipuolueisissa maissa. 
Mutta on ilmeistä, että ilman sitä kokonaisuuden kannalta 
heterogeenista ainesta, jonka ruotsalainen eduskuntaryhmä 
parlamentissamme muodostaa, meillä olisi voitu ja voitaisiin 
saada syntymään hallitusyhtymiä, joiden elimellisenä tukena 
olisi eduskunnan enemmistö. 

Ruotsalaisen puolueen suurin synti demokratiaamme 
kohtaan on ollut sen harjoittama poliittinen keinottelu 
eduskunnassa erityisesti hallituskysymysten yhteydessä ja siitä 
johtunut demoralisoiva vaikutus suomalaisten puolueiden 
politiikan puhtauteen. Ruotsalaisen puolueen todellisen 

merkityksen suuruutta valaisee se tosiasia, että aina vuoteen 
1930 saakka ruotsalaiset ovat vasemmiston kanssa muodosta- 
neet eduskunnan enemmistön. Kun vasemmisto yleensä on 
noudattanut — oikean demokratian vaatimusten vastaisesti — 
sellaista politiikkaa, että se on ollut aina valmis kaatamaan 
hallituksen, haluamatta olla mukana syntyneen hallituspulan 
selvittämisessä, ovat ruotsalaiset voineet vasemmiston avulla 
kaataa nurin minkä hallituksen tahansa. Tätä poliittisten 
voimasuhteitten heille suomaa kaitselmuksen osaa he ovat 
halusta näytelleet. Heidän käsissään ollut ehdoton määräysval- 
ta on pakottanut hallitukset ottamaan huomioon heidän 
vaatimuksensa, sillä niiden takana on ollut uhka, joka 
suomalaisessa hallituspraktiikassa on osoittautunut kaikkein 
kauhistuttavimmaksi ja tehokkaimmaksi: hallituksen kaatami- 
nen. Seurauksena on ollut hallituspolitiikassamme kautta 
vuosien ilmennyt epäröinti, horjuvuus ja määrätietoisuuden 
puute sekä kansallisten kysymystemme miltei täydellinen 
laiminlyönti. Hallitusten osoittama vähäisinkin itsenäisyydenil- 
maus suomalaisuusasioissa on nostattanut kiukkuisia hyök- 
käyksiä ruotsalaiselta taholta, ja silloin on itsenäisyyteen 
erehtynyt hallitus saanut olla varma pikaisesta lähdöstään. 

Ruotsalaisille tällainen tilanriepolitiikan mahdollisuus ja sen 
hyväksikäyttäminen on ollut luonnollisesti varsin edullinen. 
He ovatkin voineet hämmästyttävällä taidolla puolustaa 
sellaisiakin kielellisiä säännöksiä, jotka elämän kehityskulku ja 
käytännön vaatimukset ovat peittäneet läpinäkymättömän 
tomukerroksen alle. Ne ovat meille irvokkaita todistuksia 
suomalaisen kansanvallan tehottomuudesta itsenäisyytemme 
kahdelta ensimmäiseltä vuosikymmeneltä. 

Yksityiskohtia tuntematon tarkastelija voisi nämä ruotsalais- 
ten saavutukset kuitenkin kaikesta huolimatta selittää ainoas- 
taan taivaisen ihmeen avulla syntyneiksi, ellei hänelle 
tarjottaisi jotakin lähikuvaa parlamenttipolitiikkamme eloku- 
vasta. 

Vuosisadan kolmannen vuosikymmenen puolivälissä ruot- 
salaiset osasivat ihailtavalla helppoudella luopua heille niinä 
vuosina poliittisesti epäedullisesta porvarillisuudesta 1 , ja he 
olivat valmiit tukemaan sosialisteja, vieläpä kommunistejakin, 
äänestellen tarpeen tullen heidän esitystensä puolesta, 
luonnollisesti samalla mitalla annettavaa (tavallisesti sentään 
varovaisuuden vuoksi jo aikaisemmin vaadittua) vastasuoritus- 
ta vastaan. 

Tällä tavoin ruotsalaiset tosiasiassa johtivat maan hallituspo- 
litiikkaa. On kuvaavaa, että juuri näinä vuosina prof. 
Furuhjelm, eräs ruotsalaisten johtajista, leimasi pyrkimykset 
pysyväisten hallitusten aikaansaamiseksi täysin tarpeettomiksi 
ja demokratian vastaisiksi, sillä hallitus pitää saada vapaasti 
kaataa, milloin tarve vaatii. Verrattain peittelemätön ajatus oli 
siis tämä: hallitus piti saada kaataa, milloin se uskalsi osoittaa 
pienintäkin suomalaisuusharrastusta. 

Tällaisella tunnottomalla ja oikean demokratian hengen 
vastaisella keinottelupolitiikallaan ruotsalainen puolue on mitä 
arveluttavimmalla tavalla kaivanut pohjaa demokratiamme 
alta. Ei ole ihmeteltävä, että ruotsalaisten "leipäsutenaan" 
pitämä vasemmisto on tähän asemaan taipunut, koska 
vasemmistolle ei demokratia ole päämäärä, vaan ainoastaan 
välikappale. Mutta mihin pyrkii ruotsalainen puolue, kun 
ajatus ruotsalaisesta kuninkaastakaan ei enää ottane tulta? 

Tietenkin väitetään, että kuva, jonka tässä olemme luoneet 
ruotsalaisten taktiikasta, ei voi pitää yhtä tosiasioiden kanssa, 
koska ruotsalaisella puolueella valtiollisessa toiminnassaan on 
muka ollut isänmaan asia yläpuolella kielellisten seikkojen, 
minkä edelläesitetty kuvaus perin juurin kieltää. Mutta tosiasia 
on se, että ruotsalainen puolueemme on käsittänyt tehtäväk- 
seen ruotsinkielen aseman säilyttämisen mahdollisimman 



Maisteri Eric von Rettig kirjoitti vuoden 1929 vaalien alla: "Ruotsalainen voi olla konservatiivi. Hän voi olla 
liberaali. Hän voi olla sosialidemokraatti, mutta hän ei voi olla suomalainen." 

laajana tässä maassa ja sen vuoksi se on ollut valmis panemaan 
alttiiksi mitkä isänmaan menestyksen kannalta tärkeät asiat 
tahansa. Tämä on voimakas syytös. Onneksi se kohdistuu 
ainoastaan ruotsalaistemme johtoon eikä varsinaiseen ruotsa- 
laiseen maaseutuväestöön, joka kerran on voitettavissa 
järkevän kielipolitiikan kannalle. 

Tämän syytöksen todistaa oikeaksi koko ruotsalainen 
politiikka Suomessa viime vuosikymmenen puolivälistä läh- 
tien. Mutta monet antanevat enemmän arvoa oman suun 
tunnustukselle, ja siksi kiinnitämme tähän, suomennettuina, 
ne sanat, jotka ruotsalaisen eduskuntaryhmän nykyinen 
puheenjohtaja Ernst von Born, Sarvilahden paroni, lausui v. 
1927 ruotsalaisen kansanpuolueen puoluekokouksessa: 

"Meidän täytyy myös osata käyttää hyväksemme jokaista 
tilannetta, jokaista suotuisaa tilaisuutta, ajaaksemme toivo- 
muksemme läpi. Hallitusmuodon kansallisuuspykälät onnis- 
tuimme ajamaan päätökseen ehkä ensi kädessä silloisen 
Ahvenanmaan kysymyksen kärjistymisen johdosta syntyneen 
suotuisan tilanteen perusteella. — Myöskin ehdotuksemme 
perussäännöksiksi ruotsalaista väestöä varten otettiin alussa 
vastaan eräänlaisella, ainakin näennäisellä suopeudella sen 
johdosta, että kansainvälinen huomio ja tutkimus juuri silloin 
kohdistui kansallisuusoloihimme Ahvenanmaan riitakysymyk- 
sen yhteydessä. On siis myöskin vastaisuudessa tarkasti 
käytettävä hyväksi jokainen asiaa varten sopiva hetki, kaikki ne 
mahdollisuudet, jotka meille tarjoutuvat toteuttaaksemme 
käytettävissä olevin laillisin keinoin tarkoituksemme ja 

viedäksemme asiamme lopulliseen voittoon. Meillä on 

edelleen kaikki syy kiitollisuudella ottaa vastaan kaikki se apu 
ja ymmärtäväisyys, mikä muilta tahoilta voi tulla osaksemme. 
Tässä suhteessa näyttää meidän täytyvän ottaa huomioon 
etenkin se, että sosialidemokraatit, nyt kuten monesti 
ennenkin, ovat valmiit tyydyttämään vaatimuksiamme paljon 
suuremmassa mitassa kuin koskaan suomalaiset puolueet. — 

Onko muuten tosiaankaan enää ketään, joka vakavasti olisi 
pahoillaan siitä, että ruotsalainen eduskuntaryhmä, kuten 
lause kuuluu, on äänestänyt kommunistien kanssa, kuten 
viimeksi tapahtui, kun ahvenanmaalaisten asevelvollisuuslaki 
hylättiin." 

Avomielisempää ja kyynillisempää lausuntoa harvoin tapaa. 
Se osoittaa, että valtakunnan elinkysymykset, vieläpä sen 
alueellinen koskemattomuuskin, huokeasti asetetaan kauppa- 
tavaraksi, kun on voitettavissa kielellisiä etuja. 

Hallitustemme asema on todellakin ollut niin heikko ja 
niiden lyhykäisyys niin silmäänpistävä, että hallitusvallan 
auktoriteetti ei ole voinut olla siitä kärsimättä. Syynä siihen — 
kuten sanottu — on pääasiassa ollut ruotsalaisen puolueen 
vaa'ankieliasema ja heidän häikäilemätön menettelynsä sen 
hyväksikäyttämisessä. Mutta suomalaisten puolueiden taipui- 
suus ruotsalaisten vaatimuksiin hallituksessa ollessaan on 
myöskin omalta osaltaan huomattavassa määrässä horjuttanut 
hallitusvallan ja koko demokraattisen järjestelmän arvon- 
antoa. 

Sanoimme edellä, että ruotsalaisten politiikka on tehnyt 
demoralisoivan vaikutuksen suomalaisten puolueiden politii- 
kan puhtauteen. Se on käynyt tyypillisesti esille suomalaisuus- 
asioissa. Monetkin suomalaiset puolueet ovat ohjelmallisesti 
selvän suomalaisuuden kannalla, onhan niistä pari oikein 
kansallista nimeltäänkin. Ja se niistä, jonka nimessä ei ole 
kansallista, on suorastaan jyrkän suomalaisuuden kannalla — 
puolueohjelmassaan. Näiden puolueiden taholta on eduskun- 
nassa tehty merkittäviäkin aloitteita kielikysymyksen ratkaise- 
miseksi, nimenomaan maalaisliiton taholta. Mutta kohta kun 
puolue on joutunut osalliseksi hallitusvastuusta, se on taipunut 
ruotsalaisten toivomuksiin ja vaatimuksiin ja haudannut kaikki 
suomalaisuusasiat. Valtionyliopiston suomalaistamiskysymyk- 
sen vaiheet ovat siitä puhuvana näytteenä. 

On selvää, että tällaista poliittista epärehellisyyttä ei saa 

harjoittaa rangaistuksetta. Yhä laajemmat ja laajemmat 
kansalaispiirit ovat kiinnittäneet huomiotaan tähän avoimeen 
ristiriitaan ohjelmien ja käytännöllisen hallituspolitiikan 
välillä, ja sen osakseen saama arvostelu on sitä ankarampi, kuta 
lähempänä arvostelijan .sydäntä on ollut se asia, jonka 
kustannuksella poliittista peliä on harjoitettu. Ei ole ihme, jos 
usko demokratian kykyyn ratkaista tärkeät valtakunnalliset asiat 
on todenteolla alkanut horjua, kun vuosikausien odotus on 
aina tarjonnut saman toistuvan kuvan, aina kiviä leivän 
asemesta. 

Erittäin hyvin tämän uskosta luopumisen on saanut havaita 
ylioppilasnuorison piirissä. Vielä 1928 — 1929 vaiheilla suoma- 
lainen ylioppilasnuorisomme oli läpikotaisin kansanvaltaista, 
vieläpä siinä määrin, että sen piirissä rohjettiin lausua 
arkailemattomimmat sanat v. 1918 luomien kuilujen umpeen- 
luomisesta ja maan työväenluokan ja porvariston välisestä 
sovinnosta ja yhteistyöstä. Mutta se mahous ja suoranainen 
petturuus, jonka demokratiamme kansallisuuskysymykses- 
sämme osoitti, se johti ylioppilaspiireissä vähin erin voimak- 
kaaseen vastavaikutukseen. Tyytymättömyys kohdistui aluksi 
sosialidemokraatteja vastaan, joihin asetettu toivo kansallisen 
kysymyksen ratkaisemiseksi oli pettänyt ja joiden suhtautumi- 
nen kommunistien poistamiseen oli jo nostanut vihastumista. 
Mutta tyytymättömyys ulottui pian suomalaisiin porvaripuo- 
lueisiinkin, joiden halu suomalaisuusasian edistämiseen oli 
havaittu heikoksi, vieläpä koko demokratiaan, jonka ei enää 
uskottu voivan tuoda parannusta. Nyt on nähtävänä 
lopputulos : ylioppilasnuorison enemmistön kääntyminen 
demokratiaa vastaan. On tullut tavaksi, että kansanvaltaisissa 
piireissä tästä annetaan ankara tuomio ylioppilasnuorisolle, 
mutta monetkin tuomitsijat saavat syyttää itseään tästä 
kehityksestä. 

Ylioppilasnuorison mielenmuutokselle ei luonnollisesti ole 
annettava poliittisesti sen laajempia mittasuhteita kuin se 



86 



ansaitsee, ja nimenomaan nuorten ajattelemattomuuden tilille 
on vietävä se, että he, pettyneinä suomalaisten puolueitten 
menettelyyn kansallisuuskysymyksessä, etsivät pelastusta epä- 
kansallisia vaikutteita vastaanottavasta puolueesta, jonka 
johtaja vast'ikään pääsi julistamasta suurinta kansallista 
luopumusta, mitä meillä vuosikymmeniin on esitetty. Mutta 
kuitenkin pitäisi kehityksen ylioppilasnuorison keskuudessa 
antaa vakavaa ajattelun aihetta niille, jotka tahtovat teoissa, 
eikä vain suuhavilla, tukea demokratiaa. Joskus väärinkäytetyl- 
lä iskulauseella: "mitä ylioppilasnuoriso tänään, sitä kansa 
huomenna", on oma totuusarvonsa. 

Niiden suomalaisten piirien taholta, jotka haluavat turvata 
ruotsalaisille heidän vaatimuksensa mukaan nykyiset kielelliset 
etuoikeudet, on usein esitetty, että ruotsalaiset ovat demo- 
kratiamme turva, joten heitä ei ole häädettävä pois 
kansanvaltaisesta rintamasta. Kieltämättä ruotsalaiset ovat 
osanneet tästäkin narusta taitavasti vetää, mutta kuinkahan se 
ruotsalaisten kansanvaltaisuus todellisuudessa on. Heidän 
taktiikkaansa on kuulunut jakaa voimansa puoliksi kansanval- 
lan kannattajien ja puoliksi jyrkän oikeistosuunnan kannatta- 
jien kesken, joten he turvaavat asemansa, pääsi voitolle kumpi 
suunta tahansa. V. 1930 lapuanliikkeen ollessa voimakkaim- 
millaan he antoivat apunsa kommunistien poistamiseen 
eduskunnasta, kun heille turvattiin status quo kielellisissä 
asioissa. Nyt demokratian jouduttua hyökkäysten alaiseksi, he 
ovat valmiit antamaan sille kannatuksensa taas samoilla 
ehdoilla. Ellei kansanvalta voi maassa säilyä ilman tuollaista 
kaupankäyntiä, saavat sen päivät kernaasti olla luetut. 

Joutuu kysymään, onko todellakaan olemassa mahdolli- 
suuksia kielikysymyksen saattamiseksi pois sisäpolitiikkamme 
keskeisimmältä tilalta ja voimien kohdistamiseksi muihin, 
kansakunnan elämää ja hyvinvointia myönteisesti edistäviin 
kysymyksiin. Lähimmän tulevaisuuden tarkastelu ei anna 
toiveikasta kuvaa. Ensiksikin on selvää, että suomalaisuusliike 

ei voi keskeytyä, vaan se jatkaa kootuin rivein taisteluaan 
suomalaisen kansallisvaltion luomiseksi. Se on taistelua, jolla 
on tulevaisuus. Mutta yhtä selvää on, että ruotsalaiset eivät 
heitä nyt jo epätoivoiselta näyttävää puolustustaan. Tosin on 
ollut merkillepantavissa, että joissakin, tosin harvalukuisissa, 
ruotsalaispiireissä, joissa avoimin silmin tarkastellaan suoma- 
laisen kansanaineksen keskuudessa tapahtuvaa mielipiteiden 
ja mielialojen kehittymistä, ollaan levottomia siitä hedelmättö- 
mästä ja yksinomaan saavutettujen etuoikeuksien ennallaan 
säilyttämiseen — millä keinoilla tahansa — suuntautuvasta 
politiikasta, jota heidän johtomiehensä ovat harjoittaneet. 
Näissä piireissä on ilmeisesti huomattu, että uusi suomalaisuus- 
liike, joka takavuosina saatettiin sivuuttaa olankohotuksella ja 
"aitosuomalaisuuttaP-huudahduksella, on suomalaisen kan- 
sanaineksen keskuudessa kehittynyt voimatekijäksi, joka 
lähivuosina on otettava huomioon, vaikka poliittiset lehmäkau- 
pat saattavat vielä toistaiseksi sen vaatimukset tukahduttaa. 
Mutta kaikesta päättäen tämä tosiasioihin perustuva katsanto- 
kanta ei ruotsalaisten keskuudessa tule saavuttamaan suurta- 
kaan vastakaikua. Johtavat ruotsalaiset ovat koko itsenäisyy- 
temme ajan tottuneet siihen, että he saavat, milloin uhkailuilla, 
milloin sovitteluilla, aina tahtonsa läpi. Horjuvat suomalaiset 
poliitikot ovat opettaneet heille, että ei ole ensimmäisen 
kumman edessä taivuttava. Ja heillähän on edelleenkin 
hallussaan samat keinot kuin tähän asti: uhataan lähteä pois 
hallituksesta, uhataan määrätyillä taloudellisilla toimenpiteillä, 
mennään sen ja sen suomalaisen poliitikon luokse neuvottele- 
maan, taputetaan häntä olalle, esitetään lähempää tuttavuutta 
jne. Mutta niin totta kuin onkin, että nämä konstit ovat tähän 
asti auttaneet, niin totta myös on, että niiden aika on pian 
ohitse. Maahan tulee uusi suomalainen sivistyneistö, politiik- 
kaan tulevat uudet miehet, jotka ovat kasvaneet suomalaisuus- 
taistelun keskellä ja kadottaneet kaiken kosketuksen ruotsalai- 
siin. Tuleepa miehiä, jotka ovat kuunnelleet viime vuosien 

ruotsalaisvihaa uhkuviksi kehittyviä palopuheita kansalaisko- 
kouksissa ja huutaneet niille raikuvat hyvä-huudot. Miten 
näiden kanssa sovitellaan? Eikö ole uskottavaa, että nämä 
nuoret voisivat luopua suomalaisuuskannastaan, kuten tekivät 
mieltä kääntävällä tavalla vanhasuomalaisen puolueen "äkki- 
jyrkät" päästessään vapaussodan jälkeen järjestämään maan 
kieliolot. Siihen oli pohja olemassa siinä yhteistyössä, johon 
suomalaiset ja ruotsalaiset nuoretkin vielä vuosisadan kahtena 
ensimmäisenä vuosikymmenenä joutuivat. Solmitut avioliitot 
ruotsalaisten kanssa muuttivat silloin monen suomalaisen 
kotikielen ruotsiksi, ja samalla muuttui mielikin. Nyt ovat 
olosuhteet toisenlaiset. Suomalaisten ruotsinkielentaito alkaa 
painua minimiin. He ovat täysin eristäytyneet ruotsalaisista. 
Ystävyyssuhteet ovat harvinaisia. Lähestyy hetki, jolloin 
persoonallisen vaikutuksen tietä ei suomalaisia voiteta 
ruotsalaisten asialle. 

Samanaikaisesti tämän kehityksen kanssa nousee suomalai- 
nen taistelumieli kieliasiassa. Vaatimukset kasvavat kasvamis- 
taan. Kuta kauemmin ruotsalaiset pitävät nykyisistä etuoikeuk- 
sistaan kiinni, sitä pitemmälle menevä uudistusohjelma saa 
suomalaisissa piireissä kannatusta. Siitä on olemassa runsaasti 
valaisevia esimerkkejä. 

Tämä kehitys on huomioitava suomalaisella taholla iloon 
sekoitettavalla tietyllä huolestumisella. Kokonaisuuden kan- 
nalta ei ole oikein, jos kieliriidan annetaan kehittyä niin 
pitkälle, että sen aikana kärsimättömyys ehtii pukeutua 
ohjelmiin, joissa on ylitetty se kohtuus, millä suhteemme 
ruotsalaisväestöön on hoidettava, ohjelmiin, joissa tulee esille 
yhä laajempiin piireihin leviävä selvä ruotsalaisviha. Asiat on 
hoidettava rauhalliseen pisteeseen ennen tällaista kehitysvai- 
hetta. Mutta olevissa oloissa siihen tarvitaan ruotsalaisten omaa 
järkevyyttä. 

Valitettavasti sitä järkevyyttä saataneen turhaan odottaa. 
Tämän hetken poliittinen tilanne on ruotsalaisten kannalta 

sikäli houkutteleva, että he eivät kernaasti taipune peräänanta- 
miseen. Sosialidemokraattimme jatkavat halusta ruotsalaisten 
tukemista: sillä tavoinhan he voivat suurelta osalta hoitaa maan 
hallituspolitiikkaa. Ja "kansallinen" edistyspuolue on jatku- 
vasti altis uhraamaan jonkin hetaleen kansallispuvustaan, 
mikäli siellä niitä on jäljellä. Eikä "suomalaisen oikeiston- 
kaan" halu kansallisuuskysymyksen perusteelliseen korjaami- 
seen, mikä olisi vaatinut puolueen eräältä nuorelta johtajalta 
toisenlaista suhtautumista oppikoulujen ruotsin kielen opetus- 
ta koskevassa asiassa, ole osoittautunut sen luotettavammaksi 
kuin tunnetut ennustelut "kevätvirtojen" tulosta. Ja mitä 
vakuutta vihdoin on olemassa siitä, etteikö maalaisliittoa saada 
taas viekotelluksi sellaiseen suuruudenhulluuteen, että se on 
kutsuttu pelastamaan kansanvalta, joka muka ei käy muuten 
päinsä kuin kieltämällä puolueen suomalaisuusohjelma. 

Ei ole siis suotuisa suomalaisuusasian horoskooppi. Ja 
kuitenkin kansallisuusasiasta riippuu suomalaisen demokra- 
tian tulevaisuus paljon suuremmassa määrässä kuin monetkin 
johtavat demokraattiset poliitikkomme taipumattomuudes- 
saan ja sokeudessaan luulevat. Kuta kauemmin kestää 
demokratian kykenemättömyys luoda suomalainen kansallis- 
valtio, sitä laajempien kansalaispiirien on käsityksensä mukaan 
suorastaan pakko luopua demokratiaa kannattamasta ja liittyä 
johonkin, mihin tahansa, joka lupaa tässä parannusta. 

Ja on suoraan sanottava, että ellei demokratia pysty 
kohtuullisessa ajassa suomalaisuuden asiaa ratkaisemaan, ei 
ole mitään syytä estää sellaisen valtiojärjestyksen luomista, 
joka sen ratkaisee. Vaikkapa se olisi jokin diktatuuriinkin 
turvautuva oppi, kunhan se on vierasperäisyydestä vapaa, ei 
ole luultavaa, että Suomen kansa saisi siitä sielulleen vahinkoa, 
sillä tarpeellisen ja välttämättömän tapahduttua Suomen kansa 
lopettaisi diktatuurin. Siitä ei ole epäilystäkään. 

Mutta eikö ole parempi, demokratiankin menestyksen 
kannalta asioita katsoen, hoitaa asiat ilman tuollaista 

kumousta, kun ne on hoidettavissa. Kumouksen mukana 
menee paljon säilyttämisen arvoista, ruotsalaisiltakin. Ja jos 
ruotsalaistemme demokratian rakkaus on niin korkea kuin 
monella suomalaisellakin taholla kuvitellaan ja esitetään, niin 
heidän tulisi toki nähdä, että demokratiamme menestys vaatii 
heiltä järkevää myötenantoa. Elleivät he sitä tee, he osoittavat 
jatkuvasti asettavansa ruotsalaisuutensa demokraattista miel- 
tään korkeammalle. 

Eikö olisi aika suomalaisten eduskuntaryhmien, tai elleivät 
ne siihen pysty, suomalaisten sivistyksellisten ja taloudellisten 
yhtymien asettaa yleinen yhteishyvän valiokunta laatimaan 
kokonaisohjelmaa maan kieliolojen uudelleenjärjestämiseksi. 
Sitä luotaessa pitäisi asioita katsoa pitkällä tähtäimellä, 
aikaansaada suunnitelma, jonka toteuttaminen tietäisi suoma- 
laisen kansallisvaltion luomista ja oikeudenmukaisen aseman 
turvaamista ruotsalaisille. 

VAALITAPA 



Valtiollisessa elämässämme tuntuu ikään kuin ilmassa liikkuen 
vaikuttavan ajatus, että vaalioikeutemme sisältää epäkohtia, 
joista suurelta osalta aiheutuu demokratiamme tehottomuus. 
Epäkohdat nähdään yleensä äänioikeutta, äänioikeutettujen 
piirin laajuutta koskevan kysymyksen kohdalla. Lienee syytä 
aluksi tarkastella, voidaanko äänioikeusoloja muuttamalla 
saada parannusta demokratiaamme. 

Tavallisin demokratiaa vastaan tehdyistä syytöksistä on se, 
että demokratia, kun se sallii periaatteessa kaikkien määrä- 
ikään päässeiden kansalaisten, jokaisen yhtä suurella osuudel- 
la, olla mukana valtakunnan asioiden päättämisessä, siten 
edistää edesvastuuttomuuden suosimista ja jättää maan 
asioiden hoidon sellaisten käsiin, jotka eivät tunne enempää 
aatteellista kuin taloudellistakaan mielenkiintoa siihen, miten 
maan asiat johdetaan. Moite kohdistuu tällöin joko kansane- 
dustusjärjestelmään sellaisenaan taikka valtiollisen äänioikeu- 
den yleisyyteen ja yhtäläisyyteen. 

Se ajatuskanta, joka kieltää kansanedustuksen periaatteelli- 
sen oikeutuksen, perustuu siihen käsitykseen yksinvaltaisen 
hallitsijan välttämättömyydestä ja hallitsijan vallan alkuperäs- 
tä, joka ilmeni sanoissa: "Me Nikolai Toinen, Jumalan 
Armosta, Keisari ja Itsevaltias koko Venäjänmaan yli, 

Puolanmaan Tsaari, Suomen Suuriruhtinas ym. ym." Se jää 
käsittelymme ulkopuolelle. Nykyajan diktatuuritkin, joissa 
valtion johtajan valta useinkaan ei jää vanhan ajan itsevaltiaan 
valtaa vähäisemmäksi, rakentuvat kansanedustusperiaatteelle, 
sillä diktaattori on niissä juuri kansan edustaja ja kansan 
tahdon ruumiillistuma, ei valtias Jumalan armosta, vaan 
kansaan perustuvan valtiovallan käyttäjä kansan tahdosta. 

Yleinen ja yhtäläinen äänioikeus on demokratian tuote. Se 
on valtiollisen yhdenvertaisuuden parhain ilmenemismuoto. 

Tasa-arvoisuusperiaate, jonka demokratia on omaksunut, 
edellyttää sitä, että valtiossa ei saa olla yhteiskuntaluokkia, 
jotka varallisuuden, sivistysmäärän tai syntyperän yms. 
seikkojen perusteella olisi asetettu etuoikeutettuun asemaan. 
Demokratia ei suinkaan halua pyrkiä siihen, että jokainen 
kansalainen olisi tunnustettava tai tehtävä ominaisuuksiltaan ja 
kyvyiltään .tasavertaisiksi, sillä sehän olisi vastoin luonnon 
lakeja, vaan se tahtoo luoda järjestyksen, jossa jokaisella 
kansalaisella on periaatteellisesti samat mahdollisuudet kehit- 
tää ominaisuuksiaan ja erikoislaatuaan. Valtiollinen yhdenver- 
taisuus on keino sellaisen valtiojärjestyksen luomiseksi, jossa 
valtiossa esiintyville aateperäisille ja sosiaalisille ryhmille 
suodaan vapaa tilaisuus kansanedustuksen ja omien luotta- 
mushenkilöidensä välityksellä saattaa esille katsomuksensa, 
toiveensa ja tarpeensa. Sen tarkoituksena on pyrkiä sellaiseen 
yhteiskuntatilaan, jossa yhteiskunnalliset ja valtiolliset epäkoh- 
dat tuodaan tarpeellisella asiantuntemuksella ja arvovallalla 
esille, niin että niiden johdosta aiheutuva tyytymättömyys ei 
jää kytemään pinnan alle, jolloin se voi kehittyä tuhoksi koko 
yhteiskunnalle. 1 Ajanmukaisilla uudistuksilla ja tyytymättö- 
myyden syiden poistamisella voidaan muutoin hävittäviksi ja 
valtiota vaarantaviksi kehittyvät voimat suunnata hyödylliseen 



"Toivottomat olosuhteet aiheuttavat epätoivoisia tekoja." (Burke) 



93 



työhön kokonaisuuden hyväksi. Se on yleisen ja yhtäläisen 
äänioikeuden valtiokatsomuksellinen perusta. 

Luonnollisesti on myönnettävä, että yleinen ja yhtäläinen 
äänioikeus saattaa suoda osanotto-oikeuden vaaliin monellekin 
sellaiselle henkilölle, jonka siveellinen arvo ei ole riittävän 
suuri. Mutta rajan vetäminen siveellisesti arvollisen ja 
siveellisesti arvottoman välille on tässäkin peräti vaikea 
tehtävä. Vaalioikeuteen liittyvät estemääräykset siihen pyrki- 
vät, mutta ei voida kieltää, etteivätkö ne olisi sellaiseen 
riittämättömät. Tosiasiaksi jääkin, että ulkonaisin tunnusmer- 
kein ei tässä suhteessa voida koskaan päästä ehdottomasti 
oikeaan tulokseen. Olisi voitava tutkia ihmisen sydän ja 
munaskuut ja sen perusteella määrättävä, parhaiten ehkä 
juuri siihen tapaan kuin Jukolan Timo suunnitteli oikeuden 
ratkaisemista "perin pohjin lujalle perustalle täällä" oikeuden 
enkelille tehtävine kysymyksineen: "onko kannustettu mies 
viaton vai syyllinen?", kuka on katsottava arvolliseksi 
vaaliluetteloon otettavaksi, kuka ei. Inhimillisin keinoin ei 
ehdottomasti oikeaa ratkaisua tähän pulmaan saada. 

Mutta monille niistä, jotka ovat oivaltaneet ihmisen 
siveellisen arvon niin vaikeasti määrättäväksi, ettei sen nojalla 
voida merkittäviä äänioikeusrajoituksia tehdä, on valjennut, 
että tässä on turvauduttava toiseen, helpommin toteutettavaan 
kriteerioon, ohjenuoraan, nimittäin omaan etuun. Silloin 
päätellään näin: jolla ei ole niin paljon taloudellista osaa 
valtiossa, että hänen kannanottojansa valtiota ja sen hallintoa 
koskevissa kysymyksissä määräisi oman edun huomioonotta- 
misesta johtuvat laskelmat, hän ei voi tuntea kiintymystä 
valtion asioihin siinä määrässä, että hänelle olisi myönnettävä 
äänioikeus. Tämä ajatus voitaisiin toteuttaa tekemällä vaalioi- 
keus riippuvaksi määrätyn omaisuusarvon omistamisesta 
taikka määrätyn vähimmäistulon hankkimisesta. Meillä tämän 
suunnan kannattajat ovat tyytyneet siihen, että ovat äänioikeu- 
den edellytykseksi esittäneet asetettavaksi välittömien valtion- 

verojen maksamisen. 

Periaatteelliselta kannalta katsoen tulosensukseen turvautu- 
minen tietää raakaa materialismia, joka tavallisesti on jätetty 
vasemmistopolitiikan filosofiseksi ponnahduslaudaksi. Oman 
edun käsittämisen asettaminen valtiollisen täysikelpoisuuden 
ehdoksi ei näinollen todista erityisesti aatteellisuuteen 
pohjautuvaa ajattelutapaa, minkä kaapuun tämänsuuntaiset 
esitykset muutoin yleensä verhotaan. Se jättää myös kokonaan 
vaille merkitystä sen tosiasian, että omaisuudenhankkimiskyky 
on kokonaan toista kuin valtioelämässä tarvittavat avut ja 
kyvyt. Sivistyneisyys ja varallisuus eivät näet sittenkään aina 
käy käsi kädessä. 

Mutta nykyisissä oloissa ei tällaisiin vastaväitteisiin kiinnitet- 
täne suurtakaan huomiota. Kenties silloin annetaan enemmän 
merkitystä sille tosiasialle, että valtio ei ole mikään taloudellista 
hyötyä takaa-ajava osakeyhtiö, jossa vain siihen osakkeita 
merkinneet ovat äänivaltaisia. Ja siihen, että välitön vero ei 
suinkaan ole ainoa maksu, jonka täysi-ikäinen kansalainen 
jäsenyydestään valtiolle suorittaa, vaan vain eräs osa niistä. 
Esim. tulliverotuksen muodossa joutuvat kaikkein vähävarai- 
simmatkin kansanluokat, sikäli kuin hengissä pysyvät, 
luovuttamaan valtiolle huomattavasti suuremman osan tulois- 
taan kuin mitä progressiivisinkaan tuloverotus kykenee 
varakkailta yhteiskuntaluokilta ulosottamaan. Kun kansane- 
dustuksen toimipiiriin kuuluu mm. näiden tulli- ym. välillisellä 
verotuksella koottujen varojen käyttely, on oikein ja 
kohtuullista, että myös sellaisetkin henkilöt, jotka eivät suorita 
muita kuin niitä veroja, saavat lähettää edustajansa siitä 
päättämään. Tämä päätelmä lienee hyväksyttävä niidenkin, 
joille oman edun huomioonotto on poliittisen täysikelpoisuu- 
den korkein ohjenuora, koska tämä päätelmä noudattelee 
juuri sitä ohjenuoraa. 

Kuitenkin olisi väärin sanoa, että veronmaksulla ei ole 
mitään vaikutusta äänioikeuteen. Päinvastoin sillä voidaan 

tehokkaasti mitata kansalaisen valtiota kohtaan osoittamaa 
velvollisuudentuntoa. On lähdettävä siitä, että jokaisen, jonka 
omaisuus tai tulot ovat nousseet niin suuriksi, että hänen on 
lain mukaan niiden perusteella maksettava valtiolle veroa, 
tulee ne suorittaa. Jos määrättyjen verojen maksu laiminlyö- 
dään, silloin se yleensä on todistuksena puuttuvasta alttiudesta 
valtiota kohtaan, ja seurauksena tulee silloin olla äänioikeuden 
menettäminen. Näin onkin asianlaita niin meillä kuin yleensä 
muuallakin, vaikka vaalilainsäädäntömme on tältä osalta tehty 
niin keinotekoisen mutkikkaaksi, että äänioikeuden menetys 
harvoin kohdistuu sellaisiinkaan veronmaksupakoilijoihin, 
joilta täydellä syyllä voitaisiin äänioikeus evätä. 

Äänioikeuden rajoittaminen siveellisesti ansiokkaisiin kan- 
taa sentään leimaa pyrkimyksestä oikeudenmukaisuuteen, 
vaikka sillä ei ole käytännöllistä arvoa pyrkimyksen toteutta- 
mattomuuden takia. Toinen on asianlaita kyseen ollessa 
omaisuuden tai tulon perusteella tehtävistä rajoituksista. 
Niihin pyritään poliittisen tarkoituksenmukaisuuden vuoksi. 
Veronmaksun asettaminen äänioikeuden ehdoksi ei kuiten- 
kaan laadussaan sisällä siinä määrin mielivaltaisuutta ja 
keinotekoisuutta kuin usein näkyvät ehdotukset lisä-äänien 
myöntämisestä eniten verotetuille. Se, mitä veronmaksun 
asettamista vastaan äänioikeuden ehdoksi yleensä on sanottu, 
pitää paikkansa tässäkin. Lisäksi syntyy lisä-äänisysteemin 
vallitessa se selittämätön ja perustelematon tilanne, että esim. 
29 500 markan tuloista verotettu saa yhden ja 30 000 markan 
tuloista verotettu kaksi ääntä. Miksi jälkimmäinen on kaksi 
kertaa parempi kansalainen kuin edellinen? Sama on asia, 
olipa raja missä tahansa. 

Jos varallisuus asetettaisiin valtiollisen toimikelpoisuuden 
edellytykseksi, silloin julistettaisiin valtaosa maailman suurim- 
mista neroista kelvottomiksi ja kykenemättömiksi valtion 
asioista päättämään. Suurin osa maailman papistoa olisi kyllä 
valmis kieltämään Jeesus Natsarealaiselta, jos hän taas 

köyhänä julistajana saapuisi keskuuteemme, sen siveellisen 
arvon, joka valtiollisesti äänioikeutetuilta vaaditaan. 

Eräs ehdotus on tehty, jota ei voine puolustaa edes 
poliittisella tarkoituksenmukaisuudellakaan, nimittäin lisä-ää- 
nien antaminen iän perusteella. Mitä se ketään hyödyttäisi, 
kun vasemmistolainen vanhenee vuosissa yhtä nopeasti kuin 
oikeistolainenkin. Ja mikään muu kuin poliittinen hyötylaskel- 
ma, joskin väärän tuloksen antava, ei tämän ehdotuksen 
takana voi olla. 

Kun tässä on käsitelty eräitä äänioikeuden uudistamiseksi 
esitettyjä ohjelmia, ansaitsee myös maininnan tunnetun 
kirkollisen autuudensäännön: "Kun raha kirstuun kilahtaa, 
niin sielu taivaaseen vilahtaa" siirtäminen politiikkamme 
vihreille laitumille ja sen mukaan tehty ehdotus äänioikeusra- 
han (Smk 25: — ) käytäntöönottamisesta. Ehdotus ansaitsee 
todellakin maininnan. Muuta ei. 

On hyvin kyseenalaista, tokko edelläkuvatulla pyrkimyksillä 
vaalioikeuden rajoittamiseksi omaisuus- ja tulosensuksien 
perusteella on enää lainkaan ajankohtaista valtiollista merki- 
tystä. Kieltämättä ne sisältävät nk. vanhoillisen ohjelman 
äänioikeusolojen muuttamiseksi, mutta vanhoillisuus ei tällä 
hetkellä ilmeisestikään ole maailmassa se tekijä, joka ohjaisi 
valtakuntien politiikkaa. Vanhoillisuus meidän päivinämme on 
mitä puhtainta taloudellista liberalismia ja se rakentuu 
individualistiselle maailmankäsitykselle. Mutta nykyisiä valtiol- 
lisia uudistusliikkeitä sen sijaan värittää kollektivismi; ne 
näkevät erään päävastustajansa juuri taloudellisen liberalismin 
kannattajissa ja ne hylkäävät jyrkästi vanhoillisten äänioikeus- 
oloja tarkoittavat suunnitelmat. Siellä, missä uudistusliikkeet 
ovat päässeet valtaan, ne laskevat pääasiallisen tukensa 
varsinaiseen työväestöön ja keskiluokkaan, joten ne eivät voi 
äänioikeusoloja uudistaessaan menetellä siten, että niiden 
omat kannattajat jäisivät vaalioikeutta vaille. Mutta toiselta 
puolen ne eivät voi luottaa jatkuvaan valta-asemaansa ilman 

sen turvaavaa vaalijärjestelmää. Sellainen on keksittykin: 
korporatiivinen edustus. Se merkitsee sitä, että jokainen 
ammattiryhmä saa valita keskuudessaan päälukuaan tai 
merkitystään vastaavan määrän edustajia kansanedustukseen. 
Se tietää toisin sanoen sitä, että valtiovalta ryhmittää valitsijat 
ennen vaaleja, eikä jätä heille vapautta määrätä ryhmittymises- 
tään itse vaaleissa. Tämä edustustapa jättää kansanedustuksen 
täydelleen hallitusvallan johdon ja kontrollin alaiseksi sen 
vuoksi, että valtio on diktatuurimaissa alistanut ammattikun- 
nat ehdottomaan ja välittömään määräysvaltaansa. Mutta 
myös demokraattisissa maissa on ammattikuntaedustuksen 
voimaansaattamista lämpimästi puolustettu. Meillä se ei 
ainakaan nykyisissä oloissa voine muodostua miksikään 
edistysaskeleeksi, eikä se olisi edes järjestettävissäkään, kun se 
vaatii pohjakseen hyvin organisoidut yleiset ammattiliitot, ei 
yksin työväestön keskuudessa. 

Lopputuloksena tästä äänioikeuteen kohdistuvia muutos- 
suunnitelmia vain pääkohdissa tarkastelevasta katsauksesta 
olisi siis esitettävä, että äänioikeusolomme eivät normaalitilan- 
teessa kaipaa korjauksia muuta kuin mahdollisesti joissakin 
toisarvoisissa yksityiskohdissa. Toisin on asianlaita sellaisissa 
oloissa, joissa demokratian itsepuolustustoimenpiteet valtioelä- 
mässä esiintyvien sairausilmiöiden vuoksi on tilapäisesti 
ulotettava äänioikeuden alalle saakka, josta Herra meitä 
varjelkoon. 

On todella kuvaavaa valtiollisen ajattelumme ahdaskatseisuu- 
delle, että nimenomaan äänioikeutta koskevat kysymykset ovat 
olleet meillä tavantakaa vilkkaankin pohdinnan ja lainsäädän- 
nöllisen korjailutyön kohteena, vaikka ilmeistä on, että niillä 
linjoilla ei demokratiamme henkeen ja ulkoasuun saada 
muutoksia, tahdottiinpa niillä sitten demokratiaa vahvistaa tai 
sitä heikentää. Sensijaan kysymys vaalitavasta, jolla on 
oleellisesti aivan toinen arvo ja merkitys valtioelämän yleistä 

suuntaa koskeville ratkaisuille, on jäänyt huomiotta aivan 
viime vuosiin saakka. Valtiollisen ajattelutapamme pintapuoli- 
suutta se vain todistaa, että jokin vähäinen kauneusvirhe on 
sitä järkyttänyt, kun sen sijaan mahdolliset rakennevirheet 
eivät ole johtuneet sille mieleenkään. Vasta aivan viime 
vuosina, kuten sanottu, kysymykseen vaalitavasta on kiinnitet- 
ty huomiota. Tässäkin esityksessä olisi syytä valtiollisten 
vaaliemme toimittamistapaan tarttua perinpohjaisestikin, 
mutta kun niin hyvin maisteri Jussi Teljon kirja "Yhdenmie- 
hen vaalipiirit vaiko suhteelliset vaalit?" kuin myös kansane- 
dustaja Uuno Hannulan asiaa kosketellut eduskuntapuhe ja 
sen johdosta julkisuudessa virinnyt sanomalehtikeskustelu 
ovat aikaansaaneet varmaankin sen, että kysymys ainakin 
poliittisia olojamme seuranneille henkilöille lienee verrattain 
tuttu, tyydymme esittämään seuraavassa vain eräitä mielestäm- 
me erikoisen tehostuksen arvoisia näkökohtia siitä. 

Voimassaoleva valtiollinen vaalilainsäädäntömme on omak- 
sunut suhteellisten vaalien systeemin, so. samassa vaalipiirissä 
on useampia täytettäviä edustajansijoja, jotka jaetaan vaaliliit- 
toutumien ja ehdokkaiden välillä suhteellisesti niiden saamien 
äänimäärien mukaan. Toinen vaalisysteemi, joka on vallalla 
mm. Englannissa, Yhdysvalloissa ja Ranskassa, on enemmistö- 
vaalitapa, jonka mukaan kussakin vaalipiirissä on vain yksi 
täytettävä edustajansija, joka joutuu enimmät äänet saaneelle 
ehdokkaalle. Näiden vaalitapojen välillä on huomattava ero: 
enemmistövaalit suosivat suuria puolueita ja pakottavat 
poliittisen elämän suuriin ryhmityksiin, suhteelliset vaalit 
sallivat usein hyvinkin pienien mielipidesuuntien edustuksen 
ja sillä tavoin suosivat puoluepirstaantumista. 

Kumpi vaalitapa on oikeampi, se johtuu suurelta osalta siitä, 
mikä asetetaan vaalien tehtäväksi. Jos vaalien tehtävänä on 
saada kansanedustus, joka sisältää kaikkein vähäisimpienkin 
mielipidesuuntien edustajia ja siten jäljittelee kaikkia niitä 
kohoutumia ja syvänteitä, joita poliittisen elämän maastossa 

on, niin silloin suhteelliset vaalit ovat ilmeisesti ainoa oikea 
muoto. Mutta jos vaalien päätehtäväksi asetetaan toimiky kyi- 
sen parlamenttienemmistön aikaansaaminen, silloin monissa- 
kin valtiollisissa olosuhteissa vain enemmistövaalit voivat antaa 
toivotun tuloksen. 

Edellä esitetty ohje vaalitapojen arvostelemiseksi tietäisi sitä, 
että väitteet toisen tai toisen vaalitavan ehdottomasta 
paremmuudesta eivät voi pitää paikkaansa. Asianlaita onkin 
niin. On välttämätöntä, ennen kuin eri vaalitapojen keskinäistä 
arvojärjestystä käydään määräämään, että tunnetaan ne 
historialliset, valtiolliset ja taloudelliset olosuhteet, joihin 
vaalisysteemin on liityttävä, tunnetaan ne vaatimukset, jotka 
vaaleilla on kyettävä täyttämään. Suhteelliset vaalit, jotka hyvin 
menestyvät yhdessä maassa, voivat olla täysin epäonnistuneet 
sen naapurimaassa; vieläpä samassa maassa voi eri aikoina eri 
vaalitapa osoittautua paremmaksi. 

Kun tässä lausutun mielipiteen mukaisesti käymme tar- 
kastelemaan kummankin esitetyn vaalisysteemin soveltuvai- 
suutta oloihimme, niin ei tarvitse kovinkaan yksityiskohtaises- 
ti seurata valtiollista elämäämme eikä hyvinkään tarkasti 
kuunnella yleisen mielipiteen arvostelua siitä, kun voimme 
panna merkille, että toimikykyisen eduskuntaenemmistön 
puute on syynä useimpiin niistä epäkohdista, joista suomalais- 
ta demokratiaa syytellään. Olkoonkin, että esitetyissä moitteis- 
sa ei kuvastu monestikaan objektiivisuus tai edes halu siihen, 
niin kuitenkaan ei niistä sangen monilta voi kieltää tiettyä 
asiallista oikeutta. Mutta silloin voidaan myös sanoa, että 
epäkohdat viime kädessä joko suorastaan aiheutuvat tai tulevat 
mahdollisiksi sen takia, että eduskunnassamme ei ole vielä 
tähän mennessä yhtenäkään vaalikautena ollut pysyväistä, 
toimikykyistä enemmistöä, joka olisi voinut lainsäädännössä ja 
eduskunnalle kuuluvassa hallinnon kontrolloimisessa noudat- 
taa varmaa ja määrätietoista suuntaa. Ja ennen kaikkea pysyvä 
eduskuntaenemmistö olisi ollut välttämätön parlamentaaristen 

hallitustemme tukemiseksi, ettei niiden olisi ollut pakko 
kaikenlaisia "Vaskurin juttuja" varoen turvautua nuoralla- 
tanssijan avuihin. 

Hallituspolitiikkamme epävarmuus ja epäselvyys on lyönyt 
leimansa koko poliittiseen elämäämme. Valtiollinen tilanne on 
kehittynyt sellaiseksi, että ainoastaan elimellisesti yhtenäiseen 
eduskuntaenemmistöön nojautuva vakavasti istuva hallitus voi 
kohottaa demokratiamme arvovallan sellaiseksi, että demokra- 
tiaa vastaan vehkeilevät ainekset kyetään pitämään kurissa. 
Poliittisten myrskykeskusten ennustamaa vaaraa ei ole syytä 
ajatuksissaan suurennella, kun maan asujaimiston suuren 
enemmistön demokratialle uskollinen mieliala on tunnettu, 
mutta sekin levottomuuden tila, missä nyt elämme, vaatii 
maahan määrätietoisesti toimivan esivallan, josta varmasti 
tiedetään, mitä se tekee ja mistä se on löydettävissä, esivallan, 
joka ei huoju jokaisen eduskuntakeskustelun mainingeissa. 
Nykyisissä oloissa eritoten kaipaa maa kuria, jonka alle se kyllä 
on valmis alistumaan tietäessään kurinpitäjät kansan mielipi- 
teen toteuttajiksi. Nämä poliittisen epävarmuuden vuodet ovat 
meille opettaneet, että demokratia tarvitsee kokoonpanoltaan 
yhtenäisen, jatkuvan ja lujan hallitusvallan. 

Mutta suhteellinen vaalitapamme, sen kokemuksen perus- 
teella, mikä siitä on saatu, ei näy tulevaisuudessakaan voivan 
antaa meille eduskuntaenemmistöä, joka kykenisi ylläpitä- 
mään yhtenäisen ja pysyväisen hallituksen. Poliittinen 
pirstoutuminen näyttää päinvastoin yhä suurenevan ja sen 
mukaan enenee maalle vahingollinen poliittinen keinottelu 
hallituskysymyksen yhteydessä. 

On varsin luonnollista, että poliittisen elämämme kehitys on 
tämä, koska hallitusvallan lujuuteen ei voimassaolevaa 
vaalilainsäädäntöämme valmistettaessa ja vahvistettaessa kiin- 
nitetty lainkaan huomiota. Kun palautamme mieliimme 
vuoden 1906 poliittiset olosuhteet, tämä käy hyvin ymmärret- 
täväksi. Suuriruhtinaanmaa oli vast'ikään vapautunut raskaas- 

ta venäläistyttämiskaudesta, ja sen antamat kokemukset ja 
varoitukset löivät leimansa koko siihen lainsäädäntötyöhön, 
joka uuden valtiollisen vapauden perustukseksi suoritettiin. 
Maalle haluttiin luoda sellainen korkein edustuslaitos, joka 
ehkä tulevien pahojen päivien aikana voisi, kansan kaikkia 
kerroksia ja vähäisimpiäkin mielipidesuuntia edustaen, puhua 
todella koko kansan nimissä, kuvastaa peilin tavoin uskollisesti 
kansakunnan tahtoa. On epäämätöntä, että se myötätunto, 
mitä Suomea kohtaan ulkomailla oli sortovuosina osoitettu, on 
vaikuttanut vaalilakimme sisältöön, sillä voitiin laskea, että 
ulkomainen mielipide voitaisiin vastedeskin saada helpommin 
Suomen puolelle, mikäli väkivaltaa vastassa olisi yksimielisenä 
sellainen eduskunta, jossa olisivat edustettuina maan kaikki 
virtaukset eikä vain muutama suurpuolue. 

Vaalilain valmistelutöistä tämä käsityskanta käy esille. Prof . 
Hermanssonin puheenjohdolla toiminut eduskunnanuudista- 
miskomitea lausuu mietinnössään helmikuun 28 päivältä 1906 
mm. seuraavaa: 

"Eduskunnan tulee — — — antaa kuva kansasta 
kokonaisuudessaan ja ilmituoda siinä esiintyvät eri pyrkimyk- 
set ja harrastukset. Maissa, joilla on ulkonainen valta-asema, 
voi pääpaino olla siinä, että kansaneduskunnassa on 
lukumäärältään vankka enemmistö, meillä sitä vastoin on 
ennen muuta tärkeää, että kaikki ovat mukana ja ettei 
sentähden harvalukuisempiakaan aateryhmiä estetä ottamasta 
osaa eduskuntaan ja sen työhön." 

Ne vaatimukset, jotka tässä kansaneduskunnalle asetetaan, 
ovat tyypillisesti rajoitetulla ja sellaisenakin helposti näennäi- 
seksi joutuvalla autonomialla varustettua suuriruhtinaanmaata 
varten tarkoitetut. Mutta itsenäinen valtakunta asettaa 
valtioelämänsä perustekijöille toiset vaatimukset. Käytäntö on 
meillä osoittanut, että vaikka meiltä puuttuukin "ulkonainen 
valta-asema", kansaneduskuntamme menestyksellisen toimin- 
nan välttämätön ehto meilläkin on lukumäärältään vankka 

enemmistö eduskunnassa. Siihen on pyrittävä ja sitä varten on 
vapauduttava, kuten eräässä aikaisemmassa luvussa olemme 
esittänyt, valtiollisen epäitsenäisyyden ajan etupäässä valtiollis- 
ten välttämättömyyksien luomasta poliittisesta ideologiasta ja 
sen ilmenemismuodoista. 

Jos me jäämme odottamaan valtiollisten ryhmitysten 
vähittäistä kehittymistä siihen suuntaan, että pysyvä eduskun- 
taenemmistö olisi suhteellisen vaalitavankin vallitessa syntyvä, 
niin saattaa kurjen kuoleminen sattua ennen suon sulamista. 
Ilman valtiovallan ohjaavaa kättä eivät yhteiskunnalliset, 
taloudelliset ja valtiolliset ryhmitykset oma-aloitteisesti yleensä 
kykene muuttumaan valtiotarkoituksen vaatimusten mukaises- 
ti, ja siksi niiden on demokraattisen itsekurin nimessä luotava 
edellytys tähän. Niiden on oltava valmiit korjaamaan se virhe 
valtioelämämme organisaatiossa, joka on tuonut mukanaan 
lyhytikäiset hallitukset, ja se virhe löydetään vaalitavastamme. 
Enemmistövaalien avulla voidaan eduskuntaan saada vakava, 
toimikykyinen enemmistö ja sen turvin pystyttää maahan 
yhtenäinen, selväsuuntainen ja rohkeaotteinen hallitus. 

Siksi on maassamme siirryttävä enemmistövaaleihin kansan- 
edustajia valittaessa. Suhteellinen vaalitapa, niin oikea ja 
tarkoituksenmukainen kuin se olikin Venäjän yhteydessä 
eläessämme, on itsenäisyytemme aikana osoittautunut kykene- 
mättömäksi luomaan hallitusvallalle sen ehdottomasti tarvitse- 
maa arvovaltaa ja lujuutta, ja siksi siitä on luovuttava. 

Käsitys enemmistövaalitavan tarkoituksenmukaisuudesta ei 
ole tämän kirjoittajalle mikään uskon asia, jommoiseksi 
tämäkin asia, puolesta ja vastaan, näytään erinäisillä tahoilla 
käsitetyn. Myönteisten ja kielteisten syiden vakava pohtiminen 
on antanut sen lopputuloksen, että enemmistövaalien avulla 
voitaisiin monesta demokratiamme puutteellisuudesta vapau- 
tua. Tässä ei ole tarkoituksena, kuten edellä mainittiin, käydä 
yksityiskohtaisesti asiaa käsittelemään, on tyydyttävä vain 
esittämään pari näkökohtaa, nekin vaalitavan vaikutuksesta 

poliittiseen elämäämme yleisesti. 

Valtiollisen elämän kuohuntatilassa, sellaisessakin, joka 
parhaillaan on kestämässä, on mielipiteiden kehitykselle 
terveellistä, jos esille tulee jokin yleiseltä laadultaan ensiarvoi- 
sen tärkeä kysymys, joka ei kuitenkaan ole missään 
välittömässä eikä välillisessäkään yhteydessä niiden kiistakysy- 
mysten kanssa, jotka siihen asti ovat olleet keskeisinä 
poliittisessa elämässä, nostattaneet intohimoja ja kiihottaneet 
ihmisiä ja joukkoja toisiaan vastaan. Mutta jos tähän 
kysymykseen liittyy vielä koko valtiollisen elämän rakenteelli- 
nen muutos, kuten vaalitavan muutos tyypillisesti on, niin olisi 
sen ilmaa puhdistava vaikutus sitäkin suurempi. Rakenteen- 
muutos pakottaisi kaikki poliittisessa elämässä esiintyvät 
ryhmitykset ja yksityiset uuteen asennoitumiseen, josta olisi 
seurauksena, että monetkin ennen uudistusta esillä olleista 
ristiriidoista väistyisivät taka-alalle uusien suhteiden ja 
suhtautumisten työntäminä. Rakenteenmuutos saisi aikaan 
sen, että entisestä puolue- ja vaalitaktiikasta olisi luovuttava, ja 
varmaa on, että se riistäisi kovan pohjan jalkojen alta 
moneltakin viimeaikaisen parlamentarismimme pahennuksen 
kiveltä ja lankeemuksen kalliolta. Koko valtiollinen elämämme 
pakotettaisiin uuteen uomaan, se johdettaisiin sellaisille 
kartoittamattomille vesille, joissa eteenpäinpääsy — ainakin 
aluksi — ei kävisikään mahdolliseksi niin yksinomaisesti omiin 
voimiin luottaen kuin nykyisillä tottumusten ja ennakkoluulo- 
jen viitoittamilla reiteillä. Seurauksena olisi tietyssä mielessä 
suurempi sovinnollisuus kuin tähän asti. Ja on ilmeistä, että 
tällainen periaatteellisesti tärkeä rakenteenmuutos saisi vielä- 
kin suuremman kantavuuden sen vuoksi, että se aiheuttaisi 
koko valtiollisen ajattelutavan muutoksen itsenäisyytemme ja 
kansakuntamme yleisen menestyksen vaatimuksia huomioon- 
ottavaksi ja niille rakentavaksi. Oikea aika tällaiseen ajatteluta- 
van muutokseen olisi meillä ollut vuonna 1918, mutta silloin 
oli sen estävänä tekijänä silloisten johtavien poliitikkojemme 

kehittämä kuningasseikkailu, puhumattakaan nyt kansalaisso- 
dasta, jota ilman — hyvät sosialistit! — itsenäisyytemme olisi 
hyvin ollut saavutettavissa. 

Meillä on valitettu — eikä todellakaan syyttä — valtiollisten 
johtajien puutetta. Se on pantava suurelta osalta suhteellisen 
vaalitavan ja siitä aiheutuneen hallitusvallan horjuvaisuuden 
ja vaihtelevaisuuden syyksi. Kun koko hallituspolitiikkamme, 
ja siihen liittyen myöskin eduskuntapolitiikkamme, on 
kehittynyt sellaiseksi, että poliitikon menestyäkseen ja 
voidakseen tehokkaasti valtioelämässä edistää niitä katsomuk- 
sia ja pyrkimyksiä, jotka ovat hänelle läheisiä 1 , täytyy olla 
valmis ottamaan huomioon mielipiteitä yhtäältä ja toisaalta ja 
tarpeen tullen muuttamaan niiden mukaan kantaansakin, etsiä 
yhteyksiä mitä vaihtelevimpiin piireihin, "suhtautua" mitä 
erilaatuisimpiin ihmisiin ja asioihin, kieltää itsensä ja 
ystävänsä, vieläpä tiukan tullen periaatteensakin, lyhyesti 
sanoen tasapainotaiteilla alituisesti heiluvalla pohjalla, hän ei 
voi sitä kaikkea tehdä menettämättä tietyssä määrässä 
itsenäisyyttään. Näin on varmasti "systeemi" tärvellyt 
montakin hyvää valtiollisen johtajan ainesta. Ne, jotka taas 
eivät ole tähän poliittiseen peliin, vaikkapa siinä ovatkin olleet 
mukana, antautuneet, mutta joista ei sittenkään ole valtiollisia 
johtajia kasvanut, saavat uskoa, ettei heissä olisi ollut ainesta 
siihen missään olosuhteissa. 

Valtiollinen johtaja vaatii lujan luuston. Suomalainen 
politiikka ei ilmeisestikään kehitä selkänikamien säilymistä 
siinä asennossa, mihin ne Luoja on luonut. 

Jos enemmistövaalit luovat mahdollisuuden lujiin hallituk- 
siin, silloin muuttuu koko poliittinen ilmapiirimme ja 
parlamentaarinen ryhmä- ja yksilötaktiikka. Poliitikkojen 
itsenäisyys kasvaa, ja me saamme mitan täyttäviä valtiollisia 



Tällä ei tarkoiteta sananlaskua "oma suu on lähempänä kuin kontin suu", joka valitettavan monelle poliitikolle, 
niin meillä kuin muuallakin, on kehittynyt suorastaan ohjelauseeksi. 

johtajia, vaikkakaan emme ehkä enää Herran valitsemia 
kansanjohtajia. 

Kuitenkin on väärin esittää asia siten, että enemmistövaalita- 
valla olisi ainoastaan valopuolia. Monenkin enemmistövaali- 
maan valtioelämän kokemukset viittaavat päinvastoin siihen, 
että tämä vaalitapa tuo ajan mittaan mukanaan omat 
puutteellisuutensa ja heikkoutensa sekä synnyttää uudet 
poliittiset vastakohtaisuudet. Mutta vaikka nämäkin seikat 
otetaan huomioon, niin tällä hetkellä olisi meillä Suomessa 
parhain keino poliittisten olojen tervehdyttämiseksi siirtymi- 
nen enemmistövaalitapaan, yhden miehen vaalipiireihin. Ja 
jos vielä väittäisimme, että vaalitapa olisi aika ajoittain, sitten 
kun voimassaolevan vaalitavan epäkohdat alkavat jo tuntua 
liian tutuilta, vaihdettava toiseen, ei siinä olisi pilaa toistakaan 
puolta. 

Tässä yhteydessä sopii mainita, että monissa Euroopan 
maissa, eritoten Balkanilla, on eduskuntaenemmistön synty- 
mistä pyritty helpottamaan siten, että suhteellisesti suurin 
puolue saa vaalilaskennan jälkeen määrätyn luvun lisäedusta- 
jia, so. suurimmalle puolueelle annetaan jonkinlaista voitto- 
osinkoa siinä tarkoituksessa, että siitä tulisi eduskunnassa 
ehdottoman enemmistön omaava puolue, vaikka se ei olisi 
vaaleissa saanutkaan sellaiseen riittävää äänimäärää. Tällainen 
vaalitapa oli fasisteilla voimassa silloin, kun he vielä eivät olleet 
ainoa puolue eivätkä olisi muuten voineet saada ehdotonta 
enemmistöä edustajakamariin. Tästä keinotekoisesta vaalita- 
vasta meillä tuskin on oppimista. 

Jos meillä vaalitapaa käydään muuttamaan, silloin sopii 
ottaa esille kysymys edusta janluvun vähentämisestä. Irrallise- 
na kysymyksenä sillä lienee tuskin merkitystä. Eduskunnanuu- 
distamiskomitea, johon edellä viittasimme, näyttää itsekin 
pitäneen 200 edustajaa varsin korkeana määränä, koskapa se 
ilmoittaa ohjeekseen ottaneensa, että edustajaluku on 
asetettava mieluummin liian suureksi kuin liian pieneksi, jotta 

eri aatesuunnat siten helpommin voisivat tulla edustetuiksi. 
Kun tällä näkökohdalla ei enää ole sitä merkitystä kuin 
eduskuntamme luomisen aikana, ja kun sen tehostaminen 
tietää valtiohallintomme tehon heikentämistä, on siitä täysi syy 
luopua. Kuitenkaan ei edustajalukua voine harvaan asutussa 
maassamme vaalitavan muutoksen yhteydessäkään vähentää 
kovinkaan suuressa määrässä. Ehkä 150 ja 125 edustajaa olisi 
tarkoituksenmukainen lukumäärä. 

Lopuksi lienee syytä mainita, että enemmistövaalitapaan 
siirtyminen valtiollisissa vaaleissa ei suinkaan vaadi suhteellisis- 
ta vaaleista luovuttavaksi kunnallisissa vaaleissa. Kunnallisen 
hallinnon organisaatio on niin perin juurin toinen kuin valtion 
hallinnon organisaatio juuri siltä osalta, johon vaalitapa 
pääasiassa kohdistaa vaikutuksensa, että oikeinta on pysyvästi 
säilyttää kunnallisissa vaaleissa suhteellinen vaalitapa, vaikkapa 
siitä valtiollisissa vaaleissa luovuttaisiinkin. 

LOPPUSANAT 



Hallitusmuotomme mukaan tulee valtion yleistä hallitusta 
varten asetetun valtioneuvoston jäsenten nauttia eduskunnan 
luottamusta, so. vastoin eduskunnan tahtoa ei maan hallitus, 
valtioneuvosto, tai sen yksityinen jäsen voi hoitaa korkeaa 
tehtäväänsä. 

Eduskunnan toimivalta ei näinollen rajoitu ainoastaan 
lainsäädäntöön ja maan hallinnon ja oikeudenhoidon 
jälkikontrolliin, mikä tapahtuu hallituksen, oikeuskanslerin ja 
eduskunnan oikeusasiamiehen eduskunnalle jätettävien kerto- 
musten tarkastuksen ja käsittelyn muodossa, vaan sillä on 
suoranaisempi mahdollisuus vaikuttaa noudatettavaan halli- 
tussuuntaan ja välillisesti yksityiskohtaisiin hallitustoimiinkin. 

Eduskuntamme on kieltämättä ollut selvillä mahdollisuuk- 
sistaan "komentaa" hallituksia. Epäluottamuslauseet eivät ole 
suinkaan olleet epätavallisia, ja hallitusten lyhytaikainen 
elämä, silloinkin kuin se parhain on ollut, on tuska ja vaiva 
ollut. Ei ole ihmeteltävää, jos niissä piireissä, jotka panevat 
demokratian syyksi kaiken valtiollisen sekavuutemme, on 
hallitusvallan vaihtelevaisuuteen viitaten kohotettu iskusanat 
"luja hallitus" demokratian pään menoksi. Väitetään, että 
kansanvalta on kykenemätön maata hallitsemaan, koska se ei 
tahdo eikä voi perustaa maahan lujaa hallitusta. 

Mutta "lujaa hallitusta" huutamalla ei demokratiaa 
horjuteta. Sillä demokratia itse juuri pyrkii pysyviin hallituk- 
siin, ja sillä on mahdollisuuksia niihin päästä. Demokratia on 
järjestystä. Järjestys vaatii, että maassa on sellainen hallitusval- 
ta, että niinhyvin maan asukkaat samoin kuin valtion 
virkamiehetkin tietävät, mistä maan asiat johdetaan ja minkä 
periaatteiden mukaan se tapahtuu. Vain pysyväinen ja 
yhtenäinen hallitus voi tämän vaatimuksen täyttää. Siksi 
hallitusvallan pysyväisyys ja hallitusten sisäinen yhtenäisyys, 
so. luja hallitusvalta, muodostavat demokratian erään johtavan 
periaatteen. Eikä demokratian valtionkansalaisille myöntämä 
oikeus — ja heille antama velvollisuus — määräaikaisten 
vaalien avulla ratkaista kysymys siitä, miten he tahtovat itseään 
hallittavan, ole suinkaan vastakkainen lujaa hallitusvaltaa 
koskevan vaatimuksen kanssa. Niiden yhteensovittaminen on 
vain kysymys oikeasta organisaatiosta. 

Valtiollisten olojemme kehitys osoittaa, että meillä ei voida 
toteuttaa demokraattiseen järjestykseen kuuluvaa lujan 
hallitusvallan vaatimusta suhteellisen vaalitavan vallitessa. 
Suhteellinen vaalitapa ei kykene luomaan eduskuntaan 
hallitusta tukevaa yhtenäistä enemmistöä. Suhteellisen vaalita- 
van ja parlamentarismin periaatteellistakin yhteensopivaisuut- 
ta vastaan on tehty painavia muistutuksia. Kun Saksassa v. 
1918 vallankumouksen jälkeen oli luotu suunnitelma suhteel- 
listen vaalien käytäntöönottamisesta, lausui Friedrich Nau- 
mann, saksalaisen demokratian voimakkain valtiomies 1900-lu- 
vulla, seuraavat sanat: "Suhteellisten vaalien systeemin 
seurauksena on parlamentaarisen hallitustavan mahdotto- 
muus; parlamentaarinen systeemi ja suhteellisuus eivät sovi 
yhteen keskenään." Tälle lausunnolle ei silloin omistettu 
lainkaan huomiota, mutta Saksan valtiollisten olojen myöhem- 
pi kehitys osoittaa näiden sanojen oikeutuksen. 

Luja hallitusvalta olisi — kuten edellä olemme esittänyt — 
saavutettavissa siten, että suhteellinen vaalitapamme muutet- 

täisiin enemmistövaalitavaksi, ja että maastamme luotaisiin 
suomalainen kansallisvaltio. Enemmistövaalitapa helpottaisi 
työkykyisen eduskuntaenemmistön aikaansaamista, ja kansal- 
lisvaltion luominen tervehdyttäisi demokratiamme poistamalla 
kansallisuuskysymyksen sisäpolitiikkamme keskeisimmältä 
paikalta. Se uudistaisi ruotsalaisen kansanaineksen poliittisen 
ryhmittymisen ja, hävittäen kielikysymyksen pohjalla tapahtu- 
neen yhteenliittymisen, suuntaisi sen niiden samojen aatteellis- 
ten ja taloudellisten näkökohtien mukaan tapahtuvaksi, jotka 
ovat määränneet suomalaisenkin kansanaineksen poliittisen 
ryhmittymisen. Näin olisi poistettu poliittisesta elämästämme 
se tekijä, joka ehkä kaikkein eniten heikentää demokratiaam- 
me ja vaarantaa sen tulevaisuutta, nimittäin ruotsalainen 
nationalismi. 

Inhimillisen elämän järjestelyjä yleensä on tarkastettava 
kuitenkin siitä näkökulmasta, että sellaista viisasten kiveä ei 
löydy, jolla kaikki voitaisiin luoda virheettömäksi. Vain 
yksinkertainen ajatus voi turvautua harhakuvitelmaan, että 
taivas laskeutuu maan päälle, jos poistetaan yksi "systeemi" ja 
luodaan toinen sen sijalle, jos saadaan "Jumalan valitsema 
kansan johtaja" maata holhoomaan, jos luodaan sirpin ja 
vasaran valtakunta tms. Par hainkin järjestelmä kompastuu 
täydellisyyteen pyrkiessään ihmiseen. Tämä tietoisuus vel- 
voittaa demokratian kiinnittämään vakavaa huomiota kansa- 
laisten valtiolliseen kasvattamiseen. 

DEMOKRATIA JA PERUSOIKEUDET 



Vastaukset prof . Antti Eskolan 
ja prof. Jan-Magnus Janssonin kysymyksiin 



MUUTOKSET DEMOKRATIAN 
SISÄLLÖSSÄ 



KYSYMYS: 

Millaisia muutoksia demokratian sisällössä on tapahtunut tai on 
tapahduttava nykyisten ja odotettavissa olevien yhteiskuntamuutosten 
seurauksena? Tarvitaanko demokratian itsepuolustusta tänään ja jos 
tarvitaan niin millaista? 

VASTAUS: 

Suurimmat jokaista kansalaista koskevat muutokset ovat 
tapahtuneet tuotantotekniikan kehityksen seurauksena. Muu- 
tokset ovat niin valtavia, että täydellä syyllä puhutaan 
teknologisesta vallankumouksesta. Yhteiskunnallisesti nämä 
teollisuuden ja muun tuotannon muutokset aiheuttavat 
ihmisyhteisöjen monimutkaistumista ja byrokratisoitumista. 
Perinteisesti vapaatkin ammatinharjoittajat kuten maanviljeli- 
jät ovat joutuneet taloudellisten keskusorganisaatioiden 
rivimiehiksi, tosin ainakin muodollisesti suurin päätäntäoi- 
keuksin. Näinkään hyvin eivät asiat ole monilla muilla 
työaloilla, teollisuudessa, kaupassa ja toimisto-organisaatiossa. 

Teknologisen vallankumouksen ilmauksena tai seurauksena 
voidaan pitää teollisuuden keskittymistä jättiyhtiöiksi. On 

arvioitu, että vuonna 1980 omistaa 300 kansainvälistä 
suuryhtiötä 80 prosenttia länsimaiden pääomasta. Kehitys 
länsimaissa kulkee kohti keskittymistä, kohti jättiläisyrityksiä, 
kohti pienyritystoiminnan edellytysten kaventumista. Tämä 
johtuu koneistumisesta, automaatiosta, markkina-alueiden 
laajenemisesta. Tuotanto käy kannattavammaksi teollisuuden 
työskennellessä rationalisoidusti, suuria sarjoja valmistaen. 
Täten oletetaan hyödykkeitä voitavan tuottaa runsaammin ja 
halvemmalla. Asiantuntijat ovat yksimielisiä suuryhtiöiden 
vaikutuksen vastustamattomasta kasvattamisesta, mutta eivät 
ole yksimielisiä siitä, että tuotannon ja jakelun keskittyneet 
jättiläisorganisaatiot aina tehostaisivat tuottavuutta tai aikaan- 
saisivat kustannussäästöjä. 

Olkootpa teknis-taloudellisten muutosten taloudelliset siu- 
naukset miten hienoja tahansa, kehityksen vaikutus poliittisen 
demokratian toimintakykyyn on vähintäänkin arveluttava. 
Uskon, että demokratialla on nyt edessään voimakkaasti 
kärjistyviä ongelmia, jotka osittain kantavat samaa leimaa kuin 
miessukupolvi sitten, osittain aiheutuvat uusista silloin vasta 
kehkeytymässä olleista yhteiskunnallisista häiriöistä. 

1930-luvulla näyttivät fasismin tyyppiset diktatuurivoimat 
siinä määrin tunkeutuvan esiin kansalaisten enemmistön 
harjoittaman demokraattisen hallinnon ulkopuolelta, että 
normaali parlamentaarinen vallankäyttö näytti ainakin eräissä 
olosuhteissa riittämättömältä toteuttamaan väestön enemmis- 
tön tahtoa. Niinhän kävikin, että Euroopan keskeisten 
yhteiskuntien parlamentarismi ei kestänyt, ja tappiot, joita 
syttyneen maailmansodan jälkeen laskettiin vuonna 1945, 
olivat raskaat. 

Demokratian kehitysvaatimus tunnustetaan tänään paljon 
yleisemmin kuin 1930-luvulla. Kuitenkaan ei vielä ole yleisesti 
tajuttu, että edustuksellinen, parlamentaarinen demokratia ei 
enää ole riittävä kansanvaltaisen kontrollin toteuttamiseen. 
Nykyaikaisissa teollistuneissa yhteiskunnissa operoi sekä 

kunkin yhteiskunnan sisällä että kansainvälisesti, usein yli 
valtioiden kontrollivallan, valtavia tiukasti keskitettyjä talou- 
dellisia koneistoja, joiden poliittinen voima ei ole mitätön. On 
tarpeen ottaa vakavasti presidentti Eisenhowerin varoitus, 
jonka hän virasta lähtiessään esitti tuotannollisten jättiläisorga- 
nisaatioiden paisuvasta vallasta. Asian periaatetta ei muuta se, 
että Amerikan oloissa hän kohdisti varoituksensa erityisesti 
sotilasvallan ja teollisuusvallan blokkiin. 

Ehkä asiat eivät mene aivan niin pahasti kuin monet 
pelkäävät, mutta olisi vastuutonta sivuuttaa pelkkänä säikytte- 
lynä ne ennusteet, joiden mukaan kansainvälisen yhdentymis- 
ja keskittymiskehityksen seurauksena demokraattinen kont- 
rolli menettää yhä enemmän otettaan sekä yhteiskuntien 
sisäisissä asioissa että kansainvälisissä. Asian voi sanoa myös 
niin, että yhteiskuntien, kylien ja kotitalouksien sisäiset asiat 
ovat tulleet pysyvän kansainvälisen vallankäytön piiriin. 
Suureksi osaksi riippumatta siitä, miten kukin pieni kansa 
erikseen suhtautuu maailmaan ja miten eteviä tai huonoja 
ministereitä sillä on, syntyy kovia kehityspaineita siihen 
suuntaan, että esim. kainuulaisen pienviljelijän tai pienyrittä- 
jän kohtalot ohjautuvat paitsi Kainuun myös koko Suomen 
ulkopuolelta, kansainvälisen markkinatalouden voimakeskuk- 
sista. Ja niissä puitteissa demokraattinen vaikutusmahdollisuu- 
temme voi painua jokseenkin etäiseksi. 

Keskitettyjen koneistojen kontrollointiin tuotantoelämässä, 
yhdyskuntasuunnittelussa, valtakunnansuunnittelussa ja kan- 
sainvälisessä suunnittelussa tarvitaan parlamentarismin, edus- 
tuksellisen demokratian tueksi ja täydennykseksi suoran 
demokratian muotoja. On lyhytnäköistä yrittää leimata suoran 
demokratian vaatimusta maolaisuuden, uusvasemmistolaisuu- 
den tai populismin nimilapuilla. Ongelma on tulossa esiin 
paljon yleismaailmallisempana. Myös liberaalit, oikeistolaiset 
ja ns. poliittisesti sitoutumattomat politiikan tuntijat alkavat 
analysoida aikaisempaa täsmällisemmin demokratian nyky- 

muotojen vanhentuneisuutta ja välittömän kansalaisosallistu- 
misen tarpeellisuutta. Esimerkiksi kreikkalainen liberaali 
taloustieteilijä ja poliitikko Andreas Papandreou, ruotsalainen 
yhteiskuntatieteilijä Gunnar Myrdal ja amerikkalainen talous- 
tieteilijä J.K. Galbraith edustavat demokratian kritiikissään ja 
kansalaiskontrollin vaatimuksissaan samantapaista otetta kuin 
eräät äärimmäisvasemmistolaiset, vaikka muut yhteiskunnalli- 
set käsitykset ovatkin varsin erilaiset. 

Nämä eri tahoilta nykyisin esiin nousevat näkemykset 
suoran demokratian, välittömän kansalaiskontrollin välttämät- 
tömyydestä nykyaikaisessa yhteiskunnassa voidaan nähdä 
paljossa samanlaisiksi kuin mitä esittämäni demokratian 
itsepuolustuksen käsite oli sukupolvi sitten. 

Kun näen suoran kansanvallan kehittämisen välttämättö- 
mäksi demokratian itsepuolustuskeinoksi byrokratisoituneen 
teollisuusyhteiskunnan olosuhteissa, en tarkoita edustukselli- 
sen demokratian perinteisiä muotoja hävitettäviksi. Välitön 
kansalaiskontrolli, suora demokratia, kuuluu mielestäni 
yhdessä parlamentaarisen demokratian kanssa kehittyneen 
kansanvallan piirteisiin. Toinen ei voi olla toisen vaihtoehto, 
ainakaan nyt näköpiirissä olevassa tulevaisuudessa. Jos oppi 
valtion kuolemisesta toteutuu aikanaan jossakin muodossaan, 
niin se kyllä muuttaisi perinteisten mallien mukaiset poliittiset 
elimet, myös edustuksellisen demokratian, johonkin uudenlai- 
seen muotoon. Mutta määräämättömän kauas tulevaisuuteen 
näyttää nyt mahdottomalta saada mitään demokratiamallia 
toimintakykyiseksi ilman edustuksellisuuden periaatetta eli 
sitä, että kansalaiset luovuttavat päätösvaltaansa valitsemilleen 
edusmiehille. 

Jo yksin nykyaikaisen taloudellisen ja yhteiskunnallisen 
ongelmakentän monimutkaisuus tekisi täysin mahdottomaksi 
ajatella, että jokainen ottaisi kantaa jokaiseen lainkohtaan tai 
hallinnolliseen periaatepäätökseen. Tällainen suora demok- 
ratia antaisi nykyaikaisen tehokkaan joukkotiedotusvälineen 

vallitessa mahdollisuudet poliittiseen keinotteluun kansalais- 
ten pintamielipiteillä heidän todellisen intressinsä sivuuttaen. 
Pelkät mielipidetilastot ja kansanäänestykset ovat kelvottomia 
suoran demokratian välineitä kysymyksissä, joihin ei kyetä 
liittämään riittävää tietoutta päätettävästä asiasta. Joskus 
harvoin — täyttäessään tämän tärkeän ehdon — kansanäänes- 
tys on mielekäs suoran demokratian muoto. Esimerkiksi 
Suomen kansalla oli riittävä omakohtainen kokemus kieltolain 
eduista ja haitoista vuonna 1932, kieltolain oltua voimassa 
toistakymmentä vuotta ja kosketettua useimpien kansalaisten 
elämää enemmän tai vähemmän kouraantuntuvasti. Päinvas- 
taisen esimerkin tarjoaa naapurimaamme Ruotsin siirtyminen 
oikeanpuoleiseen liikenteeseen 1967. Sitä ennakkoon harkit- 
taessa tiedettiin, että kansan enemmistö vastusti tätä 
liikennepoliittista uudistusta. Poliittiset päätöksentekijät roh- 
kenivat kuitenkin toteuttaa sen. Vanhan vasemmanpuoleisen 
liikenteen säilyttäminen ainoana manner-Euroopassa olisi 
liikenteen vuosi vuodelta tihentyessä ja kansainvälistyessä 
aiheuttanut liikennekuolemien kasautumista ja paisuvia 
aineellisia vahinkoja. Nyt uudistuksen toteututtua menestyk- 
sellisesti on kansalaismielipide epäilemättä hyväksynyt asian. 

Näistä poliittisista melko harmittomista esimerkeistäkin voi 
päätellä, miten erilaisiin tuloksiin välittömän kansalaismielipi- 
teen ohjaamana voidaan kulkea. Ehkä monien mielestä niin 
erilaisiin, että olisikin parempi pysytellä vain asiantuntijavallan 
ja koetellun parlamentarismin puitteissa. Nykyaikaisten 
yhteiskuntien ongelmat ovat paljon monimutkaisempia kuin 
edellä kerrotut melkein idylliset esimerkit, ja yhä pakottavam- 
min tarvitaan hyvien ratkaisujen löytämiseksi samalla kertaa 
sekä tehokasta poliittista koneistoa että suoraa kansalaisvaiku- 
tusta. Poliittiset lupailut toimia jotenkin ilman jompaakumpaa 
ovat tulossa yhä katteettomammiksi — tai yhä kalliimmiksi 
kansalle. 

Viime vuosien kokemusten valossa olisi demokratian ja sen 

puolustuksen kannalta katsoen syytä aivan erityisesti kiinnittää 
huomiota ilmiöön, jonka voisi luonnehtia valitun luottamus- 
miehen etääntymiseksi toimeksiantajistaan. Sellainen voi 
tapahtua kansanedustuslaitoksessa ja poliittisessa elämässä 
yleensä, ammatillisen järjestön sekä taloudellisen etujärjestön 
piirissä jne. Äkillisesti syntyneet poliittiset protestiryhmitty- 
mät, korpilakot, jotka kohdistuvat enemmänkin oman 
ammatillisen järjestön johtoa kuin työnantajaa vastaan, ovat 
esimerkkejä tällaisesta etääntymisestä. 

Kysymyksessä on demokratialle välttämättömän luottamus- 
suhteen höltyminen tai häviäminen valitun ja valitsijan väliltä. 
Syyt voivat olla monia, mutta seuraus on aina sama: 
demokratian heikkeneminen. Useinkaan luottamussuhteen 
häiriytyminen ei kuitenkaan ole luonteeltaan pysyväistä, vaan 
korjaus voidaan saada aikaan ja asiat palauttaa ennalleen. Se 
edellyttää syiden rehellistä tutkimista ja havaittujen epäkoh- 
tien vilpitöntä oikaisemista. 

Länsimainen edustuksellinen demokratia perustuu puolue- 
laitokseen. Niin on asianlaita myös Suomessa. Yksikamarisen 
eduskunnan perustamisesta lähtien on eduskuntavaalit käyty 
puolueiden merkeissä, vaikka mitään lainsäädännöllistä 
pohjaa puolueiden toimintaan perustuvalle järjestelmälle ei 
ole ollut olemassa. Vasta 1960-luvun lopulla puolueiden 
keskeinen poliittinen asema lainsäädännöllisesti tunnustettiin, 
mikä merkitsi vain olemassaolevan tosiasian vahvistamista. 
Mutta siihen ei tyydytty, vaan samalla toteutettiin puolueiden 
monopoli kansan poliittisessa edustamisessa. Se tapahtui siten, 
että ainoastaan oikeusministeriön rekisteröimille puolueille 
annettiin oikeus asettaa ehdokkaita eduskuntavaaleissa. 

Tämä "reformi" on mielestäni askel taaksepäin. Samaan 
aikaan kun eri aloilla pyritään laajaan kansalaisten välittömään 
osanottoon yhteiskuntaelämän kaikilla tasoilla, on kansan 
korkein ja tärkein taloudellinen edustus monopolisoitu 
puolueille. On tietenkin myönnettävä, että vaikka ns. villit listat 

ovat olleet sallittuja, tähänastisen käytännön mukaan ainoas- 
taan puolueiden asettamat ehdokkaat ovat tulleet eduskunta- 
vaaleissa valituiksi. En muista yhtäkään tapausta, jolloin 
puolueiden asettamien ehdokkaiden ulkopuolelta olisi joku 
ehdokkaana ollut henkilö tullut valituksi valtiopäiville. Näin 
olisi ilmeisesti jatkunutkin. Nyt tähänastinen puolueiden 
tosiasiallinen yksinvalta-asema on lailla vahvistettu. Periaat- 
teessa olisi demokratia ymmärtääkseni vaatinut sitä, että 
kansalaisille olisi säilytetty puoluepäätöksistä riippumaton 
oikeus ehdokkaiden asettamiseen eduskuntavaaleissa. 

Toiselta puolen lienee paikallaan sanoa, että mahdoton 
kiivailu puolueiden ehdokasmonopolia vastaan, niin periaat- 
teellisesti oikeutettua kuin se onkin, seisoo itse käytännöllisen 
politiikan kannalta katsottuna varsin horjuvalla pohjalla. 
Kuten edellä on kerrottu, yli kuudenkymmenen vuoden 
kokemus osoittaa, että vaikka kansalaisilla on ollut oikeus ja 
mahdollisuus puolueista riippumattomien ehdokkaiden aset- 
tamiseen, kertaakaan ei eduskuntaan ole valittu ehdokasta 
puoluelistojen ulkopuolelta. 

Kysymykseen, mitä erilaisia muotoja välitön kansanvalta nyt 
demokratian itsepuolustusta ajatellen vaatisi, on mahdotonta 
vastata yhdellä kertaa. Silti voimme panna merkille, että 
yhteiskunnallinen kehitys on jo tuonut esiin uusina välittömän 
demokratian muotoina itsehallintosuuntauksia melkeinpä 
kaikissa yhteiskuntainstituutioissa : työpaikoilla, kouluissa, 
yliopistoissa ja viime aikoina myös tiedotusvälineissä, joiden 
kautta kansalaiset saavat tietonsa ja maailmankuvansa 
ainekset. On helppo nähdä vertailemalla demokratian 
laajentamispyrkimysten kannattajia ja vastustajia keskenään, 
millaisten piirien etujen mukaista tai vastaista tällainen kehitys 
on. Riippumatta tämänhetkisestä vastustuksesta on pitkän 
linjan kehitys vääjäämätöntä. Uskon, että demokratian 
itsepuolustus tulee toteutumaan painokkaimmin suoran 
kansalaiskontrollin muodoissa ja että tämä kehitys tulee 

johtamaan uusiin yhteiskuntarakenteisiin, joissa kansalaiset 
kykenevät luomaan itsehallintomuotoja joutumatta poliittisen 
organisaation anarkiaan. 

PERUSOIKEUDET JA VALTA- 
RAKENTEET 



KYSYMYS: 

Suomalaisen demokratian perustana ovat hallitusmuodon takaamat 
kansalaisten perusoikeudet. Viime aikoina on paljon puhuttu siitä, 
että eduskunta on kaikista perusoikeuksista huolellisimmin varjellut 
omaisuuden turvaa. Vähäisinkin puuttuminen omaisuuteen, kuten 
laki turvesuon pakkolunastuksesta, on vaatinut perustuslainsäätä- 
mismenettelyn, mutta esimerkiksi henkilökohtaiseen koskemattomuu- 
teen syvästi puuttuvat lait kastroimisesta ja steriloimisesta on säädetty 
tavallisessa lainsäätämisjärjestyksessä. Vastaako tämä käsitystänne 
siitä, millaisia demokraattisen yhteiskunnan perustuslakien tulee 
olla? Ellei vastaa, niin miten tilannetta mielestänne pitäisi korjata? 
(A. E.) 

VASTAUS: 

Periaatteelliselta kannalta on pidettävä erittäin tärkeänä, että 
hallitusmuotoomme on otettu perusoikeuksia koskevat sään- 
nökset. Hallitusmuodon takaamien perusoikeuksien luettelo ei 
kuitenkaan ole täydellinen, siitä puuttuu mielestäni esimerkik- 
si kansalaisen oikeus saada asunto itselleen. Tämä kysymys ei 
vuosisadan alussa ilmeisesti näytellyt valtiosäännön laatijoille 



121 



edes ongelmaa. Maaseudulla oli talollisilla ynnä torppareilla ja 
mäkitupalaisilla asuntonsa, kun taas Itä-Suomen laajalle 
itsellis väestölle riitti tilaa talollisten pirtinnur kassa. 1 Kaupun- 
keihin työnsaannin takia muuttaneet näyttivät myös ihmeesti 
saavan katon päänsä päälle. Asuntokysymys ei ollut siis sen 
arvoinen, että perustuslain laatijoilta olisi sille riittänyt 
huomiota. Muistan tukkilaiskesiltäni Kainuussa, että kun 
jätkältä kysyi, missä sinä asut, oli vastaus tavallisesti: talvella 
puussa kesällä maassa. 

Hallitusmuodossa mainittujen perusoikeuksien arvoa on 
lisäksi mitattu kovin erilaisin punnuksin. Esimerkiksi kuuluisa 
HM 6 § 2 momentissa mainittu perusoikeus: "kansalaisten 
työvoima on valtakunnan erikoisessa suojeluksessa" on 
yleisesti tulkittu vain "ohjelmalliseksi lausumaksi" vailla 
varsinaista käytännöllistä merkitystä. Vanhempien valtiosään- 
töjuristiemme käsitemaailmaan ei ilmeisesti ole mahtunut 
sellaista ajatusta, että HM 6 § 2 momentin tarkoituksena on 
velvoittaa "valtakunta" huolehtimaan siitä, että kansalaisilla 
on työtä. Miten muuten voitaisiin työttömyydestä kärsiville 
kansalaisille saada valtakunnan erikoinen suojelus kuin 
pitämällä tarpeen vaatiessa yhteiskunnan toimesta huolta siitä, 
että työtä on tarjolla ja että työssä oleville annetaan asiaan 
kuuluva työturvallisuus. Kun aikoinaan opiskelin lainoppia, oli 
HM 6 § 2 mom. auktorisoitu tulkinta se, että valtiovallan tuli 
huolehtia esteiden poistamisesta, jotta kansalainen saisi tehdä 
sitä työtä, minkä hän oli sattunut saamaan. Tämä antoi 
tosiasiassa HM 6 § 2 momentille sen sisällön, että ns. 
rikkureiden työhön ottamista ja työssä käymistä ei saanut estää 
tai häiritä. 

Eduskunta-aloitteen pohjalta on hallitusmuodon 6 §:n 2 
momentti muutettu näin kuuluvaksi: "Kansalaisten työvoima 



Isoisäni oli ennen torppariksi ylenemistään loinen, mutta hän oli sikäli hengellistä säätyä, että oli pappilan 
loinen. Niinpä isäni syntyi perheen asuessa Karttulan pappilan väenpirtissä. 



122 



on valtakunnan erikoisessa suojeluksessa. Valtiovallan asiana 
on järjestää Suomen kansalaisille mahdollisuus tehdä työtä, 
mikäli laissa ei ole toisin säädetty." Tulevaisuus näyttää, mikä 
on tämän lainmuutoksen käytännöllinen merkitys. 

Kun tarkastellaan HM.n perusoikeuksia, voidaan helposti 
havaita, että omaisuuden (HM 6 § 1 mom.) ympärille on 
rakennettu suojavarustus, joka on lujempi ja tiiviimpi kuin 
mitä mikään toinen perusoikeus on saanut. Tämä asiaintila 
johtuu osittain perustuslain kirjaimesta, osittain harjoitetusta 
tulkinnasta. Omaisuudenturvasäännös on HM:ssa todella 
poikkeuksellisessa asemassa sikäli, että siellä on ehdoton kielto 
pakkolunastaa omaisuutta muuta kuin "yleiseen tarpeeseen ja 
täyttä korvausta vastaan" Tällaista ehdotonta kieltoa ei ole 
muissa perusoikeussäännöksissä, vaan niissä on varaus siitä, 
että lailla voidaan antaa tarkempia määräyksiä ja siten myös 
kaventaa perusoikeuksia. 

Perustuslain omaisuudelle antaman suojan poikkeusluonne 
tulee esille myös siinä, että esim. kansalaisen vapaus ja hänen 
henkensä ovat eduskunnan yksinkertaisen enemmistön pää- 
töksen varassa. Suomessa on näihin saakka ollut voimassa 
kuolemanrangaistus sodan ajan varalta; vuoteen 1949 saakka 
se kuului osana yleiseen rangaistusjärjestelmäämme. Kuole- 
manrangaistus on katsottu meillä voitavan säätää tavallisella 
lailla. Hengen ottaminen valtion toimesta ei siis ole edellyttänyt 
perustuslainsäätämisjärjestystä. Juridinen konstruktio on kai 
ollut, että henki otetaan "yleiseen tarpeeseen" (Jos Suomessa 
olisi vallalla sellainen menettely, että eduskunnan tulisi 
yksityistapauksessa vahvistaa oikeuden tuomitsema kuoleman- 
rangaistus täytäntöönpantavaksi, kuten asianlaita näyttää 
olevan esimerkiksi Turkissa, siihen ei tarvittaisi määräenem- 
mistöä — tämän päättelen perusoikeuksien suhteen vallalla 
olevan systematiikan nojalla — vaan yksinkertainen enemmis- 
tö riittäisi.) Mutta omaisuuden ottaminen ilman "täyttä 
korvausta" tai muuhun kuin "yleiseen tarpeeseen" sitä 



123 



vastoin edellyttää perustuslainsäätämisjärjestystä. ' 'Yleistä 
tarvetta" taas on tulkittu niin ahtaasti, ettei siihen mielellään 
ole luettu esimerkiksi sellaista tapausta, jossa jokin elinkeino- 
haara otetaan valtion haltuun sen perusteella, että sen 
katsotaan olevan yhteiskunnallisesti tarkoituksenmukaista. 
Siinä on hengen ja omaisuuden välinen ero. 

Kun väitöskirjaani varten jouduin kahlaamaan läpi 
sellaistakin lainopillista kirjallisuutta, joka ei välittömästi 
liittynyt väitöskirja-aiheeseeni, tutustuin — tosin varsin 
pintapuolisesti — myös yksityisestä omistusoikeudesta esitettyi- 
hin teorioihin. Mieleeni on jäänyt, että vanhoillisena pitämäni 
saksalaisen oikeusoppineen käsityksen mukaan yksityinen 
omistusoikeus ei ollut mikään arvo sinänsä, jota ylläpidettäisiin 
omistajaa varten tai omistajan intressistä. Omaisuus oli 
olemassa yhteiskuntaa varten sen muuttuvien intressien 
mukaan. Myös Suomen oikeustieteessä on tällä teorialla ollut 
kannatusta. Mutta kuinka moni suomalainen olisi valmis 
tunnustamaan, että yksityinen omistusoikeus on kokonaan 
riippumaton omistajan oikeudesta, vaan että se on periaattees- 
sa yhteiskunnallista omistusta, koska se on olemassa yhteiskun- 
taa varten. 

Jos Suomessa suoritettaisiin nyt kansanäänestys mistä 
tahansa vallankäyttöön tai omistamiseen liittyvästä asiasta, 
saataisiin kyllä vallitsevia omistussuhteita tukevia vastauksia 
erityisesti niissä väestöryhmissä, jotka ovat altteimpia perintei- 
siin valtarakenteisiin pohjautuvalle mielipideoh jaukselle . 
Enemmistö tulisi kannanotollaan yhtymään suuren ruotsalai- 
sen kansantalousmiehen Gustav Casselin kärjistetysti esittä- 
mään mielipiteeseen, että omistusoikeudella on yhteiskunnalle 
suurempi arvo kuin itse valtiolla. Syynä tähän on se, että 
vuosisatoja vallinneiden asenteiden ja jokapäiväisten koke- 
musten perusteella yleisesti on vallalla se käsitys, että ihmisen 
turvallisuus riippuu omaisuudesta, kun taas valtio nähdään 
pikemminkin yksilön vapautta rajoittavana instituutiona. Näin 

ajattelevat myös ne, joilla ei ole omaisuutta, mutta heilläkin on 
turvallisuuden tarve. Tästä johtuu, että ihmiset yleensä, myös 
ja nimenomaan sellaiset, joilla ei mitään varsinaista omaisuutta 
ole ja jotka tietävät, että he voivat sitä saada korkeintaan vain 
veikkauksen tai loton avulla, suhtautuvat torjuvasti muutok- 
seen, joka merkittävästi heikentäisi omistusoikeuden merkitys- 
tä. Tuntematon herättää aina turvattomuuden tunnetta myös 
sellaisissa henkilöissä, jotka olemassaolevien valtasuhteiden 
vallitessa jo entuudestaan ovat vailla turvallisuutta. Kun 
taloudellinen valta on turvannut hyvinvoiville piireille myös 
yliotteen siinä, mitä tietoja ja näkemyksiä sivistysvälineissä 
kansalle opetetaan, eivät vähäväkiset ole voineet hankkia 
omien ongelmiensa ratkaisemiseen soveltuvia tietojakaan. 
Tiedon puute on luonut lisää turvattomuutta, estänyt vapaata 
harkintaa elämisen vaihtoehdoista. 

Se mikä tuntuu turvalliselta ja mikä turvattomalta on tuskin 
mikään ihmisen perusluontoon sisältyvä asia. Päinvastoin, 
turvallisuuspohja muuttuu ajasta toiseen. Suomalaisen yhteis- 
kunnan kuten yleensäkin ihmisten yhteiskuntaelämän varhai- 
sin suhde omaisuuteen oli yhteisomistus, ja siihen omistus- 
muotoon liittyi tietenkin myös suurin turvallisuuden tunne. 
Vaikka käyttöesineet, asunnot sekä henkilökohtainen talous 
yleensä ovatkin olleet henkilökohtaisessa hallinnassa, oli 
esimerkiksi vanhassa suomalaisessa suurperhemallissa, jota 
Väinö Voionmaa on tutkimuksissaan kuvannut, myös talou- 
denpito yhteistä, viljely elinkeinosta puhumattakaan. Poliittis- 
ten makutottumustemme mukaisesti voimme nyt kutsua 
silloista mallia yhtiöksi, osuuskunnaksi tai kolhoosiksi. 
Suurperhelaitoksen vaikutuspiirin ulkopuolellakin yhteisomis- 
tus ulottui maaomaisuuteen. Yksityisomistus alkoi varsinaisesti 
saada jalansijaa vasta joskus 1200-luvulla eli suurin piirtein 
samoihin aikoihin kuin katolinen kirkko alkoi saavuttaa 
menestystä kansamme käännytystyössä kristinuskoon — tai 
alistamisessa hegemoniaansa, jos niin halutaan sanoa. 

Kesti kuitenkin kauan, ennen kuin talonpojat eristäytyivät 
tuotantovälineidensä yhteishallinnasta erillisiksi yrittäjiksi, ja 
aina nykyaikaan saakka on perinteisen yhteistoiminnan 
piirteitä säilynyt osuuskuntien, jakamattomien kalavesien ja 
jonkin verran myös tuotannollisen yhteistoiminnan muodossa. 

Suurin osa vanhasta taloudellisen yhteistyön perinteestä 
hävitettiin kuitenkin verraten lyhyessä ajassa eri voimien 
vaikutuksesta. Varovaista tiedemieskieltä lainaten voisi sanoa, 
että asiaa ei ole riittävästi tutkittu. Sen verran uskaltanee 
kuitenkin langeta historialliseen varomattomuuteen, että 
toteaisi osuuskuntien ja muun taloudellisen yhteistyön 
heikentyneen suunnilleen samanaikaisesti maatalouden ko- 
neistumisen ja maataloutta "palvelevan" teollisuuden intres- 
sien vahvistumisen kanssa. Tietysti yhteisten välinehankinto- 
jen jatkaminen vaikkapa koneosuuskuntien muodossa olisi 
taloudellisesti yhä tärkeämpää koneistuksen laajettua ja 
koneisiin sidottujen varojen lisäännyttyä, mutta ehkäpä 
perinteiset osuustoiminnalliset ja naapuriyhteistyötä edustavat 
ryhmittymät ovat olleet aatteellisesti heikoilla eivätkä ole 
jaksaneet vastata esiin tunkeutuneen kaupallisen ajattelun ja 
kilpailuideologian haasteisiin. Vahvemmat aineelliset voimat 
ovat osoittautuneet vahvemmiksi myös aatteiden ohjailussa, 
niin kuin aineellinen voima yleensäkin merkitsee myös 
henkistä valtaa. Lähinnä pienten ja keskisuurten tilojen 
viljelijöille olisi välitöntä etua yhteisestä, osuustoiminnallisesta 
maataloudesta, koska kalliit koneostot voitaisiin tehdä yhdessä 
ja vapaa-ajat varsinkin karjataloudessa laajentaa ratkaisevasti. 
Ujosti on tällaisia uudistuksia yritettykin, mutta eiväthän ne 
helpolla pääse vahvistumaan, koska perinteinen suomalaisen 
kyläyhteisön naapuriapukin helposti leimataan kolhoosin 
värileimalla. 

En suinkaan ole kärkkäimpiä selittämään jotakin poliittisen 
tai taloudellisen elämämme ilmiötä suomalaisen kansallisluon- 
teen erikoispiirteistä johtuvaksi. Mutta kun maaseudulla näkee 

traktorin sellaisissa talouksissa, joissa sitä tarvitaan vain 
muutama viikko vuodessa, niin joutuu ajattelemaan, että 
itsenäinen ja itsepäinen suomalainen haluaa elää omin avuin, 
maksoi mitä maksoi. 

Jos siis lähdetään siitä, että yksityisellä omistusoikeudella ei 
ole mitään itsenäistä tarkoitusta, vaan omaisuuden olemassa- 
olo tai laajuus riippuu siitä, miten yhteiskunta voi sitä käyttää 
oman tarkoituksensa, siis kaikkien jäsentensä yhteiseksi 
hyväksi, niin voidaan sanoa, että yksityisen omaisuuden 
käyttäminen yhteiskunnan tarpeita varten ei meillä periaat- 
teessa ole kokenut vuosisatojen mittaan juuri mitään 
muutosta. On tarvittu koko yhteiskunnan olemassaololle 
uhaksi koitunut kehitysvaihe, että yksityiseen omaisuuteen 
olisi rohjettu pakon edessä kajota. Tarkoitan ensi sijassa 
torpparivapautusta, asutuslakeja ja siirtoväen asutusta. 

Se yleinen korostus, joka omaisuudelle on perustuslaissam- 
me annettu, on peräisin — kuten edellä on esitetty — 
todennäköisesti jo varhaiselta Ruotsin vallan kaudelta. 
Meilläkin vakiintui ajan mittaan kylässä omistetun tontti- ja 
peltoalan suuruus siksi mittapuuksi, jolla jaettiin yhteisten 
nautinta-alueiden kuten lohi- ja siikakoskien, kaukoniittyjen, 
yhteismetsien yms. tuotto kyläläisten kesken. Tämä johti 
yksityisesti omistetun kiinteän omaisuuden merkityksen 
korostumiseen. Se on edelleenkin vallalla, vaikka yhteiskunta 
on keskiajan jälkeen muuttunut perusteellisesti. Yksityisomai- 
suuden suoja — muutamin harvoin ja suurin poikkeuksin — 
on pysynyt ennallaan. Pikemminkin voidaan todeta, että 
itsenäisyyden aikana on omaisuuden turvaa tulkinnan avulla 
jatkuvasti laajennettu. Esimerkiksi talvisodan alla pantiin koko 
tuonti ja suuri osa viennistäkin säännöstelyyn tavallisella lailla. 
Vasta 1950-luvun lopulla eduskunnan perustuslakivaliokunta 
siirtyi tulkintaan, jonka mukaan ulkomaankaupan säännöstely 
vaati perustuslainsäätämisjärjestyksessä annettua lakia. 

Suomessa valtiosäännön mukaan perustuslakivaliokunta 

viime kädessä ratkaisee, mikä lainsäädäntötoimenpide on 
sellaisen arvopäämäärän mukainen, joka vaatii perusoikeudel- 
le määrättyä erikoissuojaa. Perustuslakivaliokunta on kieltä- 
mättä huolellisesti pyrkinyt ylläpitämään sellaista käytäntöä, 
että ratkaisut olisivat olleet yhdenmukaisia, mikä merkitsee 
sitä, että esimerkiksi omaisuudensuojan kohdalla ei muuttu- 
neen yhteiskunnan etu ole saanut vaikuttaa lopputulokseen, 
vaan aikaisemmin hyväksytty kannanotto on pidetty voimassa. 
Aivan samoin kuin kunnallinen itsehallinto aikoinaan luotiin 
Keski-Euroopassa kansalaisten suojakeinoksi hallitsijan yksin- 
ja itsevaltaa vastaan, samoin vuoden 1919 hallitusmuotomme 
perusoikeudet yleensäkin ovat kohdistuneet suvereenia 
lainsäätäjää, eduskuntaa vastaan. Omaisuuden suojeleminen 
on tässä suhteessa aivan korostetussa arvossa. 

Perustuslakivaliokunnanhan tulisi vallitsevan käsityksen 
mukaan suorittaa ratkaisunsa tuomioistuimen riippumatto- 
muutta vastaavalla objektiivisuudella. Se on tietenkin poliitti- 
silla perusteilla ja poliittista toimintaa varten valitulle 
valiokunnalle mahdoton tehtävä, eikä kehittyvä yhteiskunta- 
elämä voi sitä vaatiakaan. Mutta perustuslakivaliokunnan 
käyttämät juristiasiantuntijat ovat yrittäneet etsiä objektiivisia 
sääntöjä, joita perustuslakiasioita koskevissa kysymyksissä 
voitaisiin oikeusohjeen tavoin noudattaa ajasta aikaan. Eri 
juristiasiantuntijoilla on omat teoriansa, mutta yhteistä niillä 
kaikilla on se, että niiden soveltuminen perustuu harkinnanva- 
raiseen arvoratkaisuun. Tendenssinä on, että lainsäätäjän 
kädet sidottaisiin vanhojen arvostusten säilyttämiseksi. 

Jos yksityisen omistusoikeuden suojaamiseksi hyväksytään 
kannanottoja, jotka ovat keskenään ristiriitaisia, mutta joissa 
näkee periytyneen ja vallitsevan arvosuhdejärjestelmän ja 
vallitsevien valtarakenteiden pönkittämispyrkimyksen miltei 
keinoilla millä hyvänsä, niin alkaa helposti epäillä järjestelmän 
oikeudenmukaisuutta. Paljastavuudessaan ylitsepääsemättö- 
mänä esimerkkinä siitä, miten subjektiivisesti ja puolueellisesti 

perustuslakivaliokunta juristiasiantuntijoineen on soveltanut 
perustuslain yksityiselle omaisuudelle edellyttämää suojaa, on 
usein esitetty se ero, joka on tehty itsenäisyyspäivän ja 
vapunpäivän viettämisen välillä palkallisena vapaapäivänä. 
Vuonna 1929 annetussa ja myöhemmin uudistetussa laissa 
voitiin palkanmaksuvelvollisuus vapaapäivänä vietettävältä 
itsenäisyyspäivältä säätää perustuslakivaliokunnan lausunnon 
mukaisesti tavallisessa lainsäätämisjärjestyksessä. Mutta kun 
hallitus esitti vuoden 1948 valtiopäiville, että työt olisi 
keskeytettävä myös vapunpäivänä, ja tältäkin ajalta olisi 
työntekijöille maksettava täysi palkka, perustuslakivaliokunta 
katsoi, että jos työpalkkaa velvoitetaan maksamaan työstä, jota 
ei ole tehty, se on vastoin hallitusmuodon henkeä. "Lain 
henki" on vahva ase vanhojen valtarakenteiden ylläpitämisek- 
si. "Laillisesti on voimakas adverbi, se pitää monta 
varallisuutta yllä." (Balzac). 

Kirjallisuudessa on esitetty monia perustuslakivaliokunnan 
hyväksymiä kannanottoja, joissa omaisuuden perustuslaillinen 
suoja on kiristetty äärimmilleen. Vuoden 1969 valtiopäiville 
annettiin esitys pysäköintivirhemaksuista. Se säädettiin perus- 
tuslainsäätämisjärjestyksessä, koska laissa rajoitettiin autojen 
omistajien oikeuksia. Valvontaviranomaisille oli näet myönnet- 
ty oikeus omistajaa kuulematta siirtää virheellisesti tai 
vaarallisesti pysäköityjä ajoneuvoja. Perustuslaki oli siis 
kieltänyt ajotien viereen jätetyn ja hylätyn auton siirtämisen 
vaarattomampaan paikkaan, koska tämä siirtäminen olisi 
loukannut omistusoikeudelle suotua pyhää suojaa. 

Kuriositeetin vuoksi vielä yksi tapaus. Vuoden 1959 
valtiopäiville jätettiin aloite, jossa mm. ehdotettiin, että 
onkimisena olisi pidettävä myös sellaista onkimista, jossa 
vieheenä oli pilkki. Perustuslakivaliokunta katsoi, että on 
perustuslain vastaista, jos ongessa käytettäisiin madon 
asemesta vieheenä metallipiikkiä. Kannattaa esittää perustusla- 
kivaliokunnan tätä koskeva lausunto kokonaisuudessaan: 

"Saamansa selvityksen perusteella ja tutustuttuaan muun 
ohella asiaa tutkineen kalastuslakikomitean osamietintöön n: o 
1 valiokunta on tullut siihen käsitykseen, että onkimisen 
käsitteeseen on meillä, niin kuin myös Ruotsissa, katsottu 
kuuluneen mm. se, että sitä harjoitettaessa käytetään koukkua 
ilman muuta viehettä kuin syötävä syötti. Pilkin käyttäminen 
jää tämän käsitteen ulkopuolelle. Yleisen kalastusoikeuden 
säätäminen koskemaan myös pilkillä tapahtuvaa kalastamista 
johtaisi tämän vuoksi sanotunlaisen kalastusoikeuden ulotta- 
miseen yleisen kalastusoikeuden laajentamisesta annetussa 
laissa tarkoitettuja rajoja pitemmälle ja niin ollen kajoamiseen 
vesialueen omistusoikeuteen siltä osin, kuin sen perustuslain 
turva on edelleen voimassa." 

Vaikka siis perustuslakivaliokunta on pyrkinyt kotkankat- 
sein valvomaan, että ilman perustuslain säätämisestä annettua 
järjestystä ei ns. perusoikeuksiin voida kajota, on sille 
tapahtunut tavan takaa kömmähdyksiä. Irtolaiset ja alkoholis- 
tit ovat tietenkin jääneet vaille perustuslain suojaa, samaten 
perheensä elatusvelvollisuuden laiminlyöneet henkilöt. Mutta 
myös henkilön kastroiminen ja steriloiminen saattaa tapahtua 
ilman perustuslainsäätämisjärjestystä. 

En pidä tähänastisen tulkinnan kannalta ihmeteltävänä, että 
ihmisen henki ja vapaus ovat jääneet vaille HM:ssa edellytettyä 
suojaa, mutta ihmeellistä on, että omaisuuskin on joskus jäänyt 
tätä turvaa vaille. 

Syyskuun 29. päivänä 1922 annetussa laissa kotieläintautien 
ehkäisemiseksi oli raivotauti eli vesikauhu (rabies) niiden 
tautien luettelossa, joihin sairastuneen eläimen sen omistaja oli 
velvollinen tappamaan. Jos omistaja ei sitä tehnyt, oli 
asianomaisen viranomaisen suoritettava tarpeelliset toimet 
omistajan kustannuksella. Lain täytäntöönpanoasetuksessa 
taas määrättiin, että paikkakunnalla, missä tautia oli olemassa, 
on kaikki eläimet, joissa havaitaan raivotautiin viittaavia 
oireita, heti tapettava. Virka-apua eläinlääkäriviranomaisille 

antoivat poliisiviranomaiset. Jos siis tietyllä alueella kaikki 
koirat oli määrätty tapettaviksi, saivat poliisiviranomaiset 
yleisluontoisen virka-apupyynnön nojalla tappaa näkemänsä 
koirat. 

Tämä laki oli hyväksytty tavallisessa lainsäädäntöjärjestyk- 
sessä. 

Voimassa oleva eläintautilaki vuodelta 1937 sisältää 
suunnilleen samantapaiset määräykset kuin vuoden 1922 laki. 
Soveltamisasetus on vuoden 1922 asetusta lievempi, sillä 
sairastunut tai sairaaksi epäilty eläin voidaan pitää kiinni, jos se 
vaaratta voidaan pidättää. Jos tätä ei noudateta, saadaan koira 
tai kissa tappaa. Ehdottomasti määrätään myös, että raivotau- 
tiin sairastunut eläin on heti tapettava. Sitä vastoin voimassa ei 
ole vuoden 1922 asetuksen kategorinen määräys, että kaikki 
epäillyt koirat on välittömästi tapettava. 

Myös vuoden 1937 laki on hyväksytty tavallisen lain 
säätämisjärjestyksessä. 

Yhteen toviin olin vahingonilokseni löytävinäni perintövero- 
laissa aineksia, jotka meillä vallitsevan lakijuristien viitoittaman 
tulkinnan mukaan olisivat omaisuudelle taatun perustuslain- 
suojan vastaisia. Keskusteltuani asiasta juristiystävieni kanssa 
he vakuuttivat, että mitään tällaista vastakohtaisuutta ei 
perintöveron ja omaisuuden erikoissuojan välillä ole. 

Myöhemmin on asia taas alkanut minua askarruttaa. 
Tanskan sosiaalidemokraattinen hallitus on keväällä 1972 
antanut kansankäräjille ehdotuksen perintöveron korottami- 
sesta. Sen mukaan milloin sisarukset perivät toisensa he 
joutuisivat maksamaan 58 % siitä perinnön osasta, joka ylittää 
200 000 kruunua, ja 599 000 kruunua ylittävästä sisarperin- 
nöstä olisi maksettava veroa 80 %. Ei-sukulaisuussuhteessa 
olevien osalta saattaisi perintövero nousta 88 prosenttiin. 

Aviopuolisoitten välisessä sekä lapsille ja lapsenlapsille 
menevässä perinnössä nousisi vero 100 000 — 180 000 kruu- 
nun osalta kymmenestä neljääntoista ja 180 000 — 500 000 

kruunun osalta kolmestatoista kahteenkymmeneen prosent- 
tiin. 

Tanskan konservatiivit vastustavat ehdotusta väittäen sen 
merkitsevän takavarikointia. Tämän esimerkin valossa perin- 
töverolaki suomalaisten perustuslaintulkitsijain mukaan saat- 
taisi sittenkin osoittautua valtiosäännönvastaiseksi. Miksi he 
eivät ole sitä huomanneet? 

Vastaan kysymykseenne, että hallitusmuodossa erityisen 
suojan turvaamia perusoikeuksia tulkitaan kovin eri tavalla. 
Olen näkevinäni, että syynä siihen on germaanisen feodaali- ja 
sääty-yhteiskunnan ajoilta periytynyt yksityisen omistusoikeu- 
den pyhyys, jonka oikeudellinen jatkuvuus käytännöllisesti 
katsoen sellaisenaan pyritään ylläpitämään. 

Omistaminen ja omistusoikeus näyttävät suurissa kapitalisti- 
sissa maissa olevan nopeasti tavallaan eroamassa toisistaan. 
Galbraith on kirjassaan osoittanut, • että USA: n yhtiöiden 
omistajia ovat suuressa määrin lesket, jotka eivät seuraa 
yritystensä toimintaa ja menestystä muulta kuin osinkojen 
saamisen osalta. Yhtiöitä johtavat managerit, joilla ei ole joko 
lainkaan tai ei sanottavasti omistusoikeutta yrityksissä. Tätä 
toteamusta vastaan on huomautettu, että omistaja sittenkin 
viime kädessä määrää yrityksestään. Aivan oikein, hän palkkaa 
managerin, hän valvoo, että hänen osinkotulonsa eivät vähene. 
Mutta manageri vastaa siitä, että omistajan ei tarvitse muuttaa 
elämäntyyliään osinkotulojen ehtymisen takia. 

Kun puhutaan omistusoikeudesta ja sen nauttimasta 
erikoissuojasta, ei ole syytä unohtaa sitä vastuuta, minkä 
omistaminen omistajalle asettaa. Omistajan vastuu kohdistuu 
yhteiskuntaan ja tarkoittaa sitä, että hän ei saa käyttää 
omaisuuttaan tavalla, joka joko on haitallinen yhteiskunnan 
elämälle tai muodostuu esteeksi yhteiskunnan terveelle 
kehitykselle. Tämä seikka tulee vastaisuudessa olemaan 
enemmän etualalla kuin tähän mennessä. Syynä siihen on se, 
että ympäristönsuojelu, luonnon saastumisen estäminen ja 

kaikki ne tärkeät uudet tehtävät, jotka näiden asioiden 
yhteydessä tulevat esille, korottavat omaisuuden omistajan 
vastuuastetta. Olen näkevinäni, että nimenomaan ihmisen 
elinympäristön varjeleminen tulee kasvattamaan sitä ristiriitaa, 
joka on olemassa yhteiskunnan tarpeiden ja omistajan 
oikeusturvan välillä. Kuta perusteellisempiin toimenpiteisiin 
yhteiskunnan on pakko ryhtyä elämisen edellytysten varmista- 
miseksi, sitä suuremman vastuun saa omistaja kantaakseen, 
jotta sellaiset toimenpiteet, joita ei voida suorittaa puuttumatta 
omistajan oikeuspiiriin, tulisivat mahdollisiksi. Meillä on 
esiintynyt jo järjestettyä toimintaa omaisuuden puolustamisek- 
si yhteiskunnan pakkotoimenpiteitä vastaan ympäristönsuoje- 
lua toteutettaessa. 

Kun lähtökohtani on, että yksityinen omaisuus ei ole 
omistajan oikeutta tai intressiä varten, eikä siis ole tarkoitus 
sinänsä, niin sitä on pidettävä eräänä yhteiskunnan olemassa- 
oloon liittyvänä järjestelynä, johon sisältyy omistajan vastuu 
yhteiskuntaa kohtaan ja jonka sisältö muuttuu yhteiskunnan 
kehittyvien tarpeiden mukaan. Meillä yksityinen omistusoi- 
keus ulottaa juurensa vuosisatojen taakse. Mutta tämän päivän 
yhteiskunta on toinen kuin sääty-yhteiskunta. Siitä huolimatta 
omistusoikeutta meillä suojataan perustuslain voimalla ja 
asiaan antautuneiden juristien uurastuksella ehkäpä pikku- 
maisemmin kuin menneinä vuosikymmeninä. Omistamisen 
perussääntö, että omistusoikeus palvelee yhteiskuntaa ja sen 
tarkoituksia, on miltei tyystin unohdettu. 

Olen sitä mieltä, että yksityinen omistusoikeus on tärkeä 
perustekijä yhteiskunnassa, ei vain kapitalistisessa vaan 
lievemmässä muodossa, "henkilökohtaisena omaisuutena' ' , 
myös sosialistisessa yhteiskunnassa. Mutta vastustan sitä 
suonenvedon tapaista liioittelua, jolla perustuslakimme turvin 
pidetään kiinni yksityisen omistusoikeuden koskemattomuu- 
desta. Merkittävien tarkoitusten hyväksi on yhteiskunnalle 
suotava mahdollisuus omistusoikeutta koskeviin järjestelyihin 

suuremmassa määrin kuin hallitusmuotomme ja yleensä 
ahtaasti tulkittu pakkolunastuslainsäädäntö sallii. 

Kuten edellä havaitaan, minulla on monia huomautuksia 
perustuslain yksityiselle omaisuudelle turvaaman suojan 
käytännöllistä toteuttamista vastaan. 

Mutta tämä on niin monitahoinen asia, että tyydyn vain 
esittämään näkökohtia, tavallaan kysymyksiä, joihin en tunne 
löytäväni ratkaisua. On selvää, että jokainen ihminen, joka on 
päässyt pohdinnoissaan niin pitkälle, että hän saa esittää 
kysymyksiä, jotka liittyvät tietyn asiaryhmän kokonaiskuvaan, 
jatkaa asioiden tutkimista vastauksen löytämiseksi. 

Eräät toiset perusoikeudet, esimerkiksi yhdenvertaisuus lain 
edessä, ansaitsevat toteuttamisen osalta myös arvostelua. Tämä 
asia on kuitenkin liian laaja tässä yhteydessä käsiteltäväksi. 
Elämäni aikana olen havainnut lukemattomia kertoja todeksi 
katkeran sananparren: "Rikas maksaa rahallaan, köyhä 
selkänahallaan." Köyhä saatana, poropeukalo, joka myy 
muutaman kaksoisosakkeen, saa lillukanvarret nilkkoihinsa jo 
kuulustelujen ajaksi ja nopean vankeustuomion. Toinen, 
jonka liiketoiminta on suorastaan perustunut kaksoisosakkei- 
den käyttämiseen, joutuu kuulusteluun joskus kuukausien 
kuluttua, vastaa vapaalta jalalta ja saa — jos saa — aikanaan 
tuomion. Mutta sitä ennen ovat seurapiirilehdet tehneet tästä 
kunnon miehestä ja hänen perheestään sankarihahmon, jota 
tervettä pääomanmuodostusta ehkäisevä yhteiskunta on 
ryhtynyt vainoamaan. 

Edellä tulin käyttäneeksi uudelleen sanaa valtarakenteet. 
Kun puheessani 5. 2. 1972 Ostrobotnialla lausuin, että 
eriarvoisuuden lieventäminen näyttää muodostuvan 1970-lu- 
vun keskeiseksi poliittiseksi ongelmaksi, joka tuskin on 
hoidettavissa puuttumatta yhteiskunnan valtarakenteisiin, 
tämän sanan käyttäminen herätti monissa piireissä arvostelua. 
Myönnän, että en ole oikeus- tai sosiaalifilosofi, enkä 
myöskään moisesta sanasta sydänjuuriaan myöten järkyttynyt 

rikas tai rutiköyhä kapitalisti. Näinollen en voi arvioida, 
minkälaisen sisällön ja mitä kaikkea muuta kukin voi 
valtarakenne-käsitteelle antaa. Tämän sanan otin puheeseeni 
varsin käytännöllisestä syystä. Olin juuri lukenut, että 
Puolangalla, omassa kotimaakunnassani, on joka neljäs 
työkykyinen mies parhaillaan työttömänä ja eräissä Kainuun 
kylissä joka toinen mies. Tilanne Pohjois- ja raja-Suomessa on 
muuallakin samantapainen. Jos "valtarakenne" maassa on 
sellainen, että noin runsas työttömyys vallitsee vuodesta 
toiseen, että se kuuluu välttämättömänä osana ns. suomalai- 
seen elämänmuotoon, ei liene vaikeaa yhtyä ajatukseen, että 
tämä suuri yhteiskunnallinen epäkohta tuskin on poistettavissa 
puuttumatta "valtarakenteisiin" Minulla ei ole valmista 
reseptiä, mikä lääke siihen tarvitaan, mutta epäkohdan pelkkä 
toteaminen ei ajan pitkään riitä. 

Henkilökohtaista kokemusta työttömyydestä minulla ei 
onneksi ole, mutta tunnen siitä jotakin. Isäni, yksityisen 
palveluksessa oleva metsätyönjohtaja, sai 1910-luvun lopulla 
ilmoituksen, että hänen työsuhteensa päättyy kuukauden 
kuluttua. Muistan hyvin, minkälaisen järkyttävän turvatto- 
muuden tunteen se perheessä aiheutti. Vaikka erottaminen 
peruutettiin, jätti se nuoren pojan mieleen lähtemättömän 
kuvan siitä, mitä työttömyys saattaa merkitä. 

Myönnän kyllä senkin, että "valtarakenteet" ovat tulleet 
mieleeni myös sen takia, että tulonsaajien käytettävissä olevien 
tulojen jakaantuminen ei ole minua tyydyttänyt. Esimerkiksi 
vuonna 1964 oli tilanne sen jälkeen kun tuloista on vähennetty 
verot ja lisätty kansaneläkkeet ja lapsilisät, seuraavanlainen: 

Pienituloisin viidesosa sai 3 % tuloista. 

Seuraava viidesosa sai 8,5 % tuloista. 

Kolmas viidesosa sai 15,0 % tuloista. 

Neljänneksi suurin viidesosa sai 25,0 % tuloista ja 

suurituloisin viidesosa sai 48,5 % tuloista. 

Tuloerot ovat vuodesta 1964 lähtien kasvaneet. 

Me tapaamme lohdutella itseämme sillä, että omaisuus- ja 
tulosuhteet Suomessa ovat tasaisemmat ja siis terveemmällä 
pohjalla kuin muissa maissa. Näin olen minäkin julistellut 
kotimaassa ja selitellyt ulkomaalaisille. Mutta enää en ole 
asiasta yhtä varma kuin aikaisemmin. Minun on ensiksikin 
pakko myöntää, että käsitykseni Suomen ja muiden maiden 
välisistä tulosuhteista perustui vain sormituntumaan. Luotetta- 
viin asiatietoihin rakentuva vertailu olisi tarpeen. Meillä on 
kyllä julkaistu tutkimus, jonka mukaan tuloerot Suomessa ovat 
keskimäärin selvästi jyrkemmät kuin Euroopan teollistuneissa 
maissa yleensä. Tätä lopputulosta vastaan on kuitenkin esitetty 
huomautuksia. Mutta sen olen nyt oppinut, että olen hyvin 
varovainen vertaillessani Suomen omaisuus- ja tulosuhteita 
muiden maiden vastaaviin seikkoihin. 

Tässä yhteydessä haluan sanoa, että hämmästyin suuresti, 
kun havaitsin, että vuoden 1965 tilaston mukaan latinalaisessa 
Amerikassa viidesosa väestöstä, siis 20 % väestöstä, (pienituloi- 
sin) ansaitsi 3 % tuloista, kuten Suomessakin. Tämä hämmäs- 
tyttänee myös lukijoitani. Vastapainona voidaan kuitenkin 
esittää, että 1 % väestöstä, siis sen rikkain kärki, ansaitsi 
latinalaisessa Amerikassa 17% tuloista, eli enemmän kuin 
väestön toinen puoli köyhemmästä päästä lukien. Sormituntu- 
malta sanoisin, että Suomessa ei 1 % väestöstä voi ansaita 17 
prosenttia kaikista tuloista. Sen olisin voinut vaikka vannoa 
ennen tämän kirjoittamista. Nyt en ole asiasta enää varma. 

Ostrobotnian puheessani talvella 1972, johon edellä olen 
viitannut, pyrin osoittamaan, että porvarillisten taloustieteili- 
jäin ja poliitikkojen parissa elätelty usko, kuinka taloudellinen 
kasvu automaattisesti johtaa tulojen tasoittumiseen ja taloudel- 
lisen eriarvoisuuden pienenemiseen, on ollut pakko todeta 
harhakuvaksi. Talouden kasvu on teollistuneissa maissa 
päinvastoin johtanut tuloerojen kasvuun. Ne odotukset, jotka 
sosiaalisesti edistyneissä maissa on kiinnitetty tulontasoitusme- 
kanismiin, jonka muodostavat erilaiset tulonsiirtojärjestelmät, 

määrätietoinen kehitysaluepolitiikka, koulutusjärjestelmän 
demokratisoiminen ym., eivät ole johtaneet toivottuun 
tulokseen, eriarvoisuuden poistamiseen ja suurempaan talou- 
delliseen tasa-arvoon yhteiskunnassa. Kun Pekka Kuusi 
1960-luvun sosiaalipolitiikkaa ennakkoluulottomasti hahmot- 
taessaan rohkeni ennustaa, että sosiaalisen tasoituksen avulla 
köyhyys todella voidaan karkottaa, on kova todellisuus 
osoittanut tämän kehitysoptimismin olevan ainakin toistaiseksi 
perusteetonta. Vieläpä niin suuressa määrin, että Ruotsissa 
vuonna 1967 toimineen matalapalkkakomitean suorittaman 
tulonjakoselvityksen mukaan sosiaaliavustukset, joista julki- 
nen tulonsiirtojärjestelmä eriarvoisuuden lieventämiseksi 
muodostuu,, on kasvattanut absoluuttisia tuloeroja pienitulois- 
ten ja muun väestön välillä. Suomessa ei vastaavanlaista 
tutkimusta ole tehty. 

Tämän Ruotsissa suoritetun tutkimuksen lopputulos on 
kieltämättä hämmästyttävä ja omalla tavallaan turhauttava. 
Sosiaaliset uudistukset, jotka ovat yhteiskunnallisen kehityksen 
kannalta tarpeelliset ja jotka on saavutettu usein pitkäaikaisen 
taistelun tuloksena, ovat nimenomaan eriarvoisuuden lieven- 
tämisen osalta osoittautuneet tuloksettomiksi. Jos tämä on totta 
— ja sitä on äkkipäätä vaikea uskoa — olisi johtopäätöksenä 
pidettävä, että sosiaalinen tasoitusjärjestelmä on ajautunut tai 
ainakin ajautumassa umpikujaan. Mikäli näin on käynyt, 
jäljelle ei jää muuta kuin turvautuminen poliittisiin toiminta- 
keinoihin. Silloin on siirrytty keskustelemaan systeemistä. Se 
asia kuitenkin ylittää minulle esitetyn kysymyksen rajat. 

Olivatpa suoritetut tutkimukset lopputulokseltaan kuinka 
hämmentäviä tahansa, olen varma siitä, että esimerkiksi meillä 
suoritettu sosiaalinen tulontasoitusjärjestelmä epätäydellisenä- 
kin on merkinnyt varattomimpien kansalaispiirien taloudelli- 
sen ja yhteiskunnallisen aseman merkittävää paranemista. 
Käsitykseni mukaan sillä tiellä on jatkettava. 

Tasa-arvoisuuden vaatimus on moraalisesti niin hyvin 

perusteltu, että sitä on sellaisenaan vaikea vastustaa. Mutta 
vuosikymmenien kokemus osoittaa, että milloin tulee kysymys 
käytännöllisistä toimenpiteistä, joihin olisi ryhdyttävä eriarvoi- 
suuden lieventämiseksi tai poistamiseksi, silloin esiintyy 
vastustusta. Tulee esille erikoislaatuinen tilanne: eriarvoisuu- 
den lieventäminen periaatteessa hyväksytään, mutta valtasuh- 
teiden korjaaminen, jotta tasa-arvoisuus voitaisiin toteuttaa, 
tapaa vastustusta laajoissa kansalaispiireissä, niissäkin, jotka 
saavat tuntea oman vähäarvoisuutensa joka päivä kipeästi 
omassa nahassaan. Juuri tämä paradoksi selittää eriarvoisuu- 
den pysyvyyden valistuneessakin yhteiskunnassa. Taloudelli- 
nen eriarvoisuus on niin syvälle juurtunut, että se on itse asias- 
sa hyväksytty ihmisten käsityksissä ja asenteissa. Ne ovat niin 
voimakkaasti vaikuttamassa koko yhteiskuntarakenteeseen ja 
yhteiskunnan toimintoihin, että tasa-arvoisuuden toteuttami- 
nen on vaikea ja pitkäaikainen prosessi. Tässä kohtaamme 
toisesta lähtökohdasta asioita tarkastellen sen katsantotavan, 
että korjaus on entistä enemmän perustettava poliittiseen 
toimintaan. 

Pyydän vielä tarkemmin valaista niitä lähtökohtia, joista 
tarkastelen yhteiskunnan valtarakenteita. 

Kaikissa puolueohjelmissa ja -päätöksissä korostetaan 
valtiollisen, taloudellisen ja sosiaalisen tasa-arvoisuuden 
saavuttamista ja eriarvoisuuden poistamista. Kun erityisesti 
entisen puolueeni maalaisliiton rintaperillisen keskustapuo- 
lueen piirissä on udeltu, mitä olen oikein tarkoittanut 
valtarakenteita koskevalla lauseella Ostrobotnian puheessani, 
olen lukenut huolellisesti keskustapuolueen vuoden 1972 
kesäkuussa pitämän puoluekokouksen päätöslauselman, jonka 
monet kohdat tuntuivat miellyttävän tutuilta. Laskin, että tässä 
päätöslauseessa tuomittiin eriarvoisuus ja vaadittiin tasa-arvoi- 
suutta yhteensä viisi kertaa ja yhden kerran lisäksi korostettiin, 
että työläisten elintasoa on nostettava tasapuolisesti. Kun 
verraten lyhyessä päätöslauselmassa kuusi kertaa vaaditaan 

eriarvoisuuden poistamista ja tasa-arvoisuuden ynnä tasapuo- 
lisuuden toteuttamista, se ei voi merkitä mitään muuta kuin 
että yhteiskunnassamme on todettu tuomittavan eriarvoisuu- 
den olemassaolo. Tästä taas on tehtävä se johtopäätös, että 
eriarvoisuus suuressa määrin vielä kuuluu yhteiskunnan 
kuvaan, so. että voimassaolevat valtarakenteet ylläpitävät 
eriarvoisuutta yhteiskunnassa. Kansalaisten tasa-arvoisuus ja 
valtarakenteet ovat siten ristiriidassa keskenään. Tasa-arvon 
toteuttaminen ja eriarvoisuuden poistaminen edellyttävät 
voimassaolevien valtarakenteiden muuttamista. Mitään muuta 
järkevää johtopäätöstä ei keskustapuolueen päätöslauselmasta 
voida tehdä. En saata uskoa, että siihen olisi mätetty tun- 
nepitoisesti ja porpagandistisesti varsin käyttökelpoisia 
sanoja, jollaisia esimerkiksi tasa-arvoisuus ja eriarvoisuus ovat, 
jollei niillä olisi tarkoitettu sitä, mitä ne käytännöllisessä 
poliittisessa toiminnassa merkitsevät ja mihin ne velvoittavat. 
Valtarakenteet ja eriarvoisuus ovat meillä tämän päivän 
Suomessa synonyymeja, samaa tarkoittavia käsitteitä, tai jos ei 
kaikissa olosuhteissa täysin samoja, niin kuitenkin hyvin lähellä 
toisiaan. En halua olla demagogi, mutta sallittaneen sanoa, että 
menkää kysymään Pohjois-Suomen asutustilallisen monikäyt- 
tökoneelta, talon emännältä, tunteeko hän olevansa tasa- 
arvoinen esimerkiksi sen helsinkiläiskaunottaren kanssa, joka 
hänelle esitetyn haastattelukysymyksen johdosta katsoo status- 
asemansa vaativan sen seikan julkista kuuluttamista, että hän 
ei toki tunne alempiin kansanluokkiin kuuluvien ihmisten 
elämänolosuhteita. 

Kun pääsin tähän valtarakenteet-ilmaisuun, niin en 
maltakaan jättää asiaa sen verraten helposti ymmärrettävän 
ajatuksenjuoksun kertomisen varaan, jonka johdosta alun 
perin sanaa käytin. En laajenna esitystäni yksinomaan 
"ärsyttääkseni porvaria", kuten ranskalainen sanontatapa 
kuuluu. Haluan muutamalla esimerkillä kuvata sitä vastakoh- 
taisuutta, joka vallitsee vanhemman väen ja nuorison välillä, ja 

niitä syitä, jotka ovat tehneet tästä vastakohtaisuudesta 
vaikeammin ratkaistavan kuin koskaan aikaisemmin. Tämä 
vastakohtaisuus johtaa loppujenkin lopuksi valtarakenteiden 
epäoikeudenmukaisuuden kritiikkiin. 

Vain stabiilissa, kehityksessään pysähtyneessä yhteiskunnas- 
sa ei voinut syntyä mitään vastakohtaisuutta eri sukupolvien 
välillä, ja nuorisolle katsottiin kuuluvan, että se piti 
luonnollisena käydä teit' isäin astumaan. Mutta tällaista tilaa 
on seurannut uusi vaihe. Olen juuri sattunut silmäilemään 
Sallustiuksen historianteosta Catalinan salaliitosta. Eräitä 
kirjan kohtia lukiessa saa sen vaikutelman, että monet 
nykyisen nuorison turmeltuneisuutta kauhistelevat saisivat 
lausuntoihinsa enemmän tulikiven katkua, jos he lainaisivat 
tekopyhän Sallustiuksen tekstiä, kun hän kuvailee Rooman 
nuorison rikollista elämää, siveettömyyttä, irstailua, mässäilyä, 
elostelua ja muita paheellisia tapoja. 

Se seikka, joka tällä kertaa tekee sukupolvien välisestä 
vastakohtaisuudesta niin ratkaisemattomalta vaikuttavan, 
aiheutuu siitä globaalisessa mitassa tapahtuneesta olosuhtei- 
den muuttumisesta, jonka alkutapahtumia olemme maailmas- 
samme seuraamassa. Nuoriso ikään kuin ennakoi ne kaiken 
inhimillisen elämän olemassaoloa uhkaavat voimat, joita 
jatkuvasti päästetään irti ja joiden taltuttaminen muutaman 
vuosikymmenen kuluttua on silloin elävän sukupolven 
tehtävänä, mikäli se enää on mahdollista. Kun näkee sen 
vastuuttomuuden, millä ympäristöämme, luontoa ja luonnon- 
varoja turmellaan, tuntuu siltä, että ne, joilla nyt on 
valtasuhteiden suoma kaikkivalta, eivät tunne sitä levotto- 
muutta, huolta ja vastuuta, joka nuorilla on ihmiskunnan 
tulevaisuudesta. Vanhempi polvi on yleensä tietenkin teoreet- 
tisesti selvillä edessäolevista valtavista muutoksista, mutta 
omalta kohdaltaan se tietää myös, että kalmistossa lepäävien 
rauhaa ei tulossa oleva tuho voi enää häiritä. 

Olen seurannut joidenkin kuvajulkaisujen ja radion 

henkilöhaastatteluja, joissa vastaajan mielipidettä on tiedustel- 
tu varsin monenlaisista asioista. Olen pannut merkille, että kun 
on kysytty, mitä pelkäätte eniten, on vastaus useimmiten ollut: 
sotaa. Sen ovat antaneet nuoret ja yllättävän monet 
keskipolveen tai vanhempaan väestönosaan kuuluvat. On 
ymmärrettävää, että tämän asian osalta jokainen alkaa tai 
jokaisen pitäisi alkaa käsittää, että kolmas maailmansota on 
vielä mahdollinen (Erich Fromm: "Ensimmäinen ja todennä- 
köisin mahdollisuus on atomisota") ja se taas merkitsee 
ihmiskunnan tuhoa. Jos tulee ydinsota, niin jokainen ihminen, 
aseistettu tai aseistamaton, seisoo etulinjassa. Mutta myös ns. 
tavanomaisin asein käytävässä sodassa ei liioin eroteta 
siviiliasukkaita sotilaista, sen on Vietnamin sota "tavanomaisi- 
ne" aseineen ja "tavanomaisine" sodankäyntitapoineen 
meille opettanut. Nuoriso vastustaa sotaa, koska se tietää 
joutuvansa teurastetuksi niin hyvin rintamalla, jos sellaisia 
enää syntyy, kuin sen takanakin. Uhrautuvaisuus ja henkilö- 
kohtainen rohkeus, jotka menneinä aikoina olivat todella 
jaloja ominaisuuksia ja saattoivat innostaa romanttisten 
nuorten miesten mieltä, eivät enää mahdu modernin sodan 
rekvisiittaan. 

Mitä sankaruutta ja uhrautuvaisuutta tuntee esimerkiksi 
amerikkalainen B 52-lentokoneen miehistö, joka suorittaa 
pommituslentoja Pohjois-Vietnamiin. Torjuntatulen ulottu- 
mattomissa se pudottaa tappavan pommilastin, joka hävittää 
asutuskeskuksia, patolaitteita, kirkkoja, sairaaloita ja kouluja. 
Ihmisten tappamiseen tarkoitetut nerokkaat hävitysaseet 
aiheuttavat surman lapsille, vanhuksille, pelloilla työskentele- 
ville vaimoille jne. Olen varma, että urheuden puna ei kultaa 
nuorten lentäjien poskipäitä, kun he lähtevät pommituslen- 
noilleen suorittamaan annettua taistelutehtävää. He tietävät, 
mikä on heidän henkilökohtainen osuutensa, kun Pohjois- 
Vietnam on pommitettava "takaisin kivikauteen" Jos ei nyt, 
niin kaiken päätyttyä, sekä hävitykseen osaaottaneen yksityisen 

lentäjän että Yhdyvaltojen kansan omatunto herää ymmärtä- 
mään sen epäinhimillisyyden mittaamattoman syvyyden, joka 
Pohjois-Vietnamin pommituksilla on ollut. 

Minä olen poikavuosina kyynel silmäkulmassa laulanut 
Sotilaspojan valaa: "samaanpa käyn ma taisteloon, ja nälkään, 
kuolemaan" tai liikutuksen tuntein kuunnellut, kuinka 
nuorukaiselle kuolla kuuluu jne. Hiroshiman pommitus, joka 
oli vain paukkupanos tulevan atomisodan rinnalla, on antanut 
kuoliniskun runebergiläiselle sotilasihanteelle. Asevelvollisuu- 
teen perustuvalle sotapalvelukselle voidaan löytää järkeviä 
perusteita, mutta todelliselle sodalle, jota varten armeijassa 
"tehdään miehiä", ei ole enää olemassa mitään järkeen 
menevää perustetta. Jos niin käy, että omaa maata on asein 
puolustettava hyökkääjää vastaan, se on tehtävä, mutta mikäli 
asiat johdetaan tai päästetään sille asteelle, on kyseessä 
kansallinen itsemurha. 

Näin oletan nuorten valtaosan ajattelevan ja jos näin on, 
olen siitä iloinen. Kuta laajemmalle kautta maailman tällainen 
käsitys leviää, sitä varmemmin voidaan torjua ydinsodan uhka 
ja siltä osalta turvata ihmiskunnan eloonjäänti. 

Se osuus, mikä kristillisellä kirkolla on kautta vuosisatojen 
ollut sodan hyväksymisessä ja sodan siunaamisessa, on ollut 
yhtä merkittävä kuin masentava. Voitaneen sanoa, että kirkko 
on vaikutuksille alttiissa nuorisossa synnyttänyt ja kasvattanut 
sodan ihannoimista. Varttuneempi polvi on käyttänyt kirkkoa 
enemmänkin välikappaleena sotaan valmistauduttaessa tai sitä 
käytäessä. En ole suinkaan ainoa, joka on nähnyt jotakin 
käsittämätöntä ja jopa irvokastakin siinä, että kristillisiin 
arvoihin nojaavien maiden välisessä sodassa kirkko molemmin 
puolin on pyhittänyt murha-aseet ja rukoillut Korkeimman 
suojelusta omalle sotaväelle ynnä tuhoa vastapuolen kristityil- 
le. Sotilaspastorit ja kenttäpiispat ovat kahdella jalalla 
käveleviä esimerkkejä kirkon kaksinaismoraalista suhtautumi- 
sessa sotaan. 

Luin äskettäin katolisen papin Daniel Berriganin haastatte- 
lun, jonka hän oli antanut kärsiessään amerikkalaisessa 
vankilassa rangaistustaan Vietnamin sodan vastustamisesta. 
Hän kertoi elämänsä käännekohdan tapahtuneen Hanoissa, 
kun hän siellä omin silmin seurasi amerikkalaisten pommiko- 
neiden aiheuttamaa hävitystä. "Me olemme suuri ja mahtava 
maa. Me tallaamme heikot jalkoihimme emmekä kuule, kun 
he huutavat kuolemanhädässä." Hän kertoi ajattelevansa 
häpeällä sitä, että kirkko säännöllisesti on siunannut valtion 
aseet ja hyväksynyt ihmisten tappamisen. "En tahdo kääntää 
ketään kristinuskoon enkä mihinkään muuhun. Haluan 
kääntää itseni inhimillisyyteen ja jakaa kokemukseni muiden 
kanssa." 

Nykypäivien nuoriso tietää, että sen tulevaisuutta ja fyysistä 
olemassaoloa voivat uhata toisetkin vaarat kuin sota. Viime 
aikoina on kirjoitettu paljon ympäristönsuojelusta ja luonnon 
tuhoamisesta. 

Vakavat tiedemiehet ovat ennustaneet, että elinympäris- 
tömme turmeltuu niin pahoin muutaman vuosikymmenen 
kuluessa, että ihmisen elämiseltä katoavat edellytykset, mihin 
myös valtava väestönlisäys vaikuttaa. Kolmannen maailman 
hätä liikuttaa valistuneen ihmisen mieltä, mutta ne kansainväli- 
set konferenssit ja rikkaan valkoisen maailman toimenpiteet, 
joita on suoritettu kolmannen maailman olojen parantamisek- 
si, eivät ole johtaneet kuin seitinohuen verhon heittämiseen, 
jotta pahimmat epäkohdat poistuisivat häpeileviltä silmiltäm- 
me. Ja sekin on ollut turhaa työtä, sillä me tiedämme, kuinka 
häviävän vähän on tehty. 

Sen jälkeen kun käsikirjoitukseni oli toukokuun 1972 
loppuun mennessä valmis, toimeenpantiin Tukholmassa YK: n 
järjestämänä ympäristönsuojelukonferenssi, jossa sekä sen 
epävirallisissa sivukokouksissa käsiteltiin luonnon saastumista 
niin suuren asiantuntemuksen turvin kuin maailmalla tällä 
erää on mahdollista suorittaa. Valitettavasti en tähän 



143 



kirjoitukseen ehdi ottaa edes yleiskatsausta konferenssin 
tuloksista. Olen kuitenkin varma, että konferenssissa tehty työ 
tulee olemaan alkuna kasvavalle mielenkiinnolle, jatkuvalle 
tutkimukselle sekä — toivottavasti — välttämättömäksi 
katsottaville toimenpiteille elinympäristömme pelastamiseksi 
tuholta. 

Meillä on sellainen käsitys, että vain muutamat vähän 
pöllähtäneet tiedemiehet ovat huolissaan maailman tulevai- 
suudesta, väestönkasvusta, ympäristön saastumisesta yms. Sitä 
vastoin uskomme, että käytännön talous- ja teollisuusmiehet, 
jotka ottavat vain realiteetit huomioon, eivät lainkaan näe 
voittamattomien vaarojen meitä uhkaavan. Pitihän johtavaksi 
mainittu pankki- ja talousmiehemme äskettäin televisiossa 
oppitunnin näsäviisaille nuorille: tätä tuhoa on saarnattu jo 
vuosikymmeniä. Sitä ei ole tapahtunut eikä se ole näköpiirissä. 
Tekniikka pystyy kyllä kaikki vaarat poistamaan. 

Näin eivät toki kaikki teollisuusmiehet ajattele. Jo vuonna 
1968 perusti tohtori Aurelio Peccei "Rooman klubin", jonka 
tutkimusprojektilla on nimenä "Ihmiskunnan tulevaisuus" 
Peccei on Italian suurimman konsulttitoiminimen johtaja ja 
Fiat-yhtiön johtokunnan jäsen. 

Tänä vuonna (1972) on Yhdysvalloissa julkaistu Rooman 
klubin ensimmäinen osaraportti, jonka sisällöstä ensi sijassa 
vastaa Massachusettsin teknologisen instituutin professori 
Dennis L. Meadowsin johtama työryhmä. 

Tutkijaryhmä on käyttänyt hyväkseen tietokoneeseen 
sijoitettua dynaamista maailmanmallia. Siihen on syötetty 
relevantit tiedot teollisuustuotannosta, elintarviketuotannosta, 
raaka-ainevaroista, ympäristön saastumisesta ja väestönkasvus- 
ta. Tulos on seuraava: elintarvikkeiden kulutus, teollisuustuo- 
tanto ja väestö tulevat kasvamaan poikkeuksellisesti, kunnes 
nopeasti vähenevät raaka-ainevarat pakottavat vähentämään 
teollisuustuotantoa. Kuitenkin sekä väestö että saastuminen 
jatkavat kasvuaan vuosikymmeniä tämän jälkeen. Mutta eivät 

rajattomasti, sillä aikanaan väestönkasvu muuttuu suureksi 
väestönkadoksi, minkä aiheuttavat nälkä ja taudit, joita 
terveydenhoito pienenevine mahdollisuuksineen ei voi estää. 

Tutkijat ovat ottaneet useissa vaihtoehdoissaan huomioon 
mahdolliset teknilliset keksinnöt, joiden tuloksena on oletettu 
energian riittävän äärettömyyksiin saakka. Mutta tietokone 
osoitti, että vaikka nämä seikat viivästyttävät katastrofia, ne 
eivät sitä estäisi. Joka tapauksessa katastrofi tapahtuu 
viimeistään vuoden 2100 paikkeilla. 

Raportin mukaan väestönlisäys tulee olemaan niin suuri, 
että vaikka kaikki viljelyskelpoinen maa otetaan käytäntöön, 
ravintoa riittää vain vuoteen 2000 saakka. Jos maanviljelyn 
tuotantotasoa voidaan nostaa nelinkertaiseksi nykyisestä, suuri 
nälänhätä siirtyy 50 vuodella. 

Tutkijaryhmän suorittamien laskelmien mukaan osa kor- 
vaamattomia raaka-aineita loppuu maailmasta jo ennen 
vuosituhannen loppua. Lunnonkaasua riittää 38 vuodeksi, 
öljyä 31 vuodeksi, kuparia 36 vuodeksi jne. Jos oletetaan, että 
raaka-ainereservit ovat viittä kertaa suuremmat kuin nyt 
tiedossa olevat ja käyttö kasvaa nykyistä vauhtia, on 
maailmassa luonnonkaasua vielä 49 vuodeksi, öljyä 50 
vuodeksi ja kuparia 48 vuodeksi. 

Alamme olla valintatilanteen edessä. Mutta se vaihtoehto, 
joka kykenee ylläpitämään tasapainon, on hyvin tuskallinen, 
sillä se voidaan saavuttaa vain siten, että väestön ja 
teollisuuden kasvaminen lopetetaan. Tutkijaryhmän mielestä 
se edellyttää syvällekäypiä muutoksia siinä yhteiskuntaraken- 
teessa, joka on kehittynyt kasvun vuosisatoina. Mainittu 
tasapaino syntyy joko tietoisten väestön ja teollisuuden kasvun 
estävien toimenpiteiden avulla tai siihen johtaa katastrofi, josta 
edellä oli puhe. Kolmatta vaihtoehtoa ei ole. 

Tutkijaryhmä on sitä mieltä, että täydellisesti uudet 
arvostukset ovat välttämättömät. Ihmiskunnalla on olemassa 
fyysiset keinot, jotka ovat tarpeen sellaisen uuden yhteiskun- 

nan luomiseksi, joka voi kestää vielä monien sukupolvien ajan. 
Mutta tämän toteuttaminen on, kuten Rooman klubin 
toimeenpaneva komitea lausuu, ylivoimaisia vaikeuksia tarjoa- 
va tehtävä. 

Tämä kaikki on kuin paha painajaisuni. Mutta niille, jotka 
nyt ovat teini-iässä, se on aikanaan vielä pahempi todellisuus. 

Voi olla, että tämä Rooman klubin ensimmäinen raportti ei 
sisällä lopullista totuutta. Klubi jatkaa työtään. Mutta niin 
paljon on jo nyt selvitetty, että summittainen peruskehys 
maailman tulevaisuudelle on luotu. Se ei riemastuta optimis- 
miin. 

Kun edellä sanoin, että maailman mittasuhteessa tapahtu- 
nut ja tapahtuva ihmisen olemassaoloon vaikuttava muuttumi- 
nen tekee vaikeaksi sovittaa sukupolvien välille syntynyttä 
vastakohtaisuutta, tarkoitin sitä, että vanhempi väki yleensä 
elää menneisyydessä tai sen kultaamassa nykyisyydessä, joka ei 
ole todellista nykypäivää. Nuoriso elää realistisessa nykyisyy- 
dessä, mutta se näkee huomispäivän ja tutkii, millä muilla kuin 
vielä vallallaolevilla menettelytavoilla uhkaa ja vaaroja täynnä 
oleva tulevaisuus voitaisiin turvata, kaikesta huolimatta. Sen 
vuoksi se pohtii ennakkoluulottomasti sotaa, ympäristön 
suojelemista saastumiselta, luonnon varjelemista ja luonnon 
varojen säästämistä, kolmannen maailman kohtaloa. Suomessa 
se lisäksi etsii uutta suhtautumistapaa autioituvaan maaseu- 
tuun ja sen ahdistuksessa elävään väestönosaan, työväkeen ja 
työväenliikkeeseen, koulutukseen ja koulutusmahdollisuuk- 
sien parantamiseen myös valtakunnan syrjäalueilla, meidän 
osaamme kansainvälisessä yhteistyössä jne. Se on mennyt niin 
pitkälle, että se on asettanut kysymyksen, onko hyvinvointival- 
tion rakentaminen ja yleisen hyvinvoinnin edistäminen 
kulutuskysynnän jatkuvan lisäämisen muodossa sosiaalisin 
tapa rakentaa onnellista yhteiskuntaa. Suhtautuminen työttö- 
myyteen ei Suomen sivistyneen nuorison parissa ole enää 
ulkokohtainen kysymys, vaan siitä on tullut ja siitä on hyvin 

suuressa määrin nykyistä enemmän tulossa kipeä henkilökoh- 
tainen kohtalokas ongelma. Vielä kymmenkunta vuotta sitten 
jokainen, joka oli saanut suoritetuksi esim. yliopistollisen 
loppututkinnon, saattoi saada koulutustaan vastaavan paikan 
yhteiskunnassa. Nyt on asia jo aivan toisin. Työttömiä 
akateemisen tutkinnon suorittaneita on runsaasti ja tämän 
vuosikymmenen lopulla niitä on vasukaupalla. 

Kaikki nämä ja monet näihin liittyvät seikat ovat ilmeisesti 
johtaneet siihen, että ryhdytään tutkimaan yhteiskunnan 
valtarakenteita. Mihin tämä etsiminen johtaa, sitä ei ole tänä 
päivänä nähtävissä, mutta eniten omia etujaan vastaan 
toimivat ne, jotka kieltäytyvät tunnustamasta, että yhteiskun- 
nassamme on ilmiöitä, jotka johdattavat oikeamielisen 
nuorison huomion yhteiskunnan valtarakenteisiin. 

Tapasin muutamia aikoja sitten erään läntisen kapitalistisen 
maan valtionpäämiehen, jonka kanssa syntyi keskustelu 
nuorison kriisistä, niin kuin me asian nimitimme. Hän kertoi, 
että hänen yliopisto-opintoja harjoittava tyttärensä on 
kehittynyt opiskeluaikanaan erittäin radikaaliksi. Heillä on 
ollut keskenään laajoja yhteiskunnallisia keskusteluja, joiden 
aikana hän on osoittanut tyttärelleen, kuinka nopeasti kehitys 
on mennyt eteenpäin ja kuinka verrattomasti paljon 
paremmat olosuhteet nyt ovat vallalla kuin muutama 
vuosikymmen sitten. Kaiken tämän on hänen tyttärensä 
myöntänyt todeksi, mutta hän on esittänyt ainoana vastaväit- 
teenään systeemin. Yhteiskunnallinen systeemi on väärä ja 
epäoikeudenmukainen, systeemi rakentuu eriarvoisuuden ja 
riiston pohjalle. Tämän jälkeen on keskustelu siirtynyt 
ideologiaan. Yhteistä lopputulosta ei voitu saavuttaa, sillä 
tyttären vakaumus oli, että nykyisen yhteiskuntajärjestelmän 
vallitessa ei ihmiskunta kykene torjumaan sitä koko elävälle 
elämälle kuolettavaksi kehittyvää vaaraa, minkä imperialistiset 
sodat, elinympäristön saastuminen, kolmannen maailman 
puute, kulutusyhteiskunnan määrätön paisuminen yms. ehkä 



147 



jo aivan läheisessä tulevaisuudessa aiheuttavat. Hänen 
lähtökohtansa oli ollut se, että kun markkinatalousjärjestelmä 
perustuu siihen, että pääoman, joka yleensä on yksityisten 
hallussa, tulee tuottaa voittoa niin paljon kuin mahdollista, se 
ei alistu niihin rajoituksiin, joita on tehtävä tulevien polvien 
hyväksi. Siksi juuri nuorison solidaarisuus tulevia sukupolvia 
kohtaan johtaa vallallaolevan systeemin muuttamiseen. 

Keskustelukumppanini totesi, että tyttärensä mielipiteissä 
hän näki nuorison vakavan haasteen sille elämänmuodolle, 
jota me länsimaissa pidämme parhaana mahdollisena. 

DEMOKRATIA JA TALOUDELLINEN 

VALTA 



KYSYMYS: 

Perustuslaissa sanotaan, että "valtiovalta Suomessa kuuluu 
kansalle, jota edustaa valtiopäiville kokoontunut eduskunta" 
Eduskunnan ohella tärkeitä vallankäyttäjiä ovat kuitenkin myös 
pankit, suuryritykset ja niiden organisaatiot. Moni vasemmistolainen 
katsoo, että kansanvallasta sanan varsinaisessa merkityksessä 
voidaan puhua vasta sitten, kun myös tämä taloudellinen valta on 
saatettu demokraattisen kontrollin alaiseksi. Miten Te näette 
taloudellisen vallan ongelman demokratiaan pyrkivässä yhteiskun- 
nassa? (A. E.) 

VASTAUS: 

Kyllä kai se on totta, että v a/Jiövalta Suomessa kuuluu kansalle, 
jota edustaa valtiopäiville kokoontunut eduskunta. Valtiovalta 
tarkoittaa tässä käsitykseni mukaan julkista valtaa, joka kuuluu 
kansalle. Tämä yleisperiaate on toteutettava lainsäädännössä 
siten, että kansalla on aina viime kädessä valta määrätä, miten 
maan asioita on hoidettava. 

Tosiasiallisen määräysvallan käyttäjiä ovat myös mainitse- 
manne pankit, suuryritykset ja niiden organisaatiot. Haluaisin 

lisätä siihen vielä ammatilliset järjestöt, taloudelliset etujärjes- 
töt, aatteelliset intressijärjestöt jne. Viime vuosina on havaittu, 
että esimerkiksi työntekijäin ja työnantajain ammatilliset 
järjestöt ovat keskinäisillä työehtosopimuksillaan voineet 
päättää, mitä sosiaalisia etuja valtiovallan tulee antaa 
työntekijöille, minkälaisen tulee olla työehtosopimukseen 
sisällytetyn lakiehdotuksen ja milloin se tulee hyväksyä. 
Tällainen käytäntö ei tyylipuhtaasti vastaa eduskunnan vallan 
täydellisyyttä. 

Kun siirryn puhumaan taloudellisen vallan asettamisesta 
demokraattisen kontrollin alaiseksi, niin periaatteessa hy- 
väksyn tällaisen kontrollin. Tähän suuntaan ollaan menossa. 
Otan esimerkin aluksi Ruotsista. Siellä saa 1. 1. 1971 
voimaantulleen liikepankkilain mukaan maan hallitus asettaa 
enintään kolme jäsentä liikepankkien hallitukseen. Tällä 
hetkellä pankkien hallituksissa on yhdestä kolmeen hallituksen 
nimeämää jäsentä, suurpankeissa enemmän kuin pienemmissä 
pankeissa. 

Ruotsin liikepankkien "hallitus" (styrelse) on suomalaisen 
liikepankin hallintoneuvoston ja johtokunnan välimuoto. 
Enemmistö hallituksen jäseniä on luottamusmiehiä. Hallitus 
kokoontuu kuitenkin useammin (n. kerran viikossa) kuin 
suomalaisen liikepankin hallintoneuvosto. Maan hallituksen 
nimeämät edustajat ovat nykyisiä ja entisiä kansanedustajia. 

Työntekijöillä ei ole edustusta liikepankkien hallinnossa. 

Lainsäädännön ja sopimuksien mukaan ei osakeyhtiömuo- 
toisissa teollisuus- ja muissa liikeyrityksissä ole työntekijäpuo- 
len edustusta. Ruotsin ammattiliittojen keskusjärjestö (LO) on 
vuosikokouksessaan 1970 kuitenkin omaksunut linjan, jonka 
mukaan tavoitteena on se, että jokaisessa osakeyhtiössä on 
asianomaisen yhtiön työntekijöillä oikeus ammattiyhdistyksen- 
sä välityksellä valita tietty osa (vähemmistö) yhtiön hallituksen 
jäsenistä. 

Saksan Liittotasavallassa on yhteiskunnan kontrolli järjes- 

tetty toisin. Liikepankkien hallintoelimissä ei maan hallituksel- 
la enempää kuin ammattiyhdistyksilläkään ole edustusta. 
Mutta esim. kaivos- ja terästeollisuuden työntekijöillä on 
vuonna 1951 annetun lain mukaan oikeus valita viisi oman 
yrityksensä valvontaneuvoston jäsenistä. Yrityksen omistajat 
valitsevat toiset viisi ja yhdennentoista, ns. puolueettoman 
jäsenen vaali tapahtuu yhteisratkaisuna ko. kymmenen 
jäsenen ehdotuksesta ja osakkeenomistajayhtiökokouksen 
vahvistamana. 

Muussa teollisuudessa työntekijät valitsevat kolmanneksen 
valvontaneuvoston jäsenmäärästä. 

Valvontaneuvosto puolestaan valitsee yrityksen johtajat ja 
ylimmät toimihenkilöt. Yrityksen ylimpään käytännön johtoon 
(johtokuntaan) kuuluu tavallisesti kolme johtajaa. Yksi näistä 
vastaa henkilöstöpolitiikasta. Tämän johtajan valinta on 
riippuvainen yrityksen valvontaneuvoston työntekijäjäsenten 
hyväksymisestä. Valinta ei voi tapahtua vastoin työntekijäjä- 
senten kantaa. Jokaisessa yrityksessä on vuonna 1952 annetun 
lain mukaan lisäksi tuotantoneuvosto, jossa on varsinaisina 
jäseninä vain työntekijäin ja toimihenkilöiden edustajia. 
Neuvostolla on varsin laaja päätösoikeus esim. henkilöstö- 
asioissa. 

Olen havainnut, että kevättalvella 1972 vaatimuksia 
työntekijäin osanotto-oikeudesta yritysten päätäntäelimiin on 
esitetty mm. Sveitsissä, Itävallassa, Belgiassa ja Alankomaissa. 
Ruotsissa vaaditaan laajempaa osanotto-oikeutta. Samaan 
aikaan on Länsi-Saksassa vaadittu, että työntekijä- ja 
toimihenkilöedustusta on kaikissa yhteisissä hallintoelimissä 
lisättävä, niin että suhde tulee olemaan 50 — 50. 

Minusta näissä kapitalistisissa maissa toteutetut tai suunni- 
tellut järjestelyt ovat kannatettavia. Minkä muodon ne 
Suomessa saisivat, on tässä vaiheessa mahdotonta sanoa, mutta 
on varma, että tällaiset toimenpiteet taloudellisen vallan 
käyttöön liittyvän ongelman ratkaisemiseksi eivät ehkä ole 

kovin kaukaisen tulevaisuuden asioita. 

Se kai tunnustetaan, että 1940-luvulla perustetut ns. 
tuotantokomiteat ovat yleensä epäonnistuneet. Sitä tietä 
jatkamalla ei ole olemassa välttämättömien uudistusten 
edellytyksiä. 

Kuten vastaukseni alussa mainitsin, hyväksyn periaatteen, 
että taloudellinen valta olisi tietyissä rajoissa saatettava 
demokraattisen kontrollin alaiseksi. Ulkomaiset esimerkit 
kapitalismin linnoituksiksi luonnehdituista maista osoittavat, 
että tällä periaatteella on laajaa kannatusta. Mutta suoritetut 
kokeilut ovat käytännössä joko epäonnistuneet tai ovat vasta 
kokeiluasteella, niin että mitään yhtenäistä ohjelmaa ei ole 
olemassa. Jokainen maa saanee omien olosuhteittensa ja 
omien kokemustensa pohjalta lähteä etsimään demokraattisen 
kontrollin muotoa. 

Taloudellisen vallan kontrolli silloin kun se suuntautuu 
kotimaiseen yritystoimintaan on toteutettavissa lainsäädäntö- 
toimin. Mutta miten kontrolloida ylikansallisia jättiläisyhtymiä, 
suurkonserneja, jotka toimivat useassa maassa ja hallitsevat 
miltei rajattomia pääomia? Tämä kysymys on nimenomaan 
pienen maan kansallisen talouselämän tärkeimpiä ja arkaluon- 
toisimpia. Tuollainen kansainvälinen suuryritys voi manipuloi- 
da suhteellisen vapaasti, se voi siirtää pääomia ja tuottoja 
maasta toiseen, miten se sille on taloudellisesti edullisinta. Se 
voi määrätä käyttämilleen tuontiraaka-aineille mielensä mu- 
kaisen hinnan, se voi maksaa veronsa siellä, missä se on sille 
taloudellisesti tarkoituksenmukaisinta jne. Suurkonserni voi 
taloudellisen valtansa turvin tarpeen niin vaatiessa suorastaan 
määrätä pienen maan talouspolitiikasta. Länsimainen talou- 
dellinen ja poliittinen integraatio johtaa välttämättömyyden 
pakosta siihen, että sen piiriin kuuluvat pienet valtiot 
menettävät osan taloudellisesta itsemääräämisoikeudestaan. 
Tämä oli yhtenä syynä siihen, että Suomessa ei hetkeäkään ole 
harkittu Suomen jäsenyyttä Euroopan Talousyhteisössä. 

Jos onnistumme pitämään kansainvälisten jättiläisyritysten 
kauko-ohjatun taloudellisen vallankäytön kurissa, on ongel- 
mana meillä ensi kädessä liian harvoihin käsiin kerääntyneen 
kotimaisen taloudellisen vallan kontrollointi. Esimerkin 
taloudellisen vallan keskittymisestä tarjoavat liikepankkimme. 

PORVARILLINEN HEGEMONIA 



KYSYMYS: 

Viime vuosina on puhuttu paljon porvarillisesta hegemoniasta. 
Puheella tarkoitetaan sitä tosiseikkaa, että niistä valta-asemista, 
välineistä ja instituutioista (lehdistö, koulu, kirkko jne.), joista käsin 
tai joiden avulla yleiseen ja yksityiseen mielipiteeseen vaikutetaan, on 
porvarillisesti ajattelevien hallussa paljon suurempi osa kuin 
vasemmistolaisten hallussa. Tämän vuoksi on mahdollista, että 
"omistava luokka hallitsee suoranaisesti yleisen äänioikeuden 
avulla", kuten Lenin sanoo. Eikö porvarillinen hegemonia siis 
olennaisesti rajoita mielipiteen muodostuksen vapautta ja demokra- 
tian toimintaa? Miten tämä epäkohta — mikäli sen epäkohdaksi 
näette — olisi korjattava? (A.E.) 

VASTAUS: 

Olen havainnut, että sanonta " porvarillisesta hegemoniasta' 9 
on ärsyttänyt niitä, jotka lukeutuvat tai enemmänkin niitä, 
jotka luulevat lukeutuvansa tuon hegemonian ylläpitäjiin. Jos 
Suomen oloja objektiivisesti tarkastellaan, niin ei-sosialistisen, 
ensi sijassa porvarillisen kansanaineksen käytettävissä on 
lehdistön valtaosa, kun taas vasemmiston lehdistön määrä on 



154 



vähäinen. Vuonna 1946 sanomalehdistömme kokonaislevikis- 
tä 84,6 % kuului porvarilliselle lehdistölle ja 15,4 % 
vasemmistolehdistölle. Vuonna 1969 porvarillisen lehdistön 
osuus oli kasvanut 88,9 %:ksi ja vasemmistolehden osuus taas 
laskenut 11,1 %:iin. 

Suomalaiseen ruokakuntaan tuli vuonna 1969 keskimäärin 
0,16 vasemmistolaista puoluelehteä, mutta 0,49 porvarillista 
puoluelehteä ja 0,78 porvarillista riippumatonta lehteä. 
Sadasta ruokakunnasta on siten 49 porvarillisen puoluelehden 
ja ainoastaan 16 jonkin vasemmistolehden tavoitettavissa. 

Kun lehdistöllä kieltämättä on vaikutusta lukijain kannanot- 
toihin, voidaan sanoa, että lehdistömme vahvistaa porvarillista 
' 'mielipideilmastoa" 

En ihmettelisi, vaikka joku vallitsevaan "rutiiniin" tyyty- 
väinen kansalainen pitäisi edellä esittämääni johtopäätöstä 
"porvarillisesta hegemoniasta" lehdistön piirissä virheellisenä, 
koska jokaisella suomalaisella on vapaus itse valita lehtensä. Jos 
meillä olisi sanokaamme suunnilleen samat puoluesuhteet 
vallalla kuin nyt, mutta vasemmistolehtien levikki olisi n. 90 % 
kokonaislevikistä ja loput 10 % jakautuisivat ei-vasemmistolais- 
ten lehtien kesken, niin minä monen muun ohella pitäisin 
tilaa, joka on vallalla lehdistön alalla, ilmauksena "vasemmis- 
tolaisesta hegemoniasta" 

Yleisradio, jos niin tulikuumaan asiaan rohkenen sormen- 
päällä koskettaa, on tyyppiesimerkki siitä, kuinka vaikeaa 
tavallisten suomalaisten ihmisten on päästä totutusta yksipuoli- 
suudesta, minkä lempinimenä on ollut puolueettomuus, 
siirtymään moniarvoiseen ohjelmaan. En ole radion ja 
television ohjelmiston innokkaimpia seuraajia, joten kannan- 
ottoni perustuu aivan yhtä hataralle pohjalle kuin yleisradion 
korkeimman päättävän elimen hallintoneuvoston yksityisiä 
ohjelmia ja niiden tekijöitä koskevat päätökset — jotka 
muuten eivät tarkasti ottaen kuulune edes sen toimivaltaan. 
Eräät suuttumusta herättäneet ohjelmapalaset ovat minua 

huvittaneet, muutamissa on antamisen ilosta ylitetty jo 
etukäteen arvattavissa oleva keskiarvokuuntelijan kestokyn- 
nys. Mutta tässä tullaan taas lehdistön hegemoniasuhteisiin. 
Porvarillinen lehdistö uhoaa pääkirjoituksissaan, pakinoissa ja 
yleisön osastoissa tällaisia "ylitsekäymisiä" vastaan, mutta 
päinvastaiset ja maalle vahingolliset ilmiöt jäävät huomiotta. 
Olen sattumalta kaksi kertaa nähnyt ja kuullut, kuinka arvokas 
maanviljelysneuvos televisiossa kertoo viimeisestä tapaamises- 
taan presidentti Svinhufvudin kanssa. "Historiallisen totuu- 
den" nimessä hän kertoi, että Ukko-Pekka antoi hänelle 
testamenttinaan: "Älkää koskaan luottako ryssään." Kun 
tämä ohjelma ajettiin ensimmäisen kerran valtiollisten vaalien 
alla, arvelin, että kyllä tästä on pakko jonkin porvarilehdenkin 
huomauttaa, mutta täysi hiljaisuus vallitsi myös vasemmiston 
lehdissä. 

Lehdistön osuus saakin jäädä tähän. Esitetyt luvut ovat 
omalla tavallaan vastaansanomattomat, vaikka on tietenkin 
myönnettävä, että porvarillisessa lehdistössä esiintyy jyrkän 
mielipideyksipuolisuuden ohella moniarvoisuuteen pyrkivää 
tekstiä. 

Koululaitoksemme osalta ei tietenkään ole esitettävänä 
mitään lukuja, joilla opetuksen poliittinen suuntaus olisi 
todistettavissa. Mutta vähänkään tasapuolisuuteen pyrkivä 
kansalainen ei halunne väittää vääräksi sitä, että koulu on 
vuosikymmeniä antanut avoimesti porvarillista arvomaailmaa 
pönkittävää opetusta. Kirkon suhteen on asianlaita ollut sama, 
vaikka viime aikoina on moniarvoisempi suhtautuminen 
astunut kuvaan. Minulle suhtautumisessa kirkkoon merkitsi 
aikoinaan paljon se, että valtaosa papistosta oli 1930-luvulla 
fasistisen iki: n kannattajia. 

Nämä toteamukset ns. porvarillisesta hegemoniasta on 
rehellisyyden nimessä tunnustettava oikeiksi, eikä tuon 
propagandisesti ehkä terävän, mutta asiallisesti katsoen 
sittenkin perustellun sanonnan käyttämisestä pitäisi her- 

mostua. Kun ilmiötä kutsuu "porvarilliseksi hegemoniaksi" 
niin ei se näet sanottavasti vikaan mene. Minä olen saanut 
kasvatukseni ja saavuttanut korkean iän "porvarillisen 
hegemonian" vaikutuksen alaisena, enkä olisi rehellinen, jos 
kieltäisin tällaisen hegemonian olemassaolon, vieläkin. 

Viime aikojen vetoomus moniarvoisuuden kunnioittamises- 
ta on muuttanut jonkin verran yleisiä asenteita, mutta sehän 
tiedetään, että asenteiden muuttuminen on pitkäaikainen 
prosessi. 

Kun minulle ensimmäisen kerran eräässä yksityisessä 
poliittisessa keskustelutilaisuudessa esitettiin ajatus, että 
taloudellisesti vaikeassa asemassa olevien sanomalehtien 
toimintaa olisi tuettava valtion varoin, hyväksyin ehdotuksen. 
Sellaisen esityksen hallitus myöhemmin tekikin. Eduskunnassa 
se muutettiin rahamäärältään paljon suuremmaksi puolue- 
tueksi. Olen henkilökohtaisesti suhtautunut puoluetukeen 
suuresti epäillen, vaikka myönnän, että sille voidaan esittää 
päteviä perusteluja. 

Syynä puoluetukea koskeviin epäilyksiini on ollut pelko 
puoluebyrokratian, poliittisen eliitin kasvavasta vallasta. Kun 
puoluetukea maksetaan, määrää sen käyttämisestä puolueen 
keskusjohto, joka voi olla kollektiivinen elin, mutta voi myös 
olla — kuten tunnettua — yksi mies. Puoluetuella palkataan 
keskusjohdon toimihenkilöt ja paikalliset puoluetyöntekijät, 
eikä sillä hyvä, vaan puolueen palkkalistalla olleista kokopäivä- 
toimisista virkailijoista saattaa tulla puolueiden puheenjohtajia. 
On täysin inhimillistä, mikäli puoluejohto toimihenkilöitä 
valitessaan pitää huolen siitä, miten parhaiten voitaisiin 
vahvistaa johdon asemaa. Puoluetuki koituu vallan keskityksen 
ja vallan jatkuvuuden pönkittämiseksi puolue-elämässämme. 
Puoluetuki edistää vanhassa kiinniriippumista, se on omiaan 
estämään kehitystä puolueen sisällä, ehkäisemään uusien 
ajatusten ja virtausten leviämistä puolueen piirissä. Puoluei- 
den tulisi kulkea yhteiskunnallisen ja valtiollisen kehityksen 

kärjessä tai ainakin tasalla. Sen vuoksi puolueiden piirissä on 
sisäinen verenkierto välttämätön. Puoluetuki sen estää. 
"Julma peli" vallan säilyttämiseksi puolueessa helpottuu 
puoluetuen avulla. 

Huonosti kannattavan ensi sijassa vasemmistolaisen sano- 
malehdistön valtion avustuksilla tapahtuva tukeminen sitä 
vastoin käy mielestäni jatkuvan sanomalehtikuoleman ja siitä 
osaltaan aiheutuvan keskityksen vuoksi yhä tärkeämmäksi. 
Pulma on sama ainakin kaikissa pohjoismaisissa demokratiois- 
sa. Olen juuri lukenut selvityksen oloista Tanskassa. Siellä on 
sanomalehtien lukumäärä vuodesta 1950 lähtien vähentynyt 
161:stä 65:een. Sos.dem. lehdistöä, joka on supistunut 
kuuteen, on pidetty hengissä ammattijärjestön voimakkaalla 
taloudellisella tuella, jota on annettu jo 20 vuoden ajan. 
Suurimman konservatiivisen lehden painos on yli 200.000, 
kun taas kaikkien kuuden sos.dem. lehden yhteinen painos on 
130.000. Tanskassa sanomalehdet perinteellisesti vastustavat 
valtion taloudellisen tuen antamista. 

Niin vastenmieliseltä kuin se saattaa kuuluakin ns. 
porvarillisen hegemonian kannalta, pidän valoisana puolena 
asiassa nuorison laajaa omaa julkaisutoimintaa. Ylioppilasleh- 
det, teini- ja muut niihin verrattavat julkaisut jakavat tietoa, 
joka ei hevin pääse ns. hegemonian lehdistön kautta 
julkisuuteen. Näissä nuorten julkaisuissa lyödään joskus 
huikeasti yli maalin, mutta puolustukseksi voidaan sanoa, että 
niissä yleensä pääsevät erisuuntaiset katsomukset esille. Ja jos 
ylilyömisestä arvostellaan, niin vastapuoli on reippaasti lyönyt 
yli vuosikymmeniä, ja lyö jatkuvasti. 

DEMOKRATIAN LAAJENTAMINEN 



KYSYMYS: 

Demokratian laajentamisesta on nykyisin usein puhetta. Mihin 
tärkeysjärjestykseen olisi pantava eri uudistukset, jotka tähtäävät 
tämän tavoitteen toteuttamiseen? (J.-M.J.) 

VASTAUS: 

Kun minulla ei ole selvää kokonaiskuvaa siitä, minkälainen on 
demokratian laajentamisen uudistusohjelman täysimittaisuus, 
en katso voivani kysymykseen vastata kuin tärkeimmän 
tavoitteen kohdalta. 

En käy pitkälti perustelemaan sitä tosiasiaa, että maassamme 
ja maailmassa on tapahtunut HM.mme säätämisen jälkeisinä 
53 vuotena monia suorastaan mullistavia muutoksia. Hallitus- 
muotomme laadittiin aikana, joka on monessa mielessä 
ratkaisevasti toisenlainen kuin se, missä sitä nyt toteutetaan. 
Kun otetaan huomioon, että HM perusolemukseltaan 
kuvastelee ajattelutapaa ja olosuhteita, jotka jo vuonna 1919 
olivat vanhentuneita, on ero HM.mme ja nykyajan välillä 
erittäin suuri. 

Hallitusmuodothan tehdään siinä tarkoituksessa, että niiden 

laatijoiden arvomaailma saisi pysyväisen perustuksen, jonka 
muuttaminen toista ideologiaa tai toista valtaryhmittymää 
kuvastelevaksi olisi joko mahdotonta tai ylivoimaisen vaikeaa. 
Monessa hallitusmuodossa on säännös, jonka mukaan se on 
pidettävä "järkähtämättömäsi" voimassa (Ruotsin HM 
vuodelta 1772) tai on "peruuttamaton" (vuoden 1869 
valtiopäiväjärjestys). Kuningas Kustaa III yhdistys- ja vakuus- 
kirja (21/2 ja 3/4 1789) on varsin tyypillinen. Sen 8. kohdassa 
määrätään, että tähän yhdistys- ja vakuuskirjaan "älköön 
milloinkaan sallittako mitään esitystä tahi tehdä koetusta 
tämän sanallisen sisällyksen vähimpäänkään muutokseen, 
selitykseen tai ojentamiseen" 

Hallitusmuodon muuttaminen varsin tarpeellistenkin kor- 
jausten ja täydennysten vuoksi on määräenemmistösäännös- 
ten vuoksi erittäin vaikeaa. Kuitenkin tietynlainen muutos 
saattaa olla välttämätön yhteiskunnallisen kehityksen turvaa- 
miseksi. 

Hallitusmuodon tulee vastata olevia oloja ja olevia tarpeita. 
Se on toteutettavissa, jos joka 50. vuosi valitaan perustuslakia 
säätävä kansalliskokous, joka yksinkertaisella enemmistöllä voi 
laatia sen ajan yhteiskunnallista, taloudellista, sosiaalista ja 
valtiollista kehitystä vastaavan hallitusmuodon. 

En oikein usko, että vanhatestamentilliseen juutalaiseen 
lakiin vetoaminen vaikuttaa edes niihin, joille sen pitäisi olla 
jonkinlaisena johdatuksena kannanotoilleen. Mooseksen 3 
kirjan 25 luvun 10. jakeessa sanotaan: "Ja pyhittäkää 
viideskymmenes vuosi ja julistakaa vapaus maassa kaikille sen 
asukkaille. Ja olkoon teille riemuvuosi; jokainen teistä saa 
silloin palata perintömaallensa ja sukunsa luo." Ja 23. 
jakeessa: "Älköön maata ainaiseksi myytäkö, sillä maa on 
minun ja te olette muukalaisia ja vieraita minun luonani." 

Tuo juutalainen riemuvuosisysteemi, jonka sisältönä oli 
velkojen anteeksiantaminen, perintömaan palauttaminen sen 
menettäneille, orjien vapauttaminen jne. oli ilmeisesti 

tarkoitettu määräajoin tasoittamaan sitä taloudellista eriarvoi- 
suutta, joka yhteiskunnassa syntyy. 

Noudattamamme tiukka tulkinta perustuslain säätämisme- 
nettelyn suhteen antaa eduskunnan pienelle vähemmistölle, 
yhdelle kuudesosalle, kohtuuttoman suuren vaikutusvallan 
lainsäädäntötyössä. Mielestäni olisi viipymättä selvitettävä, 
millaiset muutokset perustuslakien säätämis- ja muuttamisme- 
nettelyssä olisi toteutettava. Päämääränä olisi pidettävä sitä, 
että suuremmassa määrin kuin nyt voitaisiin valvoa yhteiskun- 
nan etua, joka on kaikkien kansalaisten etu. Tulevaisuuden 
ehkä vaikeimmin ratkaistaviin asioihin kuuluu, kuinka voidaan 
ajoissa estää ympäristön saastuminen. Se edellyttää hyvinkin 
radikaalista puuttumista yksityisten ja yhteisöjen omistusoi- 
keuteen. Tähänastinen tulkinta omaisuudensuojasta antaa 
pienelle vähemmistölle oikeuden torjua järkiperäiset toimen- 
piteet elinympäristömme turmeltumisen estämiseksi. 

UTOPIA-SUOMI 



KYSYMYS: 

Nuoruudessanne Te kirjoititte utopistisen kuvitelman siitä, mitä 
tekisitte jos olisitte diktaattori. Leikitäänpä hieman toisenlaisella 
utopialla ja kuvitellaan, että me täällä Suomessa voisimme yhtäkkiä 
vapautua kaikista historiallisista perinteistä ja suunnitella koko 
yhteiskuntamme alusta alkaen uudelleen. Luuletteko, että kansalaiset 
tuossa tilanteessa valitsisivat täsmälleen saman yhteiskuntamuodon 
kuin mikä meillä nykyisin on? Luovuttaisivatko he esimerkiksi 
suurimman osan maasta ja tuotantolaitoksista joidenkin yksityishen- 
kilöiden sukuperintönä kulkevaan omistukseen, vai pidettäisiinkö 
ainakin pääosa maasta ja tehtaista yhteisessä omistuksessa? Toisin 
sanoen, jos kansalaiset saisivat todella vapaasti ja demokraattisesti, 
ilman perinteiden painolastia, järjestää olot uudelleen tässä maassa, 
niin olisikohan Suomi nykyistä kapitalistisempi vai sosialistisempi 
vai juuri sellainen kuin se on tänään? (A. E.) 

VASTAUS: 

Tämä on fantastinen fantasialeikki. Voin siihen eräältä osalta 
yhtyä, vaikka kokemuksesta tiedän, että se tarpeen vaatiessa 
käsitetään ja esitetään vakavasti harkittuna kannanottona. 

Näin kävi diktaattoripakinaparan, sitten kun joku sen äkkäsi 
toistakymmentä vuotta julkaisemisen jälkeen. 

Sanotte, että uuden yhteiskunnan suunnitteluleikissä pitäisi 
vapautua perinteiden painolastista. Sehän tässä on pulmana, 
että jos kansalaisille suotaisiin tilaisuus tarkoittamaanne 
valintaan, niin he suorittaisivat sen suurelta osalta perinteiden 
painolastin vaikutuksen alaisina. Ei sillä tavalla luoda utopiaa, 
vaan kyseessä olisi valtasuhteita ja valtarakenteita heijastava 
kansanäänestys. 

Puhutte omaisuuden periytyvyydestä. Yksityisen omistusoi- 
keuden pyhyyttä harkitessani olen usein törmännyt omaisuu- 
den periytyvyyteen, josta jo aikaisemmin olen puhunut. Miksi 
henkilö, joka ei ole tehnyt mitään muuta suuren omaisuuden 
hankkimiseksi kuin osannut hyvin valita vanhempansa, saa 
niin paljon paremmat lähtökohdat elämälleen? Köyhän 
pienviljelijän lapsi saa itse huolehtia koulutuksestaan, ja 
menestyy elämässä, jos on lahjoja eikä isommasti ryppyile. Tai 
ryppyilee sitten oikein vietävästi, kun on siihen edellytyksiä. 
Varakkaiden vanhempien lapsi koulutetaan usein puoliväki- 
sin, ja kun hän on varttunut täysi-ikäiseksi, hänelle avautuu 
hyvin palkattu paikka isäkullan yrityksessä. Tätä asiaa olen 
todella pohtinut paljon. 

Tämä minulle niin rakas Suomen kansa on siinä missä 
muutkin pohjaltaan vanhoillinen, monesti tekisi mieli sanoa, 
että se on suorastaan taantumuksellinen kansa. Suhtautumi- 
nen yhteiskunnassa esilletuleviin yksityistapauksiin paljastaa 
helposti, että puhumattakaan nyt julkiporvareista, niin 
sosialidemokraattien ja kommunistien parissa on paljon niitä, 
joiden ajatusmaailmaa hallitsee yhteiskunnallinen ja sivistyk- 
sellinen vanhoillisuus. Jos järjestettäisiin äänestys järkevän ja 
yhteiskunnallisesti tarkoituksenmukaisen perityn omaisuuden 
oikeudenmukaisesta uudelleenjaosta, niin raja kulkisi läpi 
kaikkien puolueiden ja mikä merkittävintä, vastaanäänestänei- 
den joukossa olisi suuri määrä täysin varattomia yksinomaan 

kansaneläkkeen varassa eläviä naisia ja miehiä. 

Pidän Suomen kansan todellista uudistushalua pienempänä 
kuin yleinen käsitys ja kuva on. Kuitenkin oletan, että monessa 
suhteessa toisenlaiseksi isänmaatamme toivottaisiin kuin se on. 
Tiedustelun, joka pitäisi kansalaisille osoittaa, olisi käsitettävä 
varsin suuri määrä yksityiskohtia, jotka ovat tärkeitä yksityisen 
ihmisen elämälle. Tätä menettelytapaa käytettäessä — pelkään 
— esitettäisiin niin monia asianomaisen kannalta ymmärrettä- 
viä vaatimuksia, että yhteiskunnallamme ei olisi taloudellisia 
eikä henkisiä mahdollisuuksia niitä toteuttaa. Toivomukset 
pitäisi asettaa tärkeysjärjestykseen toteuttamisen taloudellisten 
mahdollisuuksien rajoissa. Järjestyksetön utopia saattaisi tässä 
yhteydessä muodostua anarkiaksi. 

Ymmärrän kysymyksenne todellisen tarkoituksen olevan 
saada puristetuksi esille, millaiseksi oletan tai toivon yhteiskun- 
tajärjestyksemme jäävän tai muuttuvan. "Luuletteko, että 
kansalaiset" merkitsee, mitä te itse luulette. Luulohan ei ole 
koskaan tiedon väärti, mutta jos nyt käytetään sanoja 
kapitalismi ja sosialismi, niin sanoisin, että kapitalistisemmaksi 
ei Suomi muutu, ei voikaan muuttua, — sillä mitä siltä siinä 
suhteessa puuttuu? Nykyisellään se ei voi olla, sillä ajat 
muuttuvat ja me niiden mukana. Olen joskus puhunut 
sosiaalisesta kansanvallasta järjestelmänä, mihin olisi pyrittävä. 
Oletan, että siihen tulee sisältymään enemmän kuin nykyiseen 
yhteiskuntaamme piirteitä, joita pidetään syystä tai toisesta 
tällä kertaa jollakin tavoin sosialistisina. 

Utopiat ovat utopioita, joita ei voida toteuttaa. Kerran, 
enemmän kuin vuosikymmen sitten, oli luonani Kultarannassa 
päivällisillä joukko talouselämämme johtomiehiä. Antti Wihu- 
ri, maamme menestyksekkäimpiä yksityisyrittäjiä, sanoi 
minulle ja kai sen muutkin kuulivat, kun puhuttiin 
talousjärjestelmistä, että kommunismi on tietysti ihanteellisin 
järjestelmä. Siinä on vain se vakava vika, että sitä ei voida 
toteuttaa. 

PRESIDENTIN ASEMA 



KYSYMYS: 

Muutamat vasemmistolaiset teoreetikot katsovat, että nykyinen HM 
on liian "monarkkinen" mm. siitä syystä, että se antaa tasavallan 
presidentille liian itsenäisen aseman. Toisaalta on mm. porvarilli- 
sella taholla esitetty, että olisi siirryttävä välittömiin kansanvaalei- 
hin presidenttiä valittaessa, samalla kun on ehdotettu, että 
mahdollisuus valita sama henkilö presidentiksi usean kerran 
rajoitettaisiin kuten esim. USA:ssa on tapahtunut. Teillä on 
tähänastista laajin kokemus presidentin virkaan liittyvistä ongelmis- 
ta Suomessa. Mitkä muutokset presidentin vaalitavassa ja asemassa 
olisivat mielestänne suotavia? (J.-M.J.) 

VASTAUS: 

Varsinainen poliittinen tietoisuuteni syntyi valtiomuototaiste- 
lun aikana. Olin luja ja ehdoton tasavaltalainen. Tästä 
arvatenkin johtui, että seurasin varsin perusteellisesti hallitus- 
muotoa koskevaa keskustelua. Olin yleensä sitä mieltä, että 
eduskunnalle oli perustuslaissamme varattava riittävän suuret 
valtaoikeudet. Kannatin tasavallan presidentin valitsemista 
eduskunnan toimesta. Olen ollut ja olen jatkuvasti samaa 

mieltä. Kirjoitin joskus 1940-luvulla maalaisliitolle lakialoite- 
luonnoksen presidentinvaalin siirtämiseksi eduskunnalle. 

Vuoden 1918 valtiopäiville annetussa hallituksen esityksessä 
hallitusmuodoksi ehdotettiin, että presidentin valitsisi edus- 
kunta. Siihen lukuisten kompromissien joukkoon, jotka 
edelsivät hallitusmuodon hyväksymistä, kuului myös kokoo- 
muspuolueen vaatimuksesta presidentin vaalin toimittaminen 
300 sitä varten valitun valitsijamiehen toimesta. Vuoden 1927 
valtiopäivillä perustuslakivaliokunta hyväksyi yksityisen lakia- 
loitteen johdosta valmistamassaan mietinnössä kannanoton, 
että tasavallan presidentin vaalin toimittaminen voidaan antaa 
eduskunnalle. 

Tavanomainen väite eduskunnan suorittamaa presidentin 
vaalia vastaan on se, että valitsijamiesten suorittama vaali antaa 
presidentille itsenäisemmän ja lujemman aseman suhteessa 
eduskuntaan. Tällä perustelulla ei ole mitään arvoa. Stählberg 
oli eduskunnan presidentiksi valitsema, mutta hänen arvoval- 
tansa ja itsenäisyytensä eduskuntaan nähden oli kaikkein 
korkeinta luokkaa. 

Valitsijamiesten suorittama presidentinvaali on huono 
kompromissi. 

Viime aikoina meillä on tullut tavaksi demokratian nimissä 
vaatia, että presidentin vaali on annettava kansan välittömästi 
suoritettavaksi. Periaatteessa ei tällaista ratkaisua vastaan ole 
huomauttamista. Mutta käytännössä on vaalista vaikeaa selvitä 
yhdellä kertaa, jollei asioita päästetä siihen, että eniten ääniä 
saanut esimerkiksi viidestä ehdokkaasta tulee valituksi, kuten 
asianlaita on eräissä latinalaisen Amerikan maissa. Jollei 
kukaan ehdokkaista saisi ehdotonta enemmistöä, olisi suoritet- 
tava toinen vaali. Vaalitoimituksesta tulisi varsin mutkallinen 
ja veisi kansakunnalta luvattoman pitkän ajan, joka olisi 
omistettu henkilöön kohdistuvalle politiikalle. 

Mutta .varsinainen epäilyni kohdistuu siihen, että tietyissä 
olosuhteissa voidaan häikäilemättömällä demagogialla saada 

lopputulos, joka ei ole maan edun mukainen. Kun vaikuttavin 
demagogia on varsin usein ulkopoliittista laatua, niin 
kansanvaali saattaa koitua maalle kohtalokkaaksi. 

Toinen kysymys, jonka esititte vastattavakseni, koskee sitä, 
että mahdollisuus valita sama henkilö usean kerran rajoitettai- 
siin kuten esim. USA:ssa on tapahtunut. Tähän voitaisiin vielä 
lisätä, että useimmissa latinalaisen Amerikan maissa sama 
henkilö voidaan valita vain yhden kerran presidentiksi. Mutta 
tähän keskusteluun ei minunkaan mielestäni viittaus latinalai- 
sen Amerikan valtiolliseen järjestykseen kuulu, sillä näissä 
maissa presidentit väärin käytettyjen valtaoikeuksiensa turvin 
ovat yhden virkakauden aikana rikastuneet niin paljon, että 
sama mahdollisuus on tarjottava muillekin. 

Vastustan sitä käsitystä, että samaa henkilöä ei voitaisi valita 
useampaan kertaan tehtäväänsä. Olen lähtenyt siitä, että 
valinnan rajoittaminen saattaisi johtaa epäsuotuisiin tuloksiin. 
Jos tasavallan presidentti tietää, että kyseessä on hänen 
viimeinen virkakautensa, se voi vaikuttaa hänen vallankäyt- 
töönsä. Kun Suomen tasavallan presidentillä nykyisen 
perustuslain mukaan on varsin itsenäinen asema — kuten 
toteatte — , voisi hän poliittisia seurauksia pelkäämättä tehdä 
päätöksiä, joita hän kaikin tavoin välttäisi, jos hän aikoisi 
uudelleen asettua ehdokkaaksi vaaleissa. Hän voisi monella 
tavalla jäädyttää yhteistyönsä eduskunnan kanssa, hän voisi 
jättää valtioneuvoston kannanotot huomiota vaille, hän voisi 
suorittaa tärkeitä nimityksiä ostentatiivisesti valtioneuvoston 
käsityksistä poiketen jne. 

Minulla on tästä omakohtaista kokemusta. Kun vuoden 
1970 valtalakia koskevien neuvottelujen aikana pääministeri 
Koivisto oli ilmeisesti vahingossa mennyt lupaamaan opposi- 
tiolle uuden vaalilakiesityksen, jota mm. hänen puolueensa 
vastusti ja joka minun mielestäni oli asiallisesti epätarkoituk- 
senmukainen, annoin esityksen eduskunnalle vastoin valtio- 
neuvoston enemmistön kantaa. Enemmistö oli syntynyt siten, 

että pääministeri oli äänellään ratkaissut esityksen sisällön. Sitä 
paitsi pidin parlamentaarisesti vääränä, että valtalain kaatami- 
seen kykenevä pieni vähemmistö oli vaatinut kompensaatiota 
asiassa, jolla ei ollut mitään yhteyttä vaalilain kanssa. Muistan 
hyvin, kuinka monille ystävilleni sanoin, että jos olisin aikonut 
asettua ehdokkaaksi seuraavissa presidentinvaaleissa, en 
kertomaani ratkaisua olisi voinut tehdä. 

Toinen tapaus koskee ns. UKK-suositusta. Kun useista 
pyynnöistä olin suostunut työehtosopimusneuvottelujen karil- 
le ajauduttua yrittämään tehdä ehdotuksen kokonaisratkai- 
suksi, lausuin radiopuheessani, jolla esittelin ratkaisuehdotuk- 
seni, seuraavaa: 

"Ne asiat, joista olen herroja pyytänyt tänne neuvottele- 
maan, eivät kuulu tasavallan presidentin valtiosäännönmukai- 
siin tehtäviin. Mutta olen kuitenkin kaiken varalta hankkinut 
selvyyden, että rikosoikeudelliseen vastuuseen ei minua 
tällaisesta ylitsekäymisestä voida asettaa. Järjestöille osoitettu 
kutsuhan ei ollut velvoittava ja saapuminen on ollut 
vapaaehtoista. En muuten usko, että tasavallan presidentti, 
joka havittelee tulevansa valituksi vielä seuraavaksi toimikau- 
deksi, rohkenisi tällaiseen yritykseen ja sen mahdolliseen 
jatkoon käydä, sillä se on sikäli hullumainen yritys, että siinä ei 
voi välttyä astumasta joidenkin varpaille. Jotakin on tehtävä, 
sillä asiat ovat jumissa." 

Kun otetaan huomioon Suomen erikoislaatuiset poliittiset 
olosuhteet monine puolueineen, niin saman henkilön valitse- 
minen useamman kerran presidentiksi kohtaa monia käytän- 
nöllisiä vaikeuksia. Stählberg olisi tullut vuonna 1925 valituksi 
toiseksi virkakaudeksi, jos olisi suostunut ehdokkaaksi. 
Relander ei vuonna 1931 päässyt oman puolueensa ehdok- 
kaaksi. Stählbergiä, joka oli ehdokkaana vuonna 1931, ei 
valittu. Svinhufvud, joka vuonna 1931 oli voittanut Stählber- 
gin, ei taas tullut valituksi vuonna 1937. Paasikivi valittiin 
eduskunnan toimesta vuonna 1946, ja tuli valitsijamiesvaalien 

jälkeen valituksi vuonna 1950, mutta ei tullut valituksi vuonna 
1956, vaikka lieneekin antanut suostumuksensa vaalitoimituk- 
sen aikana. 

Yhden myönnytyksen teen, joka koskee presidentin virkaa 
saman henkilön hoitamana usean kauden ajan. Hän voi saada 
niin suuren henkilökohtaisen vaikutusvallan, että se tuottaa 
hänen seuraajalleen kenties suuriakin vaikeuksia itsenäisessä 
viran hoitamisessa. Tähän seikkaan kiinnitti äskettäin huomio- 
tani eräs maaseudulla asuva ystäväni. Hän oli aikaisemmin 
ajatellut, että presidenttikauteni tulisi päättyä vuonna 1974, 
mutta nyt oli muuttanut mielipidettään, osittain sen vuoksi — 
kuten hän ehkä leikillisesti, ehkä tosissaan sanoi — koska ei itse 
ole vielä valmis ehdokkaaksi ennen kuin vuonna 1980. Mutta 
silloin on henkilömuutoksen tapahduttava. Ja sen tulee olla 
niin perusteellinen, että minä en saa jäädä maahan, en käydä 
täällä edes tilapäisesti, en tavata suomalaisia poliitikkoja tai 
heidän emissaarejaan, enkä olla kirjeenvaihdossa poliittisista 
asioista. Siis: en saa millään tavoin esittää käsityksiäni Suomen 
politiikasta. Kaikin keinoin oli estettävä eronneen presidentin 
mahdollinen vaikutus ja turvattava hänen seuraajalleen 
itsenäisen politiikan toteuttaminen. Se oli myös kreikkalaiseen 
ostrakismukseen liittyvä suuri poliittinen viisaus, vaikka 
historiankirjat kertovat, että ostrakismus oli osoitus ateenalais- 
ten kateudesta ja kostosta menestyneitä valtiomiehiä kohtaan. 

Palaan nyt kysymyksenne alkuun, jossa kerrotte, että 
muutamat vasemmistolaiset teoreetikot katsovat, että nykyinen 
HM on "monarkkinen" mm. siitä syystä, että se antaa 
tasavallan presidentille liian itsenäisen aseman. Kieltämättä 
HM:mme on luonteeltaan "monarkkinen", jos sitä huonosti 
soveltuvaa sanaa tässä halutaan käyttää. Ainakin se on 
' 'monarkkisempi" kuin skandinaavisten kuningaskuntien 
valtiosäännöt. 

Myönnän, että HM:mme on mm. sen takia, että se tehtiin 
Suomen kuningaskunnan jälkitunnelmissa ja kansalaissodan 

herättämien epäluulojen vallitessa, suonut tasavallan presiden- 
tille prerogatiiveja, joita hän ei tarvitse. Esimerkiksi presiden- 
tille suotu lykkäävä veto-oikeus eduskunnan hyväksymien 
lakien suhteen on mielestäni vanhentuneena tarpeeton. 

Periaatteelliselta ja käytännölliseltä kannalta kaikkein 
merkittävin presidentin valtaoikeuksista on oikeus presidentin 
esittelyssä tehdä päätös, joka on valtioneuvoston kannan 
vastainen. Tämä tulkinta perustuu K. J. Stählbergin kantaan, 
jonka hän puki tunnettuihin sanoihin: "Presidentti on siis 
sidottu vastuunalaisten ministerien myötävaikutukseen, mutta 
ei ole sidottu heidän mielipiteeseensä." Tätä oikeutta on 
varsin harvoin käytetty ja usein asioissa, joilla ei ole ollut 
suurta poliittista merkitystä. Yhden kerran presidentin päätös 
antaa korkolakiesitys vastoin valtioneuvoston kantaa aiheutti 
hallituksen eron (Sunila II 1932), mutta kysymyksessä oli 
hallituksen vakaa halu saada kaatua tähän korkokysymykseen 
ja presidentti Svinhufvud tahtoi auttaa hallitusta sen 
poliittisessa pyrkimyksessä. 

Voidaan tietenkin esittää päteviä perusteluja sille mielipi- 
teelle, että presidentillä on liian itsenäinen asema, kun hän voi 
tehdä hänelle valtioneuvoston toimesta esitetyssä asiassa 
valtioneuvoston kannasta poikkeavan päätöksen. Tällaista 
oikeutta, tai ainakin käytännöllistä mahdollisuutta, ei ole 
enempää Ruotsin kuin Norjan ja Tanskan kuninkailla. 

Normaaleissa oloissa tällaiset valtioneuvoston kannan 
vastaiset ratkaisut ovat olleet varsin harvinaisia. Mutta 
tietenkin on selvää, että presidentti on päätösoikeutensa 
suomaa asemaa hyväksikäyttäen saattanut vaikuttaa siihen, 
että valtioneuvosto on taipunut hänen kantaansa ennakolta 
käydyissä neuvotteluissa. 

Kuitenkin on pidettävä mielessä, että Suomi on joutunut 
elämään puolivuosisataisen itsenäisyytensä aikana niin vaikeita 
ja levottomia kausia, että presidentin itsenäinen kannanotto on 
maan edun nimessä ollut hyvin puolustettavissa. Ehkäpä 

kaikkein merkittävin oli tässä suhteessa presidentti Paasikiven 
valtioneuvoston enemmistön kannasta poikkeava päätös 
suostua Neuvostoliiton taholta vuonna 1948 tehtyyn ehdotuk- 
seen neuvotteluista, jotka sitten johtivat 6. huhtikuuta 1948 
allekirjoitettuun ystävyys- ja yhteistyösopimukseen Suomen ja 
Neuvostoliiton välillä. 

Julkisuudessa on usein mainittu argumenttina presidentin 
itsenäistä päätäntävaltaa vastaan esimerkiksi sotatilalain 
jatkaminen kevään 1940 rauhanteon jälkeen ja marsalkka 
Mannerheimin ylipäällikkyys rauhan aikana 1940 — 1941. 
Nämä olivat valtiosäännönvastaisia päätöksiä. Varsinainen syy 
ei kuitenkaan ollut sairastuneen presidentti Kallion vaan 
silloisen hallituksen, joka ei esittänyt sotatilalain ja Mannerhei- 
min ylipäällikkyyden lakkauttamista. 

Kun presidentti Risto Ryti allekirjoitti kesäkuussa 1944 
Hitlerille osoittamansa kirjeen, jossa hän lupasi Suomen 
pysyvän sodassa Neuvostoliittoa vastaan Saksan rinnalla sekä 
sitoutui olemaan nimittämättä hallitusta, joka ryhtyisi erillisiin 
rauhanneuvotteluihin Neuvostoliiton kanssa, on siinä myös 
nähty presidentin itsenäisen päätöksenteon vaarallisuus. 
Tähän on kuitenkin sanottava, että presidentti Ryti lähetti 
kirjeen valtioneuvoston ehdotuksesta, mutta ilman valtioneu- 
voston jäsenen varmistusta. Lupaus oli valtiosäännön vastai- 
nen ja tosiasiassa nulliteetti. Presidentti oli valtioneuvoston 
suostumuksella ja ilman oikeuskanslerin huomautusta tehnyt 
päätöksen, joka kuului eduskunnan toimivaltaan. Rytin 
sotilaallisessa pakkotilassa tekemän toimenpiteen isänmaalli- 
suutta ei silloisen tilanteen kannalta voi asettaa kyseenalaiseksi, 
mutta samalla se oli tietoisesti harkittu petos "aseveljeä", 
Suur-Saksan valtakuntaa kohtaan. Kysymys on siitä, mille 
näkökohdalle antaa suuremman merkityksen. 

Jos tässä esitetyn tapaiset lainvastaiset päätökset olisivat 
tapahtuneet rauhan tai muutoin normaalien olojen aikana, 
olisivat ne saaneet osakseen julkisen kritiikin. Kritiikki olisi 

hyvinkin saattanut aiheuttaa hallituspulan tai presidentin 
eroamisen. 

Olen usein puolustanut presidentin oikeutta poiketa 
valtioneuvoston esittelyssä tehdystä ehdotuksesta sillä, että jos 
syntyy perustuslaillinen ristiriita presidentin ja hallituksen 
välillä, presidentti vetää siinä lyhyemmän korren. Jos hallitus 
ei hyväksy presidentin poikkeavaa kannanottoa, se jättää 
eroanomuksensa. Jos presidentti ei saa eronneen tilalle 
hallitusta, joka nauttii eduskunnan luottamusta, eduskunta 
kaataa sen. Presidentti voi yrittää virkamieshallitusta, joka 
hajottaa eduskunnan. Mutta jos eduskunta ei senkään jälkeen 
anna luottamustaan millekään tämän presidentin hallitukselle, 
ei ole muuta vaihtoehtoa kuin tasavallan presidentin 
eroaminen toimestaan. 

Niissä tulevaa valtiosääntöä käsittelevissä kirjoituksissa, joita 
viime aikoina on julkaistu, on esitetty tasavallan presidentin 
toimivaltuuksien supistamista mm. siten, että hänen oikeu- 
tensa hajottaa eduskunta lopetettaisiin. Eduskunnan hajotta- 
misesta ennen varsinaisia vaaleja ja uusien vaalien toimeenpa- 
nemisesta päättäisi silloin eduskunta itse. Tähänastinen 
järjestelmä on nähdäkseni toiminut hyvin. Esimerkiksi 
presidentti Stählbergin päätös vuonna 1924 hajottaa eduskun- 
ta, koska se oli tullut vajaalukuiseksi kommunistiedustajien 
vangitsemisen jälkeen, oli poliittisesti oikea ratkaisu, jota 
eduskunta ei olisi tehnyt. Mutta tasavalta selviytynee myös 
sellaisen valtiosäännön voimassaollessa, jonka mukaan edus- 
kunta itse enemmistöpäätöksellä ratkaisee elämänsä ja 
kuolemansa kysymyksen. 

Lopuksi haluan esittää yhden keinon, joka ilman valtiosään- 
nön presidentin valtuuksien kaventamista koskevia muutoksia- 
kin voisi tehokkaasti vähentää presidentin valtaa. Jos 
eduskunta kykenee saamaan aikaan vahvan hallituksen ja jos 
tällä hallituksella on määrätietoinen pääministeri, niin 
tasavallan presidentin asema, merkitys ja valta vähenevät 

luonnollista tietä. Mutta ajatellaan hieman toista vaihtoehtoa: 
presidentin valtuudet on vähennetty minimiin, hän ei saa olla 
mukana hallituksen nimittämisessä, hänen oikeutensa ottaa 
osaa ulkopoliittisiin ratkaisuihin on lopetettu, hänestä on tehty 
vain edustuksellinen virkamies — representatiivinen figuuri, 
kuten Paasikivi tapasi sanoa. Ja samanaikaisesti eduskunta ei 
kykene luomaan vakavaa hallituspohjaa, vaan hallitukset 
kaatuilevat kuin keilat. Ja pääministeri lyhyen toimikautensa 
aikana osoittautuu heikoksi, päättämättömäksi, epäjohdonmu- 
kaiseksi, epäluotettavaksi. 

Ei olisi hyvä tämäkään, vaikka HM olisi kirjoitettu kuinka 
tyylipuhtaasti tahansa. 

Meillä HM sallii aikojen vaihtelun mukaan presidentille 
olosuhteisiin ja henkilöön sopivan vallankäytön. Ulkomaisten 
ja sisäisten vaikeuksien aikana, jos presidentissä on miestä, hän 
voi johtaa maata, vaikka hallitusvalta on tehoton. Jos taas 
maalla on vahva hallitus ja hallitseva pääministeri, presidentin 
tehtävä voidaan rajoittaa ja mielestäni on rajoitettava ensi 
kädessä "representatiivisen figuurin" sinänsä arvokkaaseen 
rooliin. Silloin toteutuisi myös K. J. Stählbergin määritelmä 
tasavallan presidentistä puolueettomana erotuomarina. 

SOTA RISTIRIITOJEN RATKAISUNA 



KYSYMYS: 

Yksityiset ihmiset eivät enää ratkaise riitojaan kaksintaisteluin, vaan 
antavat tarvittaessa oikeuslaitoksen ratkaista ne. Alueiden välisiä 
ristiriitoja valtakunnan rajojen sisällä ei enää ratkota kylätappeluin 
ja heimosodin, vaan kiistat käydään kunnallisvaltuustoissa ja 
eduskunnassa. Miksi ei kansainvälisten ristiriitojen demokraattisessa 
säätelyssä ole päästy yhtä pitkälle, vaan sota on yhä edelleenkin niin 
tavallinen ratkaisumalli? (A. E.) 

VASTAUS: 

Tämä kysymys käsittelee niitä suuria asioita, joihin vastausta ei 
maailman nykyisen kehitysvaiheen tietämissä voida antaa. On 
paljon puhuttu eri yhteyksissä siitä, että valtiot kansainvälisellä 
sopimuksella sitoutuisivat olemaan käyttämättä voimakeinoja 
tai niillä uhkaamista. Jos tällainen sopimus saataisiin aikaan, 
olisi otettu merkittävä askel eteenpäin kansainvälisten 
ristiriitojen ratkaisemiseksi neuvotteluteitse, ilman sotia. 

Tätä nykyä vallitsee maailmassa ydinaseiden vuoksi kauhun 
tasapaino, joka ainakin tähän saakka on estänyt suurvaltojen 
väliset sodat. Vallitsevasta tilanteesta on tehty se johtopäätös, 

että "sota on vain köyhiä varten" Ikävä kyllä monet tosiasiat 
nykypäivän maailmasta osoittavat, kuinka oikeassa tämän 
äärimmilleen kärjistetyn johtopäätöksen tekijä on. 

On toivottava, että kauhun tasapaino olisi vain välivaihe 
tiellä maailmaan, jossa ei ole sotia. Tärkeä rajapyykki tällä 
tiellä olisi kilpavarustelun lopettaminen. Mutta siihen on 
vaikeaa päästä. Todistuksena tästä haluan lainata erään 
ruotsinmaalaisen kenraalin äskettäin esittämän ajatelman: 
Ruotsin on lisättävä varustelujaan, koska jatkuva kilpavaruste- 
lu on vaarana maailmanrauhalle. Siis: kilpavarustelua on 
kiihdytettävä, koska kilpavarustelu on vaarana maailmanrau- 
halle. 

